
INDLEDNING. 


De  enorme  Fremskridt,  som  Lægevidenskaben  og  Læge- 
kunsten har  gjort  i det  sidste  halve  Aarhundrede,  skyldes  de 
store  Landvindinger,  som  Studiet  af  Sygdommenes  Aarsager, 
deres  Ætiologi  og  Pathogenese  har  bragt  os,  og  som  har  gjort 
det  muligt  ved  saa  mange  Sygdomme  at  erstatte  tidligere 
Tiders  rent  symptomatiske  Therapi  med  en  causal  Behandling, 
der  rammer  og  fjerner  Sygdommens  Aarsag  og  Rod  i Stedet  for 
blot  at  mildne  dens  Symptomer. 

Fremfor  alt  er  det  jo  Pasteurs  Afsløring  af  Mikro- 
berne som  Sygdomsaarsager,  der  har  givet  Lægevidenskaben 
det  mægtige  Stød  fremad.  Talrige  hidtil  gaadefulde  Sygdomme 
blev  erkendte  som  infektiøse,  og  dermed  var  Vejen  banet  til 
deres  Forstaaelse  og  til  deres  Helbredelse.  For  Kirurgien  betød 
det  Afsløringen  af  dens  værste  Fjende  og  Hindring,  og  gennem 
Listers  Antiseptik  fik  den  Vaabnet  til  at  besejre  Fjenden 
og  rydde  Hindringen  for  Kirurgiens  fulde  Udfoldelse  af  Vejen. 

Naar  de  store  Aander  bygge,  faa  de  smaa  noget  at 
gøre.  Men  Resultatet  bliver  ikke  altid  Mesteren  værdigt. 
Saaledes  ogsaa  her.  Det  myldrede  med  mindre  og  smaa  Aan- 
der, der  vilde  bygge  med  og  videre  paa  Pasteurs  vid- 
underlige Kæmpebygning,  og  mange  byggede  solidt  og  godt, 
men  andre  lidt  for  hurtigt  og  mindre  solidt,  selv  om  det  tog 
sig  ganske  smukt  ud  for  en  overfladisk  Betragtning.  Blandt  de 
mange,  der  for  en  Tid  gjorde  sig  berømte  ved  at  finde  nye 
Bakteriesygdomme  eller  rettere  gøre  gamle  velkendte  Syg- 
domme til  Sygdomme  af  infektiøs  Natur,  var  den  franske  Læge 
Galip.pe,  der  i 1886  fremsatte  den  Paastand,  at  al  Sten- 
dannelse i Organismen,  i Galdevejene  som  i Urinvejene,  skyldes 
Infektion.  Skønt  den  manglede  enhver  solid  Underbygning, 

fandt  den  strax  mange  troende  Tilhængere,  og  for  Galdestenenes 
Vedkommende  optog  den  tyske  Kliniker  Naunyn  Ideen 
og  udarbejdede  den  til  en  Lære  om  Galdestenenes  Pathogenese, 
der  nu  i tredive  Aar  har  været  den  herskende  i Verden  og  har 
dannet  Grundlaget  for  Behandlingen  af  denne  saa  hyppige  og 
ofte  saa  alvorlige  Lidelse. 

Allerede  i mine  Konkurrenceforelæsninger  om  Galde- 
stenssygdommen i 1899  udtalte  jeg  som  min  Overbevisning, 
at  Theorien  om  Galdestenenes  infektiøse  Oprindelse  var  gan- 
ske forkert,  idet  jeg  dels  støttede  mig  til  det  kliniske  Billede 
af  Sygdommen,  dels  til  bakteriologisk  Undersøgelse  af  Galden 
i de  faa  — ialt  17  — Tilfælde,  som  jeg  den  Gang  havde  opereret. 
Jeg  fandt  imidlertid  min  Erfaring  for  ringe,  mine  bakterio- 
logiske Undersøgelser  for  faa  til  dengang  at  gøre  Indtryk  i Ud- 
landet imod  saa  rodfæstede  Anskuelser.  Jeg  har  derfor  taal- 
modigt  fortsat  disse  Undersøgelser  og  i det  hele  Studiet  af 
Galdestenssygdommens  Aarsagsforhold  samt  disses  Betydning 
for  Sygdommens  Behandling. 

Af  og  til  har  jeg  gennem  mine  Forelæsninger  og  gennem 
Foredrag,  saaledes  i Københavns  medicinske  Selskab  den  26.  Jan. 
1915  og  paa  Landbohøjskolen  i veterinær-medicinsk  Forening 
den  15.  Oktober  1920,  givet  mine  Landsmænd  foreløbige  Med- 
delelser om  Resultaterne  af  mine  Undersøgelser,  der  nu  hvile 
paa  530  operativt  behandlede  og  bakteriologisk  og  paa  anden 
Vis  undersøgte  Tilfælde. 

Disse  to  og  tyve  Aars  Undersøgelser  have  ganske  bekræftet 
Rigtigheden  af  det  Standpunkt,  som  jeg  i mine  Konkurrence- 
forelæsninger i 1899  indtog  overfor  N a u n y n s Theori,  men 
har  sat  mig  i Stand  til  at  sætte  en  anden  og  formentlig  bedre 
Lære  om  Galdestenenes  Pathogenese  i Stedet,  at  klare  Spørgs- 
maalet  om  det  virkelige  Forhold  imellem  Galdestenene  og  den 
ved  disse  saa  hyppigt  optrædende  Infektion.  Jeg  mener,  at 
Tiden  nu  er  moden  til  endelig  og  udførlig  at  fremsætte  mine  fra 
den  i Verden  herskende  Opfattelse  af  disse  vigtige  Spørgs- 
maal  saa  afvigende  Anskuelser.  Jeg  mener,  at  disse  nu  er  saa 
stærkt  underbyggede,  at  de  maa  have  en  Chance  for  at  trænge 
sejrrigt  igennem  og  dermed  tillige  den  Behandling,  som  er  den 
logiske  Konsekvens  af  disse  Undersøgelsers  Resultater.  Thi 

dette  Spørgsmaal  om  Galdestenenes  Pathogenese  er  ikke  blot 
et  Problem  af  stor  videnskabelig,  men  ogsaa  af  den  største  prak- 
tiske Betydning,  fordi  dets  rette  Løsning  ogsaa  betyder  den 
rette  Løsning  af  Behandlingsproblemet.  Thi  den  rette,  den 
virksomme  Behandling  maa  som  sagt  altid  være  causal.  Jeg 
skal  i det  følgende  søge  at  bevise,  at  de  hidtil  herskende  Tlieo- 
rier  om  Galdestenenes  Pathogenese  ere  ganske  urigtige  og  den 
paa  dem  byggede  Normalbehandling:  systematisk  Fjernelse  af 
Galdeblæren  derfor  irrationel. 

Jeg  skal  derefter  gøre  Rede  for,  ad  hvilke  Veje  jeg  er  kom- 
men til  min  Theori,  der  formentlig  løser  Pathogenese-Pro- 
blemet  i alt  væsentligt,  og  det  følgende  vil  da  vise,  at  jeg  ved 
Siden  af  egne  Undersøgelser  bygger  paa  en  Række  af  andre 
danske  Forskeres  Arbejde:  paa  C.  Langes  og  J.  Boysens, 
af  hvilke  navnlig  den  sidstes  fortjenstfulde  Arbejde  om  Galde- 
stenenes Struktur  og  Pathogenese  har  haft  den  største  Betyd- 
ning for  mig,  paa  Kr.  Poulsens,  Victor  Scheels  og 
Svend  Hansens  Sektionsstatistiker,  ligesom  jeg  med 
Hensyn  til  Udredningen  af  Forholdet  mellem  Galdesten  og 
Infektion  skylder  udmærkede  Arbejder  af  Carl  Wessel 
og  Frode  Rydgaard  Impulser  og  Belæring. 

Det  er  mig  en  særlig  Glæde  at  føre  dette  Thema  frem  i dette 
Universitetets  Festskrift  til  Kongen  netop,  fordi  en  Række 
danske  Lægers  Arbejde  har  resulteret  i en  original,  dansk 
Løsning  af  et  stort  og  for  Menneskeheden  vigtigt  Problem, 
paa  hvis  Løsning  de  store  Kulturlandes  Videnskabsmand 
og  Læger  have  arbejdet  forgæves  i over  en  Menneskealder. 


THEORIER  OM  GALDESTENENES  OPSTAAELSES- 

MAADE. 


Det  første  solide,  virkeligt  videnskabelige  Grundlag  til 
Opbygning  af  en  plausibel  Theori  for  Galdestenenes  Oprindelse 
skylde  viMeckelvon  Herasbach.  Han  studerede  Galde- 
stenenes Mineralogi,  paaviste,  at  de  hovedsageligt  bestod  enten 
af  Cholesterin  eller  af  Pigmentkalk  eller  af  begge  Dele,  men 
at  disse  krystallinske  Substanser  klines  sammen  til  en  Sten 
ved  et  Bindingsværk  af  organisk  Masse.  M e c k e 1 opstillede 
til  Forklaring  af  den  organiske  Substans  Oprindelse  Theorien 
om  Den  »stendannende  Katarrh«  som  en  nødvendig  Betingelse 
for  enhver  Stendannelse. 

Tilbage  stod  saa  blot  de  to  vigtige  Spørgsmaal:  Hvad 
skyldes  denne  stendannende  Katarrh  og  hvad  Udfældningen  af 
Cholesterinet  og  Pigmentkalken?  I første  Del  af  forrige  Aar- 
hundrede,  hvor  det  var  Mode  at  forklare  Sygdomme,  hvis 
Aarsag  var  indhyllet  i Taage,  ved  Antagelsen  af  en  Pt.  iboende 
Diathese,  det  vil  sige  en  medfødt  eller  erhvervet  Disposition, 
søgte  man  ogsaa  her  Forklaringen  i en  Galdestensdiathese, 
ligesom  man  forklarede  Nyresten  ved  den  »urinsure  Diathese«. 
Ligesom  man  saa  Nyregrus  eller  Nyresten  optræde  hos  Slægt 
efter  Slægt  i visse  Familier,  saaledes  ogsaa  Galdesten,  og  i saa- 
danne  Tilfælde  fandt  man  det  rimeligt  og  berettiget  at  betragte 
Galdestensdannelsen  som  Udslag  af  en  medfødt  Diathese, 
hvorved  man  tænkte  sig  en  medfødt  Stofskifteanomali,  Ab- 
normiteter i Legemets  kemiske  Omsætninger.  De  mange  Til- 
fælde, hvor  ingen  andre  i Patientens  Familie  havde  haft  Galde- 
sten og  hvor  saaledes  en  arvelig  Disposition  syntes  udelukket, 
forklarede  man  ved,  at  Patienten  havde  »erhvervet«  sig  Dis- 
position ved  urigtig  Levemaade:  for  kraftig,  navnlig  for  fed 
Kost,  for  lidt  Motion  og  derved  fremkaldt  Obstipation.  Medi- 

cinernes  Behandling  var  derfor  væsentlig  diætetisk.  Nu  er  Dia- 
theserne  for  længst  gaaet  af  Mode,  forhadte  og  foragtede  som 
alle  detroniserede  Tyranner  — en  utaknemlig  og  vistnok  ikke 
helt  retfærdig  Behandling,  thi  som  jeg  senere  skal  vise,  kan  vi 
til  syvende  og  sidst  stadig  ikke  helt  undvære  dem.  De  vil  dukke 
op  igen,  naar  den  Theori,  som  fældede  dem,  viser  sig  mer  eller 
mindre  uholdbar. 

Det  var  Infektionstheorien , som  under  Bakteriologiens  Op- 
blomstring, her  som  paa  saa  mange  andre  Omraader  bemæg- 
tigede sig  Sindene  og  fejede  alle  de  gamle  Forestillinger  tilside. 

I 1886  fremsatte  Franskmanden  G a 1 i p p e den  Paastand, 
at  al  Konkrementdannelse,  i Galdevejene  som  i Urinvejene, 
skyldes  Infektion.  Denne  i Virkeligheden  ganske  løse  Paastand 
slog  ned  i den  ansete  tyske  Mediciner  N a u n y n,  og  det  er  in- 
teressant og  lærerigt  at  se  denne  Kliniker  i fanatisk  Tro  paa 
denne  Lære  pludselig  vende  Ryggen  til  den  kliniske  Iagttagelse 
og  lyse  dens  Diatheser  og  Stofskifteanomalier  i Ban,  for  ved 
Hjælp  af  Mikroskop  og  Dyreexperimenter  at  opbygge  en  saare 
kunstig  Theori  om  Galdestenenes  Tilblivelsesmaade.  Men 
hvor  kunstig  Theorien  end  er,  konkluderer  den  i det,  som  var 
den  forudfattede  Mening:  Uden  Infektion  ingen  Stendannelse, 
Denne  tilsyneladende  saa  simple  og  saa  korte  Forklaring  af 
dette  Problem,  der  har  voldet  saa  meget  Hovedbrud,  har  til- 
talt Lægeverdenen  i den  Grad,  at  den  iaar  kan  holde  Tredive- 
aars- Jubilæum  ret  uanfægtet  af  de  Angreb,  der  har  været  rettet 
imod  den.  To  af  disse  ere  meget  vægtige  og  fremsætte  nye  selv- 
stændige Theorier. 

Det  ene  skyldes  vor  Landsmand  Dr.  med.  B o y s e n 
og  fremkom  som  en  for  Doktorgraden  skreven  Afhandling: 
»Om  Galdestenenes  Struktur  og  Pathogenese«  i 1900-Aaret 
efter  mine  Konkurrenceforelæsninger.  Først  i 1909  lykkedes 
det  mig  at  bevæge  Forfatteren  til  at  lade  Bogen  udkomme  paa 
Tysk  med  et  introducerende  Forord  af  mig. 

Det  andet  skyldes  den  berømte  Professor  i alm.  Pathologi 
og  pathologisk  Anatomi  L.  Aschoff  og  hans  Assistent  Dr. 
A.  Bacmeister  i Freiburg  og  er  nedlagt  i en  Bog:  »Die 
Cholelithiasis«,  der  ligesom  B o y s e n s tyske  Udgave  udkom 
i 1909. 

Som  en  Slags  Svar  paa  disse  to  Angreb  er  der  i 1921  frem- 
kommet et  nyt  Skrift  af  Naunyn,  betitlet:  »Die  Gallen- 
steine,  ihre  Entstehung  und  ihr  Bau«,  i hvilket  Naunyn  vel 
gør  nogle  svage  Indrømmelser,  men  fastholder  sin  Theori  i alt 
væsentligt.  I et  ganske  nylig  i Klin.  Wochenschrift  fremkommet 
Gensvar  holder  A s c h o f f endnu  en  Gang  paa  sit. 

Jeg  skal  nu  i det  følgende  give  en  kort  Fremstilling  af 
Naunyn  s,  C.  Langes,  Boysens  og  Aschoff- 
Bacmeisters  Arbejder,  og  derefter  underkaste  dem  en 
Kritik,  inden  jeg  gaar  over  til  at  redegøre  for  mine  egne 
Undersøgelser  og  mine  derpaa  baserede  Anskuelser  om  Galde- 
stenenes Pathogenese. 

I.  NAUNYN  S IN  FEKT  ION  STHEORI. 

I sit  første  Arbejde  angiver  Naunyn  den  Tankegang, 
der  har  været  ledende  for  ham.  Han  gaar  ud  fra,  at  der  kun 
er  et  sikkert  Aarsagsmoment,  som  alle  er  enige  om  maa  være 
tilstede,  for  at  Galdestensdannelse  kan  finde  Sted,  nemlig 
Galdestase  ( Staunng ).  Dette  gaar  han  ud  fra  som  fast- 
slaaet,  skøndt  det,  som  vi  senere  skal  se,  er  et  rent  og  skært 
Postulat.  Dernæst  har  han  stillet  sig  det  Spørgsmaal,  om  Galde- 
stasen i og  for  sig  kan  antages  at  fremkalde  den  stendannende 
Katarrh,*  som  siden  Meckel  von  Hemsbach  maa  anses 
som  en  nødvendig  Betingelse  for  Stendannelse  idetheletaget, 
eller  om  den  ved  Stasen  langsomgjorte  Galdestrøm  letter 
Indtrængen  af  Bakterier  fra  Duodenum  i Galdevejene,  hvilke 
da  kunne  fremkalde  den  stendannende  Katarrh,  idet  han 
synes  at  gaa  ud  fra,  at  det  er  de  to  eneste  Hypotheser,  der 
overhovedet  kan  komme  i Betragtning. 

Den  første  Hypothese  forkaster  han,  fordi  man  jo  saa  ofte 
ser  fuldkommen  Galdestase  bestaa  i lange  Tider,  uden  at  der 
dannes  det  mindste  Konkrement.  Dette  kan  man  forstaa, 
selv  om  det  vel  nok  er  lidt  dristigt  paa  Grundlag  heraf  helt  at 
benægte  Muligheden  af,  at  stagnerende  Galde  i sig  selv  kunde 
irritere  Slimhinden  og  fremkalde  en  desquamativ  Katarrh 
under  visse  Forhold.  Derimod  forstaar  man  ikke,  hvorledes 
den  første  Hypotheses  Forkastelse  som  uholdbar  kan  føre  ham 
il  blind  Tro  paa  den  andens  Rigtighed.  Saaledes  er  det  imid- 

lertid.  Han  indrømmer  dog,  at  det  endnu  kun  er  en  ren  Hypo- 
these,  men  gaar  nu  i Lag  med  at  bevise  eller  dog  sandsynlig- 
gøre Hypothesens  Rigtighed. 

Det  skulde  nu  synes  naturligt,  om  N a u n y n strax  var 
gaaet  i Gang  med  en  systematisk  Undersøgelse  af,  om  der  nu 
virkelig  i en  lang  Række  Tilfælde  af  Galdesten  fandtes  Infektion 
eller  ikke.  Herpaa  gør  han  imidlertid  intet  Forsøg,  ja  lader  sig 
end  ikke  genere  af,  at  G i 1 b e r t og  D o m i n i c i ved  syste- 
matiske Undersøgelser  paa  Lig  kun  fandt  Mikrober  i en  Tre- 
diedel  af  Galdestenstilfælde,  hvilket  jo  var  egnet  til  at  vække 
en  alvorlig  Tvivl  om  hans  Theoris  Rigtighed.  Endnu  i sin  Bog 
fra  1921  indskrænker  han  sig  til  ganske  vage  Bemærkninger 
om,  at  Duodenums  Indhold  af  Colibaciller,  der  let  kan  naa 
ind  i Galdevejene,  i høj  Grad  støtter  hans  Theori.  Selv  har 
han  dog  undersøgt  en  Del  Galdesten,  særlig  sorte  Pigment- 
kalksten, men  har  kun  én  Gang  fundet  Mikrober  i en  saadan. 
Heller  ikke  dette  synes  at  rokke  ved  hans  Overbevisning.  I 
Virkeligheden  gaar  N a u n y n paa  ganske  uvidenskabelig 
Maade  ud  fra  det,  der  skulde  bevises,  som  givet,  og  søger  nu 
ved  mikroskopisk  Undersøgelse  af  Galden  i betændte  Galde- 
blærer at  paavise,  hvorledes  Stendannelsen  foregaar  fra  den 
første  Begyndelse. 

N a u n y n paastaar,  at  Galdestenene  paa  det  første  Sta- 
dium bestaar  af  Cholesterin,  men  at  denne  ikke  er  udfældet  af 
Galden,  men  simpelthen  er  et  Produkt  af  de  ved  Betændelsen 
opsvulmede  og  afstødte  Epithelceller  fra  Galdeblærens  Slim- 
hinde. Medens  Epithelcellerne  i en  normal  Galdeblære  under 
Mikroskopet  viser  Kærnen  liggende  i klar  Protoplasma,  finder 
man  ved  Cholecystitis  og  navnlig  hos  Patienter  med  Galde- 
sten, Protoplasmet  omkring  Kærnen  fyldt  med  Fedtdraaber 
el] er  Myelinklumper.  Under  Mikroskopet  mente  N a u n y n 
at  se  disse  Myelinklumper  udstødes  af  Cellerne  og  derpaa  svømme 
rundt  i Galden,  hvor  de  da  klumpede  sig  sammen  til  større 
Klumper  af  en  stærkt  lysbrydende,  glasagtig,  strukturløs 
Masse.  Om  disse  Myelinklumper  paastaar  nu  N a u n y n, 
at  de  udelukkende  bestaar  af  Cholesterin  og  danne  det  første 
Anlæg  til  Galdestenen.  Han  slutter  dette  af,  at  der  ved  Siden  af 
disse  bløde  Klumper  findes  andre,  i hvilke  Cholesterinet  ses  i 

begyndende  Krystallisation.  »Det  drejer  sig  her«,  siger  Nau- 
n y n,  »allerede  om  smaa  ægte  Stene,  af  hvilke  mange  indeholder 
et  med  Bilirubinkalk  fyldt  Rum.« 

Undertiden  saa  Naunyn  som  den  første  Begyndelse  til 
Stenen  en  brunliggul,  grødet  Masse,  bestaaende  af  Cholesterin 
blandet  med  galdesure  Alkalier,  Æggehvidestoffer,  Slim  etc. 
Disse  bløde  Klumper  omgives  nu  i Regelen  med  en  Skal  af 
Bilirubinkalk  og  faa  herved  en  vis  Lighed  med  Chocolade- 
pralinés.  Naunyn  angiver  endvidere,  at  der  i Indholdet  af 
disse  Sten  uophørlig  foregaaer  Forandringer,  hvilket  iøvrigt 
allerede  Meckel  von  Hemsbach  har  iagttaget  og 
skildret  fortræffeligt.  Den  amorfe  Grød  i Kærnen  forvandles 
til  eller  rettere  erstattes  af  Cho^sterinkrystaHer  eller  af  faste 
Pigmentkalkmasser,  og  disse  Udfældninger  lejre  sig  mest  paa 
Indsiden  af  den  faste  Skal,  medens  de  flydende  og  bløde  Masser 
koncentrere  sig  i Centrum,  hvilket  angives  som  Grunden  til, 
at  man  saa  ofte  finder  et  centralt  Hulrum  i de  yngre  Stene. 
De  meget  forskellige  Former,  Galdestenene  vise,  forklares 
simpelthen  ved  en  Trykvirkning  paa  de  endnu  bløde  Galdesten, 
dels  ved  at  de  trykkes  imod  hinanden,  dels  ved  at  Galde- 
blæren kontraherer  sig  om  dem.  Herved  skal  de  enten  blive 
facetterede  eller  sammenpressede  til  Konglomerater  af  Sten. 

Den  videre  Udvikling  af  Konkrementerne  skyldes  efter 
Naunyn  to  forskellige  Processer:  1.  Apposition  af  nye  Lag 
og  2.  en  stadig  Infiltration  af  Stenene  med  Cholesterin,  der  saa 
udkrystalliserer.  Forudsætningen  for,  at  Pigmentkalklagene 
kan  aflej  res,  er,  at  der  finder  Indstrømning  af  Galde  i Galde- 
blæren Sted,  medens  Cholesterin- Aflej  ring  meget  vel  kan  fore- 
gaa  i en  Galdeblære,  hvis  Forbindelse  med  Galdestrømmen 
er  ophævet. 

De  store  krystallinske  Cholesterinsten,  som  man  ikke  saa 
sjældent  træffer:  ægformede,  udstøbende  hele  Galdeblæren 
eller  dens  Hals,  og  som  allerede  Meckelvon  Hemsbach 
erklærede  for  sekundære  Dannelser,  opfattes  ogsaa  af  Nau- 
nyn som  en  sekundær  Omdannelse  af  en  almindelig  Galdesten 
ved  Infiltration  med  Cholesterin,  der  gennem  Infiltrations- 
kanaler  er  trængt  ind  i Galdestenen  og  har  fordrevet  Bilirubin- 
kalken  for  derpaa  selv  at  udkrystallisere  i Kanalerne. 


15 


N a u n y n hævder,  at  Galdestensdannelsen  kun  foregaar  i 
Galdeblæren  og  kun  i Galdeblærer,  som  er  Sæde  for  infektiøs 
Betændelse  og  hvis  Tømning  foregaar  vanskeligt:  saakaldte 
»Stauungsgallenblasen«.  For  N a u n y n er  det  en  conditio 
sine  qua  non,  at  Galdeblæren  ikke  kan  tømme  sig  paa  normal 
Vis,  thi  ellers  vilde  de  smaa  Myelinklumper  blive  skyllet  ud, 
inden  de  blev  til  Galdesten.  Noget  Bevis  for,  at  der  virkelig 
findes  en  saadan  Stase  eller  Insufficiens  af  Galdeblærens  Tøm- 
ningsevne forud  for  Stendannelsen,  leder  man  forgæves  efter. 

Mærkeligt  nok  erobrede  N a u n y n s nye  Lære,  saa  at 
sige,  i en  Haandevending  hele  Verden.  Der  fremkom  kun 
nævneværdig  Modstand  fra  to  Sider.  Fra  klinisk-b akter iologisk 
Side  opponerede  Chauffard,  der  gjorde  gældende  at 
N a u n y n s Theori  var  i Modstrid  med  de  daglige  kliniske 
Iagttagelser,  idet  han  særlig  fremdrog  Iagttagelser  af  Febris 
typhoidea  og  Icterus  catarrhalis.  Bakteriologisk  undersøgte 
han  Kærnen  af  Galdesten  uden  at  kunne  paavise  Mikrober. 
Fra  fysiologisk  Kemis  Side  rettede  den  tyskfødte  Professor  i 
pathologisk  Kemi  i London  Thu  dichu  m et  stærkt  Angreb 
paa  N a u n y n s Theori,  idet  han  for  det  første  mener,  at  Chole- 
sterinet  i Galdestenene  hos  Mennesker  hidrører  fra  Galden, 
hvis  Opløsningsevne  overfor  Cholesterin  nedsættes,  naar  Glyko- 
cholsyren  spaltes  i Cholalsyre  og  Gly kokoil,  men  dernæst  peger 
paa  det  for  N a u n y n ubehagelige  Faktum,  at  der  aldrig 
findes  Cholesterin  i Galdesten  hos  Okser  og  Svin,  hvilket  gør 
N a u n y n s Theori  om  Galdestenenes  Pathogenese  umulig 
overfor  disse  Dyr  og  usandsynlig  for  Menneskets  Vedkommende. 

Men  ellers  blev  N a u n y n s Theori  modtaget  med  kri- 
tikløs Begejstring  allevegne  og  ikke  mindst  hos  Kirurgerne, 
der  følte  sig  meget  tiltalte  af,  at  Galdestensdannelsen  var  en  til 
Galdeblæren  strengt  lokaliseret  Proces,  saaat  ikke  blot  Syg- 
dommen, men  ogsaa  Anlægget  til  denne  kunde  fjernes  radikalt 
med  Galdeblæren.  Der  var  dog  nogle  blandt  de  troende,  der 
havde  Følelsen  af,  at  det  vilde  være  meget  heldigt,  om  man 
kunde  støtte  de  Naunynske  Hypotheser  ved  Kendsger- 
ninger, ved  noget  faktisk,  der  talte  i deres  Favør.  Nau- 
n y n s Theori  gaar  jo  ud  paa,  at  Galdestenene  dannes  af  Chole- 
sterin, der  skriver  sig  fra  Cellerne  i den  ved  Infektion  med 

Bakterium  coli  fremkaldte  Slimhindekatarrh  i en  »Stauungs- 
gallenblase«,  en  Galdeblære,  hvis  Tømningsevne  er  nedsat. 

En  første  Gruppe  Arbejder  gaar  da  ud  paa  at  vise,  at  den 
gamle  Anskuelse,  at  Cholesterinet  udfældes  af  Galden,  ikke  kan 
være  rigtig. 

J a n k a u gjorde  Cholecystostomi  paa  Hunde  og  Kaniner 
og  viste  derpaa,  at  Tilførelse  af  Cholesterin  til  Organismen  — 
det  være  sig  ved  subkutan  Injektion  eller  ved  Fodring  — aldrig 
resulterede  i Forhøjelse  af  Galdens  Indhold  af  Cholesterin. 

K a u s c h mente  ved  en  Række  Undersøgelser  at  kunne 
fastslaa,  at  Galden  heller  ikke  paavirkedes  af  selv  de  forskel- 
ligste Sygdomme  med  Hensyn  til  sit  Indhold  af  Choleste- 
rin. Konklusionen  er  i Naunyns  Favør:  at  Cholesterinet 
i Galdestenene  maa  skyldes  Cellerne  fra  den  betændte  Galde- 
blære. 

En  anden  Gruppe  Undersøgelser  gik  ud  paa  at  vise,  at  der 
virkelig  findes  Bakterium  coli  i Galdeblæren  ved  Galdesten. 

Gilbert  og  D o m i n i c i undersøgte  Lig  af  Galde- 
stenspatienter og  fandt  i en  Trediedel  af  Tilfældene  Bakte- 
rium coli. 

Terrier  dyrkede  i en  lille  Række  Tilfælde  ved  Galdestens- 
operation fra  Galdeblæren  med  det  Resultat,  at  han  i nogle 
fandt  Bakterier,  i andre  derimod  ingen.  Disse  Fund  af  Coli- 
baciller  hos  døde  og  levende  Galdestenspatienter  toges  til  Ind- 
tægt for  Naunyns  Theori. 

Den  tredie  og  største  Gruppe  Undersøgelser  gik  ud  paa 
experimentel  Fremkaldelse  af  Galdesten  paa  Dyr. 

N a u n y n og  hans  Elev  L a b e s havde  selv  anstillet  en 
Række  Forsøg  i denne  Retning,  men  alle  forgæves.  Indlæggelse 
af  forskellige  Fremmedlegemer  og  Substanser  i det  Haab,  at  de 
skulde  blive  Centra  for  Stendannelse,  førte  ikke  til  noget.  De 
forsøgte  da  Indlæggelse  af  Menneske-Galdesten  i Galdeblæren 
hos  Hunde,  men  det  viste  sig,  at  de,  i Stedet  for  at  voxe  ved 
Udfældning  af  Galdens  faste  Bestanddele,  hurtig  opløstes  i 
Hundegalden  og  sporløst  forsvandt. 

Marcantonio  lykkedes  det  i 1892  først  at  faa  dannet 
en  Slags  Galdesten  ved  Aflejring  omkring  et  i Galdeblæren 
indlagt  Fremmedlegeme,  men  det  tilfredsstillede  ikke  N a u- 

ny  ns  Ønsker,  thi  det  var  ikke  Cholesterin,  men  kun  Pigment- 
kalk, hvoraf  Stenene  vare  dannede. 

I 1893  meddeler  Gilbert  og  Dominici,  at  det  er 
lykkedes  dem  ved  Injektion  af  Ty  fusbaciller  at  fremkalde  en 
Angiocholitis  og  Cholecystitis  paa  en  Kanin,  hos  hvilken  der 
dannedes  grønne  Konkrementer.  Læser  man  imidlertid  den 
nærmere  Beskrivelse  af  disse,  kan  de  ikke  staa  for  Kritik  som 
Galdesten,  idet  det  kun  var  ganske  smaa,  bløde  Klumper,  der 
adhærerede  til  Galdeblærens  Væg. 

I det  følgende  Aar,  1894,  gør  Jaques  Mayer  en 
Række  forskellige  Forsøg  paa  Hunde,  idet  han  indlægger 
Fremmedlegemer,  snart  Elfenbenskugler,  snart  Lerkugler,  snart 
Agarblokke  i Galdeblæren,  dels  med  dels  uden  Infektion  med 
Colibaciller.  Agarblokkene  forsvandt  sporløst,  om  de  faste 
Legemer  dannede  der  sig  i flere  Tilfælde  en  tynd  Skal  af  graa- 
brun  eller  sortegrøn  Substans,  der  indeholdt  Pigmentkalk, 
men  intet  eller  minimalt  Spor  af  Cholesterin. 

Den  første  Forsøgsrække,  der  rigtig  tilfredsstillede  Nau- 
n yn,  var  den  af  Mi  g not  i 1898  offentliggjorte,  ved  hvilken 
han  kom  netop  til  N a u n y n s Konklusion:  at  to  Faktorer  ere 
ubetinget  nødvendige  for  experimentelt  at  fremkalde  Galde- 
sten: 1.  En  infektiøs  Cholecyslitis , fremkaldt  af  Bakterier  med 
svækket  Virulens  og  2.  Ophævelse  af  Galdeblærens  Kontraktilitet . 

Alle  Forsøg  paa  at  hidføre  Galdestensdannelse  ved  Ind- 
førelse af  aseptiske  eller  med  stærkt  virulente  Bakterier  im- 
biberede  Fremmedlegemer  blev  resultatløse,  hvadenten  Galde- 
blærens Kontraktilitet  var  bevaret  eller  ej.  Derimod  lykkedes 
det  i en  Trediedel  af  Tilfældene,  naar  de  to  ovennævnte  Fak- 
torer var  tilstede.  Afsvækkelsen  af  Bakterierne  opnaaede 
han  ved  i lang  Tid  at  dyrke  dem  i ren  Galde  eller  paa  et  med 
Galde  blandet  Næringssubstrat.  Ophævelsen  af  Galdeblærens 
Kontraktilitet  tilstræbte  han  paa  den  Maade,  at  han  tam- 
ponnerede  Galdeblæren  i 14  Dage  med  Vat,  der  var  imbiberet 
med  den  af  svækkede  Mikrobs  Renkultur  — B.  coli,  B.  typhi, 
Staphylococcer,  Streptococcer,  B.  subtilis.  — Efter  Tamponadens 
Fjernelse  syede  han  et  lille  fremmed  Legeme  fast  til  Galdeblærens 
Væg,  som  derpaa  forenedes.  Omkring  det  fastsyede  lille  Frem- 
medlegeme dannede  der  sig  altsaa  i en  Trediedel  af  Tilfældene  en 

Galdesten,  som  i Udseende  og  Sammensætning  ganske  skal 
have  lignet  Galdesten  hos  Mennesker. 

Disse  positive  Resultater  af  M i g n o t s Forsøg  blev  nu 
trods  deres  Faatallighed  og  trods  den  store  Forskel,  Forsøgs- 
anordningen frembød  fra  Forholdene  ved  Galdestensdannelsen 
hos  Mennesket,  almindeligt  betragtede  som  fuldgyldigt  Bevis  for 
Rigtigheden  af  Naunyns  Theori.  Japaneren  M i y a k e, 
som  dengang  var  Assistent  hos  Mikulicz  i Breslau  og  som 
paa  dennes  Opfordring  omtrent  samtidig  med  M i g n o t 
begyndte  et  stort  experimentelt  Arbejde  over  Galdestens- 
dannelsen, der  udkom  i Aaret  1900  i Mittheilungen  aus  den 
Grenzgejpieten  d.  Med.  u.  Chir.,  siger  i dette:  »Aus  allen  diesen 
Experimenten,  vorziiglich  denen  Mignots,  geht  klar  hervor, 
dass  die  Pathogenese  der  Cholelithiasis  erwiesen  und  die 
Theorie  der  lithogenen  Cholecy stitis  keine  biosse  Hypothese 
mehr  ist.« 

Ikke  destomindre  offentliggør  altsaa  M i y a k e sine  meget 
talrige  experimentelle  Undersøgelser  til  yderligere  Støtte  for 
Naunyns  Theori,  for  hvilken  han  altsaa  forud  var  ganske 
indtagen. 

M i y a k e søgte  først  ved  en  lang  Række  Dyreforsøg: 
aseptisk  Punktur  af  Galdeblæren  paa  Hunde  og  Kaniner  og 
bakteriologisk  Undersøgelse  af  den  frisk  udtømte  Galde,  at  løse 
det  dengang  omstridte  Spørgsmaal,  om  Galden  normalt  er 
steril  eller  bakterieholdig.  Han  kom  til  det  Resultat,  at  Galden 
hos  disse  Dyr  normalt  er  steril , hvilket  senere  har  vist  sig  ogsaa 
at  være  Tilfældet  hos  Mennesker.  Han  undersøgte  dernæst, 
hvorledes  de  forskellige  Mikrober  trives  i Galde,  og  kom  til 
følgende  Resultat,  hvis  Rigtighed  jeg  kan  bekræfte  paa  Basis 
af  lignende  Forsøg,  som  jeg  i sin  Tid  uden  Kendskab  til  M i y- 
a k e s Arbejde  foretog:  »Die  Galle  stellt  fur  gewisse  Bakterien- 
arten einen  guten,  niemals  aber  einen  idealen  Nåhrboden,  wie 
die  Bouillon,  dar,  fur  andere  nur  einen  massigguten  oder  sogar 
schlechten;  es  kommt  ihr  also  eine  gewisse,  wenn  auch  unbe- 
deutende  baktericide  Kraft  zu.« 

Særlig  for  B.  Coli  og  Typhusbacillen  er  Galden  et  meget 
gunstigt  Opholdssted , for  Streptococcus  pyogenes,  Staphylo- 
coccus  aureus  og  B.  prodigiosus  gunstigt,  medens  Staphylo- 

coccus  albus  svækkes  og  hæmmes  i sin  Væxt  ved  Galdens 
Pa  avirkning. 

M i y a k e gjorde  derefter  en  Række  Dyreforsøg,  ved 
hvilke  han  injicerede  Mikrober  i Renkultur,  særlig  B.  coli, 
i Galdeblæren  under  følgende  forskellige  Anordning:  1.  i normal 
Galdeblære  uden  Tømningshindring  2.  efter  hel  og  delvis  Til- 
lukning af  Ductus  cysticus  og  Choledochus  3.  Indlæggelse  af 
Fremmedlegeme  uden  Passagehindring  for  Galden  og  4.  Ind- 
læggelse af  Fremmedlegeme  med  Underbinding  eller  Tam- 
pon nåde  af  D.  cysticus. 

Det  eneste  virkelig  interessante  Resultat  af  disse  Forsøg 
var,  at  Mikroberne  selv  med  ganske  normale  Tømningsforhold 
holdt  sig  i ubegrændset  Tid  i Galdeblæren,  som  allsaa  i normal 
Tilstand  er  ganske  ude  af  Stand  til  at  skille  sig  af  med  Mikro- 
berne. I intet  af  disse  Forsøg  dannede  der  sig  Galdesten. 

Efter  endnu  c.  20  Dyreforsøg  lykkes  det  nu  M i y a k e 
endelig  i fem  Tilfælde  at  faa  dannet  smaa  Galdesten-lig- 
nende Konkrementer.  I alle  disse  Tilfælde  havde  han  ved 
Ligatur  af  Ductus  cysticus  hindret  Galdeblæren  i at  tømme 
sig,  i to  af  Tilfældene  var  Konkrementet  dannet  omkring  et 
til  Galdeblærevæggen  fastsyet  Fremmedlegeme.  »Rei  allen 
erfolgreichen  Versuchen  war  die  Gallenblase  mehr  oder  weni- 
ger  stark  geschrumpft  und  entzlindet,  die  Galle  mit  einer  oder 
mehreren  Rakterienarten  infiziert  (Note:  Wir  verstehen  unter 
»infiziert«  nicht  etwa  das  Vorhandensein  von  ganz  vereinzelten 
Keimen,  wie  sie  neuerdings  E h r e t und  S k o r p e 1 sehr  håufig 
auch  in  der  normalen  Gallenblase  nachgewiesen  haben,  son- 
dern eine  massenhafte  Rakterienflora,  die  schon  durch  Uber- 
tragung  minimaister  Quantitåten  der  Galle  kultureil  nachzu- 
weisen  ist)«. 

Forfatteren  siger  tilsidst  med  naiv  Ærlighed:  »Das  Princip, 
das  ich  meinen  Versuchen  einer  kimstlichen  Erzeugung  von 
Gallensteinen  bei  Thieren  zu  Grunde  legte,  bestand  in  dem 
Versuch  einer  experimentellen  Beståtigung  der  N a u n y n- 
schen  Theorie  von  der  bakteriellen  Aetiologie  der  Cholelith- 
iasis«.  Derfor  mener  han  ogsaa  med  sine  fem  »erfolgreiche« 
Forsøg  at  have  tilvejebragt  det  manglende  Bevis  for  Rigtig- 
heden af  N a u n y n s Theori.  Det  sørgeligste  er  dog,  at  de 

overall  i Litteraturen  ogsaa  anerkendes  som  saadant,  skønt 
det  jo,  som  jeg  senere  skal  vise,  for  den  uhildede  er  saa  let  at 
se,  at,  hvis  hans  »Princip«  havde  været  det  modsatte:  at  tage 
Grunden  bort  under  N a u n y n s Theori,  kunde  hans  Under- 
søgelser nok  saa  godt  have  tjent  hertil. 


IL  C.  LANGES  THEORI. 

C.  Lange  udtaler  sig  i 1893  i den  specielle  Del  af  sin 
pathologiske  Anatomi  om  Galdestenenes  Pathogenese  og  ad- 
varer med  Hensyn  til  Infektionstheorien  imod  at  skære  alle 
Galdesten  over  en  Kam.  Han  fremhæver,  at  de  tre  Hoved- 
former af  Galdesten:  Pigmentkalkstenene , de  lagdelte , mul- 
tiple og  de  solitære  Cholesterinsten  ikke  blot  ere  saa  forskellige 
af  Udseende  og  Bygning,  men  ogsaa  findes  under  saa  forskellige 
Forhold,  at  de  rimeligvis  ogsaa  maa  have  en  forskellig  Patho- 
genese. Lange  gør  for  første  Gang  opmærksom  paa,  at  Pig- 
mentstenene som  Regel  findes  i sunde  Galdeblærer,  medens 
Cholesterinstenene  fortrinsvis  findes  i betændte,  stærkt  for- 
andrede Galdeblærer.  Lange  kunde  derfor  nok  tænke  sig, 
at  Cholesterinstenene  skyldes  Infektion,  men  ikke  at  dette  kan 
være  Tilfældet  med  Pigmentkalkstenene.  Idet  han  drager  en 
Parallel  imellem  Urinvejenes  aseptiske  Uratsten  og  Fosfatsten 
af  infektiøs  Oprindelse  med  Galdevejenes  Pigmentkalksten  og 
Cholesterinsten,  fortsætter  han  paa  en  meget  besnærende  Maade 
Parallelen,  idet  han  sidestiller  de  lagdelte,  blandede  Galdesten 
med  Urinvejenes  lagdelte  Sten  med  en  Kærne  af  Urat  eller 
Oxalat  og  en  Skal  af  Tripelfosfat. 

C.  Lange  udtaler  her  sin  Mening  udfra  det  almindelige 
Indtryk  af  en  stor  Erfaring  som  Pathologisk- Anatom,  han  har 
ikke  fordybet  sig  specielt  i dette  Spørgsmaal  og  vover  sig  ikke 
til  at  fremsætte  en  Theori  for  egen  Regning,  men  han  siger 
nogle  saare  kloge  Ord,  der  som  i et  Lynglimt  afslører  Nau- 
nyns  Theori  som  et  Luftkastel,  bygget  paa  en  Idé,  et  Indfald, 
for  hvilket  N a u n y n har  glemt,  hvad  Kliniken  og  Sektions- 
bordet har  lært  os. 

III.  BOYSENS  THEORI. 

B o y s e n s Afhandling:  Om  Galdestenenes  Struktur  og 
Pathogenese  fremkom  i Aaret  1900  som  Disputats.  Hans 
Arbejde  er  fremkommet  under  afgørende  Paavirkning  af  to 
tidligere  Forfattere:  Meckel  von  Hemsbach  og  C. 
Lange.  Den  sidste  har  vakt  hans  Kritik  og  Mistillid  til 
Naunyns  Infektionstheori,  medens  den  førstes  »minera- 
logiske« Methode  til  Undersøgelse  af  Galdestenene  har  gjort 
Indtryk  paa  ham  som  en  langt  fremkommeligere  Vej  til  Løs- 
ningen af  det  pathogenetiske  Spørgsmaal  end  den  kemiske 
Analyse.  Det  er  da  væsentligt  ved  Undersøgelse  af  Galde- 
stenenes Struktur  paa  tyndslebne  Snit  under  Mikroskopet, 
at  B o y s e n har  naaet  sine  interessante  Resultater. 

Materialet  bestod  af  Galdesten  fra  c.  200  Galdeblærer, 
væsentlig  stammende  fra  Sektionsstuen  paa  Københavns 
Kommunehospital. 

Med  et  ganske  tyndt,  stærkt  opvarmet  Knivsblad  skar 
eller  rettere  smeltede  han  Stenen  igennem  saaledes,  at  Snittet 
altid  faldt  igennem  Kærnen.  For  at  faa  det  rette  Billede  af 
Strukturen  er  det  nødvendigt  at  have  Kærnen  med.  Denne  og 
Strukturen  i det  hele  træder  særligt  smukt  frem  efter  Slib- 
ning af  Overfladen.  Slibningen  foretog  B o y s e n paa  en 
Glasplade  med  en  Opslemning  af  den  groveste  Smergel.  For 
at  fjerne  Smergelresterne  gned  han  tilsidst  Slibefladen  med  fint 
Silketøj.  Paa  denne  Maade  lykkedes  det  Boysen  at  frem- 
stille Enkeltsnit  af  hele  Stenen  saa  tynde,  at  de  kan  undersøges 
med  Mikroskopet  efter  at  være  fixerede  til  et  Objektglas  ved 
Hjælp  af  Kanadabalsam. 

Boysen  anlagde  nu  sit  Arbejde  ud  fra  følgende  logiske 
Ræsonnement:  skal  man  ad  mineralogisk  Vej  vinde  Klarhed 
over  Galdestenenes  Pathogenese,  maa  man  først  og  fremmest 
rette  sine  Undersøgelser  paa  de  mindste,  de  yngste  Konkre- 
menter.  Som  de  mindste  Konkrementer  viste  sig  nu  de  piggede, 
sorte  Pigmentsten,  fra  fint  Grus  til  Knappenaalshoveds  Stør- 
relse. Disse  fandtes  ved  Undersøgelsen  paa  Snit  at  bestaa 
af  ren  Pigmentkalk,  ensartet  sammenkittet  af  organisk  Sub- 

stans,  uden  Lagdeling,  uden  Indhold  af  Cholesterin.  De  er  alle 
af  samme  Størrelse  og  Form,  saa  at  man  maa  antage,  at  de  alle 
er  dannede  paa  samme  Tid  som  Følge  af  en  mer  eller  mindre 
akut,  forbigaaende  Abnormitet  ved  Galdeproduktionen.  At 
de  skulde  skyldes  simpel  Udfældning  ved  Koncentration  af  nor- 
mal Galde  i en  Galdeblære  med  hindret  Afløb,  mener  B o y s e n 
at  kunne  udelukke,  dels  fordi  han  altid  har  fundet  Pigment- 
stenene i sundt  udseende  Galdeblærer,  dels  fordi  Bilihumin , 
der  udgør  en  Hovedbestanddel  af  Pigmentstenene,  ikke  findes  i 
normal  Galde.  Pigmentstenene  er  efter  B o y s e n s Mening 
ikke  dannede  i Galdeblæren,  men  oppe  i Leverens  Gange  og 
med  Galdestrømmen  ført  til  Galdeblæren.  I denne  kan  de  efter 
B o y s e n heller  ikke  voxe  videre  paa  samme  Maade  som  før, 
men  derimod  nok  ved  lagvis  Aflejring  af  andre  Substanser, 
hvorved  de  miste  deres  karakteristiske  Form  og  Farve.  Til 
dette  Resultat  kom  han  ved  at  undersøge  den  næste  Størrelses- 
klasse: de  mindste  af  de  facetterede  Sten. 

Undersøgelsen  af  disse  Sten  viste  nemlig,  at  deres  Kærne 
altid  bestaar  af  sort  Pigmentkalk,  udenom  h vilken  er  aflej  ret 
Cholesterin  og  Bilirubinkalk.  Naar  Stenene  blive  ældre  og  større, 
ser  man  i Regelen,  at  Pigmentkærnen  formindskes  og  kommer 
til  at  ligge  i en  central  Hule  omgivet  af  en  halvflydende  blød 
Substans.  I Spalter,  der  radiere  ud  fra  Centrum,  ser  man  her 
Pigmentstriber,  og  til  Siderne  for  disse  ses  paa  Randen  af  Spal- 
terne Udkrystallisation  af  Cholesterin  (se  Planche  II). 

Det  drejer  sig  efter  B o y s e n s Opfattelse  her  om  en 
Indtrængen  af  Cholesterinopløsning  i Stenen  ved  Osmose. 
Cholesterinet  infiltrerer  Stromaet,  Stenen  svulmer  og  spræk- 
ker. Cholesterinet  opløser  og  fordriver  Pigmentet,  der  siver 
ud  langs  Sprækkerne,  medens  Cholesterinet  udkrystalliserer 
og  tager  fast  Form  inde  i Stenen. 

Denne  Substitution  af  Pigmentkalk  med  Cholesterin  kan 
nu  naa  saadanne  Grader,  at  Pigmentkalken  næsten  eller  fuld- 
stændig fordrives  ud  af  Stenen.  Saaledes  kan  en  Galdesten, 
der  er  begyndt  som  en  lille  sort  Pigmentsten,  ende  som  en  stor, 
hvid,  ren  Cholesterinsten! 

Om  nu  denne  Boysenske  Theori  er  rigtig  eller  ikke, 
saa  er  det  uimodsigelig  den  første  Theori,  der  for  saa  vidt 

fuldt  tilfredsstiller,  som  alt  lader  sig  forklare  ved  den,  intet 
forbliver  helt  uforstaaeligt  eller  uforeneligt  med  den,  medens 
der  ved  den  Naunynske  Theori  fuldstændig  manglede 
Forklaring,  ja  selv  Forsøg  paa  en  Forklaring  af  de  rene  Pig- 
mentkalkstens Opstaaen  og  Betydning.  N a u n y n har  i 
Virkeligheden  slet  ikke  turdet  give  sig  af  med  dem  i klar  eller 
maaske  uklar  Følelse  af,  at  de  vilde  gøre  det  af  med  mindst  to 
Hovedsætninger  i hans  Lære:  at  1)  alle  Galdesten  dannes  i 
Galdeblæren  og  2)  til  at  begynde  med  bestaa  af  ren  Cholesterin, 
der  stammer  fra  Galdeblæreslimhindens  afstødte  Epithelceller. 
Pigmentstenene  dannes  ikke  i Galdeblæren  og  indeholde  ikke 
Cholesterin.  Et  Sted  i sit  første  Arbejde  siger  Naunyn  selv 
en  passant,  at  man  ofte  trælfer  smaa  Konkrementer  af  sort 
Pigmentkalk  oppe  i Levergangene. 

Hvorledes  stiller  Boysen  sig  nu  med  Hensyn  til  Infek- 
tionsspørgsmaalet?  Ja,  her  træffe  vi  paa  en  Svaghed  ved  Boy- 
s e n s Arbejde.  Da  han  kun  har  undersøgt  Stenene,  men  aldrig 
de  Galdeblærer,  hvorfra  de  var  tagne,  da  han  ingen  bakterio- 
logisk Undersøgelse  har  foretaget,  saalidt  som  noget  Studium 
af  de  paagældende  Patienters  Sygehistorier,  maa  han  natur- 
ligvis udtale  sig  med  stort  Forbehold.  Imidlertid  har  han  dog 
taget  Standpunkt  til  en  vis  Grad,  dels  baseret  paa  egne,  dels 
paa  andres,  særlig  C.  Langes  Iagttagelser.  At  Galdestenene 
i deres  Oprindelse  skulde  bero  paa  Betændelse  anser  han  for 
ganske  usandsynligt,  fordi  han  altid  har  fundet  de  primære 
Pigmentkalksten  i fuldstændig  sundt  udseende  Galdeblærer. 

Naar  han  dernæst  siger,  at  de  facetterede  og  Cholesterin- 
stenene  som  Regel  findes  i betændte  Galdeblærer,  og  derfor 
anser  det  for  rimeligt,  at  Infektion  er  Aarsag  til  den  videre  Ud- 
vikling af  Galdestenene , saa  er  det  aabenbart  helt  og  holdent 
C.  Langes  Autoritet,  han  bygger  paa. 


IV.  ASCHOFF  OG  BACMEISTERS  THEORI. 

Aschoff  er  som  bekendt  Tysklands  mest  ansete  nu- 
levende pathologiske  Anatom  og  B a c m e i s t e r en  af  hans 
Assistenter.  Dette  er  den  naturlige  Forklaring  paa,  at  disse 
Forskere  have  taget  Spørgsmaalet  op  paa  en  ret  ensidig 

pathologisk-anatomisk  Basis.  De  skriver  til  Indledning  føl- 
gende: 

»Die  nachfolgende  Mitteilungen  grunden  sich  auf  ein  Ma- 
terial  von  rund  250  lebenswarm  oder  doch  sehr  bald  nach  der 
Operation  fixierten  Gallenblasen.  Leider  wurden  die  meisten 
vor  dem  Einlegen  in  die  Fixieringsflussigkeit  ihres  I nhaltes, 
soweit  es  sich  wenigstens  handelte  um  Steine,  beraubt.  Nur 
in  Ausnahmef ållen  war  der  Chirurg  so  opferwillig,  auch  die 
Steine  zur  vorlåufigen  Orientierung  mitzugeben.  Insofern 
steht  das  Material  noch  nicht  durchweg  auf  der  Hohe,  doch 
konnten  die  etwaigen  Lucken  durch  ein  sorgf  ål tig  kontrollier- 
tes  Leichenmaterial  von  c.  50  Gallenblasen  in  erwunschter 
Weise  ergånzt  werden.  Leichenmaterial  allein  ist  naturlich  eben- 
sowenig  zuverlåssig,  wie  bei  der  Appendicitis.  Es  empfiehlt 
sich  auch  hier,  die  verschiedenen  Entwickelungsstufen  nachei il- 
ander zu  betrachten«. 

Det  drejer  sig  altsaa  her  om  makro-  og  mikroskopisk 
Undersøgelse  af  hærdede  Galdeblærer,  hvis  Indhold  af  Galde- 
sten de  paagældende  Kirurger  har  taget  ud  under  Operatio- 
nen og  beholdt.  Nogen  Sygejournal  eller  blot  en  Operations- 
beskrivelse med  Angivelse  af  Galdeblærens  og  Ductus  cysticus 
Udseende,  Form  og  Leje,  deres  Forhold  til  de  omgivende  Or- 
ganer, men  først  og  fremmest  en  Angivelse  af  Galdestenenes 
Leje  og  Anordning  i Galdeblæren,  dens  Hals  og  Ductus  cysticus 
findes  ikke,  ligesom  der  ikke  findes  nogen  talmæssig  Opgivelse 
af,  hvor  hyppig  den  ene  og  den  anden  Galdeblæretype  og  Galde- 
stensform har  forekommet  i Materialet.  Bakteriologiske  Un- 
dersøgelser er  overhovedet  ikke  foretagne.  Undtagelsesvis  har 
Kirurgen  været  saa  »offervillig«  at  laane  dem  Stenene  til  »fore- 
løbig Orientering«.  Det  virkelige  Grundlag  for  A s c h o f f 
og  Bacmeisters  vidtgaaende  Slutninger  maa  da  være  det 
omtalte  Materiale  fra  Sektionsstuen  af  50  Galdeblærer. 

Den  Theori  for  Galdestensdannelsen,  som  de  to  Forskere 
opstille  paa  den  omtalte  Basis,  slutter  sig  til  N a u n y n s 
forsaavidt,  som  den  begynder  med  en  Paastand  om,  at  Galde- 
stase i Galdeblæren  som  Følge  af  Forstyrrelser  i Afløbet  er  den 
nødvendige  og  for  alle  Galdestensdannelser  fælles  Aarsag. 

Her  som  hos  N a u n y n leder  man  forgæves  efter  et  Bevis 

for  denne  Paastands  Rigtighed  eller  blot  et  operativt  Fund 
eller  et  Fund  paa  Sektionsstuen,  der  kunde  forklare  eller  tjene 
til  Støtte  for  Paastanden.  I Stedet  herfor  maa  vi  nøjes  med 
Forff.s  Opremsning  af  en  Række  Aarsager  der  kunde  tænkes 
at  foraarsage  Stase:  Alderdomsatrofi  af  Galdeblæren,  uhensigts- 
mæssig Klædedragt,  Vandrengre,  Gastro-coloptose  etc.  etc.  (se 
Pg.  20). 

Hermed  hører  imidlertid  Enigheden  med  N a u n y n op, 
idet  Aschoff  og  Bacmeister  mener,  at  Galdestens- 
dannelsen altid  i sin  Begyndelse  er  en  aseptisk  Proces.  Simpel 
Stase  i Galdeblæren  er  tilstrækkelig  til  at  bevirke  Cholesterin- 
udfældning  af  Galden,  hvorved  der  dannes  en  solitær  rund 
eller  ægformet  Sten  i Galdeblærehalsen.  Efterhaanden  som  den 
voxer,  slutter  Galdeblærehalsen  fastere  og  fastere  om  den, 
saa  at  den  lukker  af  for  Galdeblæren  og  bliver  en  » Verschluss - 
stein«.  En  saadan  ligger  nu  efter  A.  og  B.  som  »harm-  und 
symptomloser  Fremdkorper«,  hvis  ingen  Komplikationer  komme 
til,  men  i Virkeligheden  danner  det  kun  Forspillet  til  »das 
eigentlich  entzundliche  Gallensteinleiden  mit  allen  seinen  Qualen 
und  Komplikationen«.  Thi  den  af  »Verschluss«s tenen  foraar- 
sagede,  permanente  eller  intermitterende  Aflukning  af  Galde- 
blæren »letter  den  bakterielle  Infektion«,  der  hidfører  Chole- 
cystitis  og  Dannelsen  af  de  multiple  Galdesten,  om  hvilke 
Aschoff  og  Bacmeister  altsaa  mene,  at  de  altid  skyl- 
des Infektion. 

Forff.  angive  i Indledningen  til  deres  Bog,  at  Stødet  til 
deres  Arbejde  gav  det  hyppige  Fund  af  en  ægformet  Chole- 
sterinsten  i Blærehalsen  og  bag  den  en  større  eller  mindre 
Mængde  af  facetterede  Blandingssten.  De  har  spurgt  sig  selv, 
hvorledes  »Verschluss»stenens  fra  alle  de  andre  Stens  Struktur 
ganske  forskellige  Bygning  af  Cholesterin,  der  synes  dem  i 
Strid  med  N a u n y n s Lære  om  den  ensartede  Genese  af 
alle  Galdesten  og  imod  N a u n y n s Lære  om  Galdestenenes 
Evne  til  Metamorfose,  kan  forklares.  Deres  ovenfor  gengivne 
Theori  om  Galdestens  dannelsen  er  i Virkeligheden  kun  en  For- 
kl aringshy pothese,  hvis  Rigtighed  de  bagefter  har  søgt  at 
skaffe  Beviser  for,  hvilket  de  selv  aabenbart  tror  er  lykkedes 
dem. 

Da  Aschoff  og  Bacmeisters  Theori  omstyrter  det 
fundamentale  i Naunyns  Theori,  der  jo  overalt  i Verden 
havde  vundet  fast  Tiltro  som  videnskabeligt  underbygget, 
har  de  særligt  fundet  det  nødvendigt  at  afkræfte  hans  funda- 
mentale Paastand,  at  Cholesterinet  ikke  kan  udfældes  af  Gal- 
den, men  skriver  sig  fra  de  ved  en  infektiøs  Cholecystitis  foran- 
drede og  afstødte  Celler.  Ligesom  en  Række  Elever  og  Til- 
hængere af  N a u n y n gik  i Lag  med  at  fremskaffe  de  haardt 
nødvendige  videnskabelige  Beviser  for  Naunyns  Hypo- 
these  og  paaviste,  at  Galden  ikke  kan  udfælde  Cholesterin, 
og  ved  Experimenter  sejrrigt  paaviste,  at  ægte  cholesterin- 
holdige  Galdesten  kun  kan  frembringes  kunstigt  hos  Dyr, 
naar  Naunyns  Betingelser  var  tilstede:  Stase  i Galde- 
blæren og  infektiøs  Cholecystitis  — , saaledes  have  ogsaa 
Aschoffs  Elever  tilvejebragt  de  haardt  nødvendige  »viden- 
skabelige« Beviser  for  det  stik  modsatte.  Et  interessant  og 
lærerigt  Faktum!  Aschoff  overdrog  først  Bacmeister 
at  klare  disse  Ærter.  »Mit  der  Bearbeitung  dieser  wichtigen 
Frage  war  der  Zweitgenannte  (d.  v.  s.  paa  Titelbladet)  betraut.« 
Bacmeister  paaviste,  at  man  kunstig  af  steril  Galde  kan 
udfælde  Cholesterin  rent  fermentativt  in  vitro.  Udfældningen 
befordres  ved  Tilsætning  af  af  stødte  Epithelceller.  løvrigt 
finder  han,  at  Tilsætning  af  Mikrobkulturer  yderligere  fremmer 
Cholesterinudfældningen,  hvilket  Kramer  allerede  i 1907 
havde  paavist  for  Coli-  og  Tyfusbacillens  Vedkommende. 
Endelig  har  Bacmeister  hos  Mennesker  med  Galde- 
blærefistel paavist,  at  Galdens  Cholesterinholdighed  steg  ved 
æggehviderig  Kost,  men  aftog  ved  Fodring  med  Kulhydrater. 

Ligesom  N a u n y n i den  japanske  Læge  M i y a k e fandt 
en  reddende  Engel,  der  ved  Dyreexperimenter  leverede  Beviset 
for,  at  Galdesten  kunstig  kan  dannes  under  de  af  Naunyn 
angivne  Betingelser,  optræder  der  nu  en  anden  Japaner 
A o y a m a og  paaviser  ved  et  stort  experimentelt  Arbejde,  at 
Aschoff  og  Bacmeister  har  Ret.  A o y a m a frem- 
kalder nemlig  kunstig  Dannelse  af  Galdesten  hos  Kaniner  og 
Marsvin  ved  hel  eller  delvis  Aflukning  af  Ductus  cysticus  med 
eller  uden  subkutan  Injektion  af  oliesurt  Cholesterin.  Ved 
simpel  Stase  af  Galden  i den  ellers  sunde,  aseptiske  Galdeblære 

har  han  kun  ganske  enkelte  Gange  set  Konkrementdannelse. 
Men  efter  subkutan  Indsprøjtning  af  Cholesterin  udfældes 
regelmæssigt  smaa  Konkrementer  af  Galden,  hvis  Cholesterin- 
mængde  findes  forøget.  Det  er  altsaa  ganske  det  modsatte  af 
N a u n y n s Theori,  naar  undtages,  at  de  er  enige  om,  at 
Galdestensdannelsen  begynder  med  Udfældning  af  Cholesterin, 
men  denne  skyldes  efter  Naunyn  og  Miyake  den  infek- 
tiøst  betændte  Galdeblæreslimhinde,  aldrig  Galden,  medens 
den  efter  Aschoff,  Bacmeister  og  Aoyama  altid 
udfældes  af  steril  Galde. 

Det  skal  dog  bemærkes,  at  A o y a m a i sin  nærmere  Be- 
skrivelse af  de  smaa  Konkrementer  siger,  at  de  har  en  sort 
Pigmentkærne. 

Saavel  Aschoff  og  Bacmeister  som  Aoyama 
bekende  sig  paa  Grund  af  disse  Forsøgsresultater  — særlig 
Galdens  forøgede  Cholesterinholdighed  efter  subkutan  Ind- 
sprøjtning af  Cholesterin  — paany  til  den  gamle  Diathesetheori, 
som  Naunyn  og  Miyake  netop  mente  at  have  undlivet 
for  stedse. 

De  mene,  at  al  Galdestensdannelse  begynder  med  Dannelse 
af  en  Cholesterinsten  i aseptisk  Galde,  der  stagnerer  i Galde- 
blæren, og  da  man  jo  ofte  har  set  Galdestase  uden  Dannelse  af 
Sten,  søger  de  Forklaringen  af,  at  et  vist  Procenttal  af  saadanne 
Mennesker  faar  Galdesten,  i en  Cholesterindiathese. 

Til  Gengæld  og  til  en  Slags  Trøst  for  N a u n y n erklærer 
Aschoff  og  Bacmeister  alle  facetterede  Galdesten 
med  vexlende  Lag  af  Cholesterin  og  Pigmentkalk  for  Pro- 
dukter af  infektiøs  suppurativ  Betændelse  i Galdeblæren. 
De  have  rigtigt  Følelsen  af  at  skylde  Verden  en  Forklaring  af, 
hvorfra  den  megen  Kalk  i de  facetterede  Sten  da  skriver  sig. 
Svaret  gaar  ud  paa,  at  Kalken  væsentlig  skriver  sig  fra  Slim- 
kirtlernes Afsondring,  der  viser  Indhold  af  kulsur  Kalk.  En 
Kritiker  kunde  her  indvende,  at  Forfatterne  i et  tidligere  Af- 
snit af  deres  Bog  har  paavist,  at  Slimkirtlerne  i Galdeblæren 
er  lokaliserede  til  Galdeblærehalsen  alene,  hvilket  Forhold  de 
paralellisere  med  Forholdet  i Urinblæren,  hvor  man  ogsaa  kun 
finder  Slimkirtler  ved  Blærehalsen.  Det  vilde  da  synes  rime- 
ligere, om  den  i Galdeblærehalsen  dannede  og  fastkilede  »Ver- 

schlussstein»  havde  været  rig  paa  Kalk  i Stedet  for  at  bestaa 
af  ren  Cholesterin  uden  Spor  af  Kalk,  og  man  har  ondt  ved  at 
forstaa,  at  netop  de  bag  »Verschlussstenen«  i den  kirtelløse 
Del  af  Galdeblæren  dannede  facetterede  Sten  saa  overvejende 
bestaa  af  Kalk.  Man  føler  sig  ikke  blot  ikke  overbevist,  men 
faar  uvilkaarligt  en  stærk  Mistillid  til  Forklaringens  og  hele 
Theoriens  Rigtighed. 

Det  er  nu  interessant  at  se,  hvorledes  Aschoff  og  Bac- 
in  e i s t e r behandle  den  tredie  karakteristiske  Gruppe  af  Galde- 
sten, de  sorte  Pigmentsten,  der  lige  saa  lidt  passer  i deres  Theori 
som  iNaunyns.  Ganske  admodum  N a u n y n fejer  de  der- 
for disse  Sten  tilside  som  betydningsløse  med  følgende  noget 
flotte  Udtalelse:  »Ihre  praktische  Bedeutung  scheint  keine  grosse 
zu  sein,  da  gewohnlich  ihre  in  frischcm  Zustande  weiche 
Konsistenz  und  geringe  Grosse  keine  klinischen  Komplikationen 
hervorzurufen  vermogen«.  Denne  affejende  Behandling  af  de 
rene  Pigmentsten  er  saa  meget  mere  paafaldende  som  baade 
Na  u nyn  og  Aschoff  & Bacmeister  omtaler  det 
hyppige  Fund  af  disse  Konkrementer  i de  intrahepatiske 
Galdegange,  hvilket  alene  maatte  give  dem  en  meget  stor 
Interesse.  For  Aschoff  og  Bacmeisters  Vedkommende 
synes  det  ganske  utilladeligt,  fordi  disse  Forfattere  i Slut- 
ningen af  deres  Bog  (Pg.  107)  røbe  Kendskab  til  B o y s e n s 
Arbejde,  om  hvilket  de  ganske  vist  erklære,  at  det  først  ud- 
kom paa  tysk  efter  at  de  havde  afsluttet  deres  Arbejde.  Den 
fundamentale  og  vel  begrundede  Betydning,  som  B o y s e n 
tillægger  de  primære  sorte  Pigmentsten,  burde  have  vakt  dem 
til  alvorlig  Eftertanke  og  til  en  grundig  Revision  af  deres  uklare 
og  mod  alle  andre  Theorier  stridende  Forklaring  af  Galdestenenes 
Pathogenese. 


Inden  jeg  nu  gaar  over  til  en  sammenfattende  Kritik  af 
de  i det  foregaaende  refererede  Theorier  om  Galdestenssyg- 
dommens Pathogenese,  maa  jeg  omtale,  at  der  i den  nyeste  Tid 
atter  er  fremkommet  et  nyt  stort  Arbejde  af  N au  ny  n be- 
titlet:  »Die  Gahensteine,  ihre  Entstehung  und  ihr  Bau«,  først 
i 33te  Bind  af  »Mitteilungen  aus  den  Grenzgebieten  der  Medizin 

und  Chirurgie«  og  senere  i Særtryk  som  en  Bog  for  sig. 
Man  gaar  med  store  Forventninger  til  Læsningen  af  denne  Bog, 
saa  meget  mere  som  N a u n y n efter  kort  og  skarpt  at  have 
opridset  Hovedlinierne  i sin  Theori,  betegner  de  fremkomne 
Angreb  paa  denne  som  Foranledningen  til,  at  han  nu  endelig 
efter  tredive  Aars  Forløb  atter  lader  høre  fra  sig.  Han  skriver 
nemlig: 

»Mittlerweile  aber  ist  jene  Lehre  selbst  schon  långst  wieder 
angefochten,  auch  in  solehen  Punkten,  die  fur  die  Auffassung 
der  Krankheit  von  grundlegender  Bedeutung  sind,  und  es 
schien  angebracht,  sie  einer  Prufung  daraufhin  zu  unterziehen, 
wie  weit  sie  noch  zu  Recht  besteht«. 

Man  venter  sig  derefter,  at  N a u n y n vil  tage  Spørgs- 
maalet  op  til  virkelig  Revision,  men  lægger  efter  endt  Studium 
Bogen  bort  med  dyb  Skuffelse  over  den  »Prufung«,  der  resul- 
terer i en  haardnakket  Fastholden  af  den  gamle  Theori  paa  alle 
Punkter. 

Overfor  Aschoff  ogBacmeisters  Theori,  der  paa 
Grund  af  Aschoffs  store  Navn  i Tyskland  har  vakt  stor 
Opsigt  og  vundet  mange  Tilhængere,  finder  han  sig  nødsaget 
til  at  tage  Handsken  op.  Men  hans  Indlæg  gaar  mere  ud  paa  at 
svække  Tilliden  til  deres  Paastande,  fremstille  dem  som  lidet 
overbevisende  ved  at  blotte  visse  umiskendelige  Svagheder  i 
deres  Ræsonnement  end  direkte  at  modbevise  Rigtigheden 
af  deres  Paastande  ved  egne  Forsøg  og  Undersøgelser. 

Naunyn  slaar  saaledes  ned  paa  det  ulogiske  i,  at 
Aschoff  og  Bacmeister,  der  ligesom  Naunyn  for- 
udsætter en  Stase  i Galdeblæren  som  Betingelse  for  Dannelse 
af  Galdesten,  mener,  at  den  ved  en  aseptisk  »Verschlussstein« 
foraarsagede  Stase  i Galdeblæren  saa  ofte  skulde  føre  til  In- 
fektion af  denne,  men  den  af  andre  Aarsager  bevirkede  Stase 
aldrig  medføre  Infektion.  Naunyn  udnytter  dette  til  For- 
del for  sin  Theori  og  foreslaar,  at  der  naturligvis  ogsaa  har 
været  Infektion  ved  den  simple  Stase,  men  at  den  paa  Grund 
af  sin  svage  Karakter  er  undgaaet  Aschoffs  og  Bacmei- 
ster s Opmærksomhed. 

Naunyn  fastholder  dernæst,  at  Cholesterin  ikke  kan 
udfældes  af  Galden  hos  levende  Individer  paa  Grundlag  af 

M i y a k e s Dyreforsøg,  idet  han  siger,  at  disse  ikke  lader  sig 
rokke  ved,  at  det  er  lykkedes  Bacmeister  at  fremkalde 
Udfældning  i Reagensglas.  Han  glemmer  dog  ganske  at  om- 
tale, at  A o y a m a hos  Dyr  har  fremkaldt  Dannelse  af  Chole- 
sterinsten  ved  Stase  i aseptisk  Galdeblære. 

B o y s e n s Theori,  som  har  foreligget  paa  Tysk  i tolv 
Aar  og  som  han  røber  Kendskab  til,  idet  han  citerer  ham  paa 
mindre  væsentlige  Punkter,  lader  N a u n y n fuldstændig  ligge. 

Paa  denne  Maade  naar  N a u n y n uden  større  synligt 
Besvær  i den  »Zusammenfassende  Besprechung«  der  afslutter 
Afhandlingen  til  det  Resultat,  at  hans  Theori  trods  alle  Angreb 
staar  ved  Magt,  idet  han  udtaler: 

»Eine  Einteilung  der  Gallensteine  unterlasse  ich.  Die 
Entstehung  von  Gallensteinen  setzt  voraus  eine  infektiøse 
lithogene  Cholangie.  Die  eigentliche  Heimat  der  Gallensteine 
ist  die  Gallenblase«. 

At  N a u n y n dog  ikke  har  læst  B o y s e n s Bog  uden 
Udbytte,  finder  Udtryk  i følgende  overraskende  Tilføjelse  til 
den  sidst  citerede  Sætning: 

»Weitaus  die  meisten  entstehen  hier  (in  der  Gallenblase) 
und  erreichen  hier  ihre  Entwickelung,  doch  konnen  Gallen- 
steine in  allen  Teilen  des  Gallengangssystems  entstehen.  Die 
Entstehung  und  die  Zusammensetzung  der  Steine  ist  in  den 
grossen  Gallengången  die  gleiche  wie  in  der  Gallenblase;  sie 
wird  bald  besprochen.  Die  Steinchen  in  den  kleinen  Gallen- 
gången sind  ganz  eigenartig  nach  Zusammensetzung  und  Bau. 
Sie  enthalten  fast  kein  Cholesterin,  viel  Kalkverbindungen  des 
GallenfarbestofTes  und  seiner  Oxydationsstufen  bis  zum  Bili- 
huminkalk.  Offenbar  entstehen  diese  Gallensteinchen  in  den 
kleinen  Gallengången  durch  infektiøse  Cholangiolien.  Es  machen 
sich  hier  sogleich  weitergehenden  Zersetzungs-  und  Oxyda- 
tionseinflusse  der  Spaltpilze  geltend;  man  denke  auch  an  die 
Entstehung  aus  Gallentromben.« 

»Mit  der  Bildung  dieser  kleinen  Bilirubinkalksteinchen  in 
den  intrahepatischen  Gallengången  kann  das  Gallensteinleiden 
beginnen;  sie  werden  mit  der  Galle  in  die  Gallenblase  gespult 
und  geben  hier  das  Bildungszentrum  von  Gallensteinen  aller 
Arten  ab,  in  denen  man  sie  dann  als  schwarzen  Kern  findet.« 

Det  havde  været  mere  tiltalende,  om  N a u n y n paa  dette 
Sted  havde  nævnet  B o y s e n,  hvem  han  skylder  denne  lille 
Svingning  hen  imod  det  rette,  at  han  endelig  har  faaet  Øjet 
op  for,  at  de  smaa  sorte  Pigmentsten  ogsaa  spiller  en  Rolle  ved 
Galdestensdannelsen,  og  dermed  i Virkeligheden  har  maattet 
abandonnere  to  af  sin  Theoris  Hovedhjørnestene:  at  al  Galde- 
stensdannelse begynder  i Galdeblæren  med  Cholesterinud- 
fældning  fra  den  infektiøst  betændte  Slimhindes  Celler.  At 
N a u n y n uden  noget  som  helst  reelt  Grundlag  tildigter,  at 
Dannelsen  af  de  smaa  Pigmentsten  i de  fine  Galdegange 
»offenbar«  skyldes  infektiøse  Cholangiolier,  for  dog  i den  øvrige 
déroute  endnu  at  holde  paa  sin  Infektionstheori,  er  menne- 
skeligt, men  ikke  klogt. 

Men  N a u n y n er  dog  en  Engel  imod  A s c h o f f,  der 
i en  den  1.  Juli  1922  udkommen  Afhandling  i »Klinische  Wochen- 
schrift«:  »Ueber  die  Entstehung  der  Gallenblasensteine«,  i 
hvilken  han  overfor  N a u n y n fastholder  sin  Theori,  slet  ikke 
nævner  B o y s e n eller  hans  Bog,  som  A s c h o f f dog  nu  har 
haft  13  Aar  til  at  studere. 

V.  SAMMENFATTENDE  KRITIK  AF  DE  FOR- 
SKELLIGE THEORIER. 

Efter  at  jeg  nu  har  refereret  de  forskellige  Theorier, 
tror  jeg,  at  det  vil  være  nyttigt,  for  ikke  at  sige  nødvendigt 
at  foranstalte  en  sammenfattende  Kritik  af  dem.  Vi  vil  under- 
søge, hvorom  de  er  enige  og  paa  hvilke  Punkter  de  er  i Mod- 
strid, vi  vil  undersøge  Boniteten  af  de  Forsøg,  Iagttagelser  og 
Ræsonnementer,  hvorpaa  Konklusionerne  hvile,  og  paa  denne 
Maade  søge  at  gøre  os  klart,  hvad  vi  nu  vide  med  Sikkerhed,  og 
hvilke  Spørgsmaal  de  have  ladt  uløste. 

Der  er  egentlig  kun  én  Ting,  hvorom  der  synes  at  være 
fuldstændig  Enighed:  nemlig  at  hel  eller  delvis  Hindring  for 
Afløbet  fra  Galdeblæren  og  deraf  følgende  Stagnation  af  Gal- 
den i denne  er  en  nødvendig,  for  al  Galdestensdannelse  fælles 
Aarsag  eller  Betingelse.  Siden  N a u n y n for  en  Menneske- 
alder siden  fremsatte  denne  Paastand,  gaar  den  igen  hos  alle 
Forfattere  og  i alle  Haandbøger,  ogAschoff  & B a c m e i- 

s t e r,  der  jo  ellers  har  angrebet  Naunyns  Lære  saa  stærkt, 
fastslaar  med  spærrede  Typer  den  samme  Sætning  som  en  urok- 
kelig Kendsgerning.  Man  skulde  da  tro,  at  denne  Læresætning 
hvilede  paa  et  stort  og  paalideligt  Bevismateriale.  Desværre 
leder  man  ganske  forgæves  efter  et  saadant. 

Naturligvis  har  mange  ogsaa  før  Naunyn  tænkt  paa 
Stase  som  en  mulig  Aarsag  eller  begunstigende  Omstændighed, 
men  først  for  N a u n y n er  den  bleven  en  nødvendig  Betin- 
gelse. Hvorfor?  Fordi  hans  Theori  kræver  det.  Uden  en  Hin- 
dring for  Galdens  Afløb  vilde  nemlig  de  smaa  bløde  Myelin- 
klumper,  der  ifølge  hans  Theori  er  Begyndelsen  til  alle  Galde- 
sten, forsvinde  ud  af  Galdeblæren  med  Galdestrømmen  og  der 
vilde  aldrig  blive  noget  af  Galdestensdannelsen.  Skønt  det 
nu  skulde  synes  meget  magtpaaliggende  for  Naunyn  at 
fremskaffe  Beviser  for,  at  denne  Arbejdshypothese  havde  noget 
med  Virkeligheden  at  gøre,  har  Naunyn,  saavidt  man  kan 
se,  ikke  gjort  noget  Forsøg  paa  at  tilvejebringe  et  saadant 
Bevismateriale.  Det  maatte  bestaa  af  Iagttagelser  paa  Sek- 
tions- og  Operationsstuen  af  Tilfælde  af  frisk,  ukompliceret 
Galdestensdannelse,  Tilfælde,  hvor  ingen  Sten  endnu  havde 
begivet  sig  paa  Vandring  og  ved  Indkiling  havde  kunnet  for- 
aarsage  Stase. 

Det  er  en  for  Naunyns  Theori  nødvendig  Hypothese, 
som  han  uden  Skygge  af  videnskabelig  Bevisførelse  har  ophøjet 
til  nødvendig  Betingelse  for  Galdestensdannelse. 

Senere  har  forskellige  Forskere  og  da  navnlig  Miyake 
ved  deres  Forsøg  paa  experimentel  Fremkaldelse  af  Galdesten 
hos  Dyr  altid  søgt  at  tilvejebringe  de  af  N a u n y n opstillede 
Betingelser,  deriblandt  Galdestasen  ved  hel  eller  delvis  Under- 
binding og  i et  lille  Antal  Eksperimenter  er  det  lykkedes  at  faa 
dannet  smaa  Konkrementer.  Disse  positive  Besultater  benyttes 
nu  af  Naunyn  og  mange  andre  som  Beviset  for,  at  hans 
Theori  er  rigtig  med  Hensyn  til  Stasens  Nødvendighed  for  al 
Galdestensdannelse  hos  Mennesker.  Dette  gaar  naturligvis 
ikke  an;  disse  faa  Dyreexperimenter  kan,  højt  regnet,  vise,  at 
Galdestase  under  visse  Omstændigheder  synes  at  begunstige 
Dannelse  af  Galdesten  hos  de  paagældende  Dyr  (det  maa  dog 
erindres,  at  der  i alle  disse  Forsøg  ogsaa  var  foretaget  meget 

andet  for  at  begunstige  Stendannelse),  men  noget  Bevis  for,  at 
Galdestase  er  en  nødvendig  Betingelse  for  Galdestensdannelse 
hos  Mennesker,  kan  det  ikke  ophøjes  til. 

Aschoff  beskriver  smukt  baade  makro-  og  mikro- 
skopisk to  saakaldte  »einfach  gestauten  Gallenblasen«  (Pg.  35), 
men,  da  der  i dem  begge  fandtes  en  ægformet  »Verschlussstein« 
i Galdeblærehalsen,  er  det  naturligere  at  antage,  at  Stase- 
fænomenerne skyldes  Stenen,  end  at  de  skulde  have  været 
tilstede  i Forvejen.  I hvert  Fald  mangler  ethvert  Sandsynlig- 
hedsbevis, endsige  Bevis  for,  at  det  skulde  forholde  sig  saaledes. 

Med  Hensyn  til  Paastanden  om,  at  Galdesten  kun  kan 
dannes  i en  forud  udspilet  Galdeblære  med  Afløbshindring,  staa 
vi  altsaa  paa  fuldkommen  bar  Bund.  Her  trænges  i høj  Grad 
til  Undersøgelser,  daNaunyns  og  Aschoffs  Theorier 
staa  og  falde  med  den. 

I et  følgende  Afsnit  skal  jeg  da  belyse  Forholdet  mellem 
Stase  og  Galdesten  ved  egne  Erfaringer  og  Undersøgelser  samt 
ved  de  i Litteraturen  nedlagte. 

Den  ovenomhandlede  Paastand  om  Stase  i Galdeblæren 
som  conditio  sine  qua  non  hænger  jo  uløseligt  sammen  med  en 
anden  afNaunyns  vidtrækkende  Paastande,  at  Galdestens- 
dannelsen er  en  ganske  lokal  Proces,  der  helt  og  holdent  fore- 
gaar  i Galdeblæren  og  skyldes  en  infektiøs  Betændelse  af  denne. 
Alle  de  gamle  Theorier  om  Diathese  og  Stofskifteanomalier 
erklæres  derhos  som  ganske  obsolete.  Disse  Paastande  er  ikke 
blot  blevet  akcepterede  hele  Verden  over,  men  har  dannet  Basis 
for  Therapien,  saavel  den  medicinske  som  den  kirurgiske,  i 
de  sidste  tredive  Aar.  Det  er  da  meget  vigtigt  at  undersøge, 
om  disse  Paastande  ere  vel  funderede. 

Den  bedst  funderede  synes  ved  en  overfladisk  Betragtning 
Paastanden  om  Galdestensdannelsen  som  en  til  Galdeblæren 
lokaliseret  Sygdomsproces  at  være.  Aschoff  godkender  og 
gentager  den  i sin  Bog  af  1909,  men  som  paavist  ved  et  Citat 
Pg.30,  har  N au  nyn  i sin  sidste  Afhandling  maattet  indrømme, 
at  Galdesten  kan  dannes  overalt  i Galdegangene,  omend  han  maa 
fastholde  at  »Galdestenene  som  Begel  har  deres  Hjem  i Galde- 
blæren«. Han  har  imidlertid  maattet  gøre  en  anden  farlig 
Indrømmelse:  at  de  sorte  Pigmentsten  altid  dannes  oppe  i de 


3 


34 


intrahepatiske  Gange,  men  da  nu  B o y s e n hævder,  at  alle 
Former  af  Galdesten  udvikler  sig  ved  Aflejringer  af  Chole- 
sterin  og  Bilirubinkalk  omkring  en  Pigmentsten,  bliver  Følgen, 
hvis  det  viser  sig,  at  B o y s e n har  Bet  i sin  Paastand,  at  al 
Galdestensdannelse  begynder  i Leveren,  og  hermed  falder  hele 
N a u n y n s Bygning  sammen,  og  de  gamle  Theorier  kan  atter 
stikke  Hovederne  op. 

Det  er  derfor  af  den  største  Betydning  ved  Undersøgelse 
af  et  velegnet  Materiale  af  Galdesten,  det  vil  sige  et  stort  Ma- 
teriale, i hvilket  alle  de  forskellige  Typer  af  Galdesten  ere  re- 
præsenterede paa  naturlig  Maade,  at  søge  konstateret,  om 
Boysens  Iagttagelser  er  rigtige  eller  ej. 

Dette  Spørgsmaal  har  jeg  derfor  ogsaa  søgt  at  løse  ved 
mine  i det  følgende  Afsnit  meddelte  selvstændige  Undersøgelser. 

Naar  vi  nu  endelig  kommer  til  det  tredie  fundamentale 
Spørgsmaal  om  Infektionens  Betydning , viser  det  sig,  at  alle 
tre  Theorier  er  i uløselig  Strid  med  hverandre  paa  dette  Punkt. 

Ifølge  N a u n y n s Theori  er  Infektion  jo  stadig  en  con- 
ditio  sine  qua  non!  I hans  første  Arbejde,  der  har  staaet  ved 
Magt  indtil  1921,  var  en  infektiøs  Cholecy stitis  absolut  nød- 
vendig, men,  efter  at  N au  nyn  i sit  sidste  Arbejde  har 
maattet  indrømme,  at  Galdestenene  kan  dannes  hvor  som 
helst  i Galdegangene,  erklærer  han  en  infektiøs  Cholangitis 
nødvendig  i disse  Tilfælde. 

Infektion  er  og  bliver  altsaa  for  Naunyn  en  absolut 
nødvendig  Betingelse  for  Dannelsen  af  Galdesten. 

Paa  hvilket  videnskabeligt  Bevismateriale  hviler  nu  denne 
Paastand,  der  har  fundet  almindelig  Tiltro  i hele  den  lægeviden- 
skabelige Verden?  Ja,  det  er  haardt  at  maatte  sige  det:  der 
findes  absolut  intet,  der  fortjener  dette  Navn,  fra  N a u n y n s 
Side,  ja  end  ikke  det  svageste  Forsøg  paa  at  tilvejebringe  et 
Bevismateriale,  intet  Forsøg  paa  at  gøre  Prøve  paa  Bigtig- 
heden  af  sin  Paastand.  Man  savner  en  systematisk  Under- 
søgelse af  den  ved  Operation  af  Galdestenspatienter  frisk  tagne 
Galde  for  Mikrober.  Men  endnu  mærkeligere  er  det,  at  denne 
interne  Kliniker  slet  ikke  har  forsøgt  at  gøre  klinisk  Prøve  paa 
Theoriens  Holdbarhed  ved  at  undersøge,  om  Galdestens- 
patienterne  nu  ogsaa  nogenlunde  konstant  frembød  de  almin- 

delige  Symptomer  paa  Infektion  forud  for  de  egentlige  Galde- 
stenssymptomer, eller  dog  konstant  ved  det  første  Anfald. 
Det,  der  har  givet  ham  Ideen  — næstefter  Galippe  — er  den 
hyppige  Forekomst  af  infektiøse  Betændelsestilfælde  ved 
Cholelithiasis,  og  det  er  det  eneste,  han  anfører  til  Støtte  for  sin 
Paastand. 

N a u n y n s Infektionstheori  er  derfor  intet  andet  end  et 
løst  Indfald,  en  Idé,  som  han  ikke  en  Gang  er  Fader  til,  men 
som  han  selv  indrømmer  at  have  laant  fra  Franskmanden 
Galippe.  Derfor  kunde  den  jo  godt  være  rigtig,  og  der  er, 
som  omtalt,  gjort  mange  Forsøg  af  Naunyns  Tilhængere 
paa  at  skaffe  experimentelt  Bevis  for,  at  Galdesten  virkelig 
kan  dannes  hos  Dyr  under  de  af  N a u n y n postulerede  Be- 
tingelser. For  to  af  disse  Experimentatorer:  M i g n o t og 
M i y a k e er  det  lykkedes  i nogle  faa  Tilfælde  at  faa  dannet 
nogle  smaa  Galdestens-lignende  Konkrementer,  men  det  gaar 
dog  ikke  an,  som  sket  er,  at  betragte  dette  som  Bevis  for,  at 
Infektion  er  en  nødvendig  Betingelse  for  Galdestensdannelse 
hos  Mennesker.  De  beviser  dog  kun,  at  Galdesten  kan  dannes 
hos  Kaniner  og  Marsvin  i en  inficeret  Galdeblære. 

C.  Langes  Theori  gaar  ud  paa:  at  Pigmentsten  findes  i 
normale  Galdeblærer,  medens  Cholesterinsten  og  de  blandede, 
facetterede  findes  i inficerede,  betændte  Galdeblærer.  Fremfor 
Naunyns  har  den  to  store  Fortrin:  1)  at  Lange  bygger  paa 
Indtrykket  fra  mange  Aars  pathologisk-anatomiske  Erfaringer 
paa  Sektionsstuen  og  2)  at  han  sandsynliggør  sin  Theori  ved  en 
sindrig  Parallelisering  af  Urinvejenes  og  Galdevejenes  Sten- 
dannelser, idet  han  paralleliserer  Pigmentkalkstenene  med 
Urinsyre-  og  Oxalsyresten,  hvis  Dannelse  foregaar  i aseptiske 
Urinveje,  Cholesterinstenene  derimod  med  Tripelfosfatstenene, 
der  skyldes  Infektion  med  de  urinstofdekomponerende  Be- 
tændelsesmikrober. Endelig  paralleliserer  han  de  facetterede, 
sammensatte  Sten  med  de  sammensatte  Sten  i Urinvejene, 
i hvilke  en  Urinsyrekærne  er  omgiven  af  Tripelfosfat.  Men 
ogsaa  denne  langt  mere  tillidindgydende  Theori  mangler  et 
paalideligt  videnskabeligt  Fundament.  I Stedet  for  det  mere 
løse  Skøn,  Lange  bygger  paa,  vilde  man  ønske  en  nøjagtig 
talmæssig  Angivelse  af,  hvor  ofte  Pigmentstenene  var  fundne  i 


3* 


36 


normale  Galdeblærer  og  hvor  ofte  Cholesterinsten  i sikkert 
betændte.  Her  som  hos  Naunyn  mangler  ganske  bakterio- 
logisk og  klinisk  Prøve  paa  Theoriens  Rigtighed. 

B o y s e n slutter  sig  ganske  til  Lange  med  Hensyn  til 
Infcktionsspørgsmaalet,  men  underbygger  det  ikke  yderligere 
med  egne  Undersøgelser,  hverken  pathologisk-anatomiske,  kli- 
niske eller  bakteriologiske. 

Hvad  nu  endelig  As  c hoff  og  Bacmeister  angaar, 
kommer  de  i uløselig  Strid  med  alle  de  andre,  idet  de  hævder, 
at  Cholesterinstenene,  som  alle  de  andre  var  enige  om  at  lade 
skyldes  Infektion , altid  dannes  i aseplisk  Galdeblære , medens 
de  facetterede,  blandede  Sten  altid  skyldes  Infektion. 

Er  denne  Paastand  nu  saaledes  funderet,  at  den  kan  staa 
for  Kritik?  Ingenlunde!  Thi  den  er  udelukkende  bygget  paa 
den  pathologisk-anatomiske  Undersøgelse  af  Galdeblærer,  der 
er  fjernede  ved  Operation  af  en  Operatør  — K e h r , der  som 
bekendt  kun  opererede  vidt  fremskredne,  alvorlige  Tilfælde 
af  Galdesten,  altsaa  et  meget  ensidigt  Materiale,  hvor  de  tid- 
lige, ukomplicerede  Tilfælde  mangler.  Dertil  kommer,  at  Forff. 
kun  undtagelsesvis  har  faaet  Galdestenene  at  se  og  aldrig  det 
øvrige  Galdeblæreindhold  til  mikroskopisk  og  bakteriologisk 
Undersøgelse.  Ligeledes  savnes  ganske  en  Omtale  af  det  kli- 
niske Forløb  i de  Tilfælde,  fra  hvilke  de  undersøgte  Galde- 
blærer skrive  sig. 

Da  saaledes  alle  disse  Theorier  om  Infektionens  Betydning 
for  Galdestensdannelsen  ere  i absolut  Strid  med  hinanden,  og 
da  ingen  af  dem  er  underbygget  med  Beviser,  der  blot  nogen- 
lunde kan  overtyde  os  om,  at  den  er  den  rette,  maa  hele  Spørgs- 
maalet  tages  op  paany  ved  Undersøgelse  af  et  Materiale,  imod 
hvilket  der  ikke  kan  rettes  saadanne  Indvendinger  som  imod 
hine,  og  ved  Undersøgelser,  der  for  hvert  enkelt  Tilfælde  sam- 
menholder den  bakteriologiske,  pathologisk-anatomiske  Un- 
dersøgelses Resultater  med  den  kliniske  Iagttagelse. 

Naar  der  trods  det  store  Arbejde,  der  ligger  bagved  de 
omhandlede  Theorier  for  Galdestenspathogenesen,  kun  er  kom- 
met Forvirring  og  indbyrdes  modstridende  Resultater  ud  deraf, 
ligger  det  først  og  fremmest  i,  at  alle  disse  Forskere  har  troet 
at  kunne  løse  et  Spørgsmaal  om  Infektion  uden  bakteriolo- 

giske  Undersøgelser.  Dernæst  — og  dette  er  en  Anke,  der  ganske 
særligt  rammer  Klinikeren  Naunyn  — ligger  det  i,  at  han 
ganske  har  forsømt  den  Forskningsmethode,  der  skulde  synes 
at  ligge  en  Kliniker  nærmest:  den  kliniske  Iagttagelse.  En  vi- 
denskabelig, methodisk  klinisk  Bearbejdelse  af  en  stor  Række 
Galdestenstilfælde  vilde  rimeligvis  have  frelst  Naunyn  fra 
store  Vildfarelser. 

Ogsaa  Infektionsspørgsmaalet  vil  jeg  i næste  Kapitel 
søge  at  løse  paa  rationel  Maade. 


EGNE  UNDERSØGELSER. 


I.  UNDERSØGELSER  OVER  ANTAL , FORM  OG  STRUK- 
TUR AF  DE  FRA  530  PATIENTER  VED  OPERATION 
FJERNEDE  GALDESTEN  SAMT  OVER  DE  PAA  RIGS- 
HOSPITALETS SEKTIONSSTUE  FRA  1910—1922  I LIG 
FUNDNE  GALDEKONKREMENTER. 

Blandt  de  systematiske  Undersøgelser,  ved  hvilke  jeg  har 
søgt  at  trænge  ind  i Spørgsmaalet  om  Galdestenenes  Tilblivelses- 
maade,  finder  jeg  det  naturligt  først  at  gøre  Rede  for  mine 
Studier  af  selve  Galdestenene:  det  Antal,  den  ydre  Form, 
den  Størrelse  og  den  indre  Struktur,  hvormed  de  hos  hver 
enkelt  af  mine  opererede  Patienter  er  optraadt.  Dette  »mine- 
ralogiske« Studium  af  Galdestenene,  som  man  med  et  maaske 
lidt  dristigt  Udtryk  har  betegnet  det,  er  jo  den  første  Vej, 
man  har  betraadt  til  Løsningen  af  Spørgsmaalet  om  Galde- 
stenssygdommens Pathogenese  (M  e c k e 1 von  H e m s- 
b a c h),  og  det  frembyder  sig  naturligt  for  enhver,  der  studerer 
denne  Sygdom  — det  være  sig  nu  paa  Sektionsstuen  eller  paa 
en  kirurgisk  Afdeling  — at  begynde  med  at  betragte  og  studere 
selve  Galdestenene  for  mulig  at  aflokke  dem  Oplysninger  om 
deres  Opstaaelsesmaade,  der  maaske  kunde  afspejle  sig  til  en 
vis  Grad  i deres  Ejendommeligheder. 

Jeg  har  derfor  ogsaa  lige  fra  Begyndelsen  af  mit  tredive- 
aarige  Studium  af  Galdestenssygdommen  lagt  alt  tilrette  for 
frugtbringende  Undersøgelser  af  denne  Art,  idet  jeg  for  hvert 
enkelt  opereret  Tilfælde  har  opbevaret  alle  de  fjernede  Galde- 
sten i en  særlig  Glasskaal  med  nøjagtig  Inskription  af  Pt.s 
Navn,  Operationens  Dato  etc.,  saa  at  jeg  nu  har  haft  Stenene 
fra  alle  mine  530  opererede  Galdestenspatienter  til  Raadighed 
for  en  samlet  Undersøgelse.  Vi  skulle  nu  se,  hvad  den  syste- 
matiske Undersøgelse  af  disse  kan  lære  os. 

1.  Stenenes  Antal. 

En  enkelt  Sten  fandtes  i 84  Tilfælde. 

Multiple  Sten  fandtes  i 442  Tilfælde. 

Galdestensgrød  eller  Mørtel  fandtes  i 27  Tilfælde:  i 4 Til- 
fælde alene,  i 23  Tilfælde  sammen  med  Sten,  dels  hele, 
dels  i Henfald. 


Antallet  af  de  multiple  Sten  var  følgende: 


I 140  Tilfælde  fandtes 

- 43 

- 38 

- 27 

- 29 

- 19 

- 18 

- 15 

- 20 

- 9 

- 66  — 

5 

3 — — 

1 

- 3 

- 3 

1 _ __ 

1 

1 — 


1 — 10  Galdesten 
11—  20 
21—  30 
31—  40 
41—  50 
51—  60 
61—  70 
71—  80 
81—  90 
91—100 
101—200 
201—300 
301—400 
401—500 
501—600 
601-700 
1050 
1259 
4600 


Vi  se  altsaa,  at  i 16,2  % af  Tilfældene  fandtes  kun  en  enkelt 
Sten,  i 26,4  % fandtes  2 — 10,  i 25,8  % fandtes  mellem  10  og 
50  Galdesten,  i 15,2  % mellem  50  og  100  og  i 15,8  % fra  et  Hun- 
drede op  til  fire  Tusinde  og  sex  Hundrede. 

2.  Stenenes  Størrelse. 

Undersøge  vi  dernæst  Størrelsesforholdene  for  den  hele 
Mængde  af  Galdesten,  finde  vi,  at  de  variere  fra  Knappenaals- 
hoveds-  til  Hønseægs  Størrelse. 

De  store  Sten  finde  vi  i to  Grupper.  De  fleste  finde  vi  i de 
solitære  Stens  Gruppe.  Denne  bestod  af  84  Tilfælde:  i 77  af 
disse  var  Stenen  stor,  varierende  fra  en  stor  Nøds  til  et  Hønse- 
ægs Størrelse,  i de  øvrige  syv  Tilfælde  var  den  af  Størrelse  som 

en  Ært.  Den  anden  Gruppe,  i hvilken  vi  finde  Resten  af  de  store 
Sten,  er  den  under  den  Aschoff-Bacmeisterske 
Theori  saa  meget  omtalte,  i hvilken  vi  finde  en  stor,  rund  »Ver- 
schlussstein«  i Blærehalsen  og  bag  denne  multiple  mindre  Sten. 
Der  findes  i mit  Materiale  20  Tilfælde  af  denne  Art. 

Et  meget  interessant  Forhold  finde  vi  nu,  naar  vi  undersøge 
Størrelsen  af  de  multiple  Sten  i hvert  enkelt  Tilfælde,  idet 
det  viser  sig,  at  i den  store  Majoritet  af  Tilfældene  ere  Stenene 
af  ganske  samme  Størrelse,  hvoraf  vi  tør  slutte,  at  de  alle  er 
fødte  paa  samme  Tid  og  voxede  op  sammen  paa  ganske  ensartet 
Maade.  I en  Minoritet  af  Tilfældene  finde  vi  Sten  af  to,  tre 
eller  meget  sjældent  flere  Størrelser,  saa  at  vi  aabenbart  have 
et  tilsvarende  Antal  Kuld  af  Galdesten  for  os.  Derimod  finde  vi 
aldrig  alle  mulige  Størrelsestrin,  dannende  en  jævn  Overgang 
fra  den  ene  til  den  anden,  saaledes  som  man  maatte  vente 
det,  hvis  den  determinerende  Aarsag  til  Galdestensdannelse 
permanent  var  tilstede.  Størrelsesforholdene  giver  os  altsaa 
den  meget  vigtige  Oplysning  med  Hensyn  til  Pathogenesen,  at 
den  determinerende  Aarsag  eller  Betingelse  for  Galdestens- 
dannelsen i de  fleste  Tilfælde  kun  er  tilstede  paa  et  enkelt 
Tidspunkt  af  ret  kort  Varighed,  at  den  kan  dukke  op  igen  med 
kortere  eller  længere  Tids  Mellemrum,  men  aldrig  synes  at  virke 
permanent. 

Selv  i det  Tilfælde,  hvor  jeg  fandt  og  fjærnede  fire  Tusinde 
og  sex  Hundrede  Sten,  syntes  disse  at  høre  til  ét  Kuld. 

Dette  Faktum,  at  samtlige  Galdesten  i en  Galdeblære 
stamme  fra  et  og  samme  Tidspunkt,  er,  som  jeg  senere  skal 
vise,  af  den  største  Betydning  for  Udredningen  af  Patogenesen, 
men  ogsaa  for  Behandlingen. 

Paa  Tavle  Nr.  1 viser  Fig.  2 og  7 Tilfælde,  hvor  alle  Stenene 
ere  ens,  af  én  Generation,  medens  Fig.  6 viser  to  Generationer 
af  Galdesten  blandt  de  syv  Sten,  der  fandtes  hos  den  paa- 
gældende Patient. 

3.  Stenenes  Form  og  Bygning. 

Mine  Undersøgelser  over  den  gdre  Form  og  den  indre  Byg- 
ning af  mit  Materiale  af  Galdesten  har  vist  mig,  at  den  Beskri- 
velse, man  træffer  af  Galdesten  ikke  blot  i de  større  Lærebøger, 
men  ogsaa  hos  de  Forfattere,  der  som  Naunyn,  A s c h o f f 

TYPER  AF  GALDESTEN  FR 


1.  Ren  solitær  Cholesterinsten.  2.  Multiple  facetterede  Sten.  3.  Glat,  næsten  kuglerund  So 

ogBacmeister,  Boysen,  Kehr  etc.  have  beskæftiget 
sig  mest  indgaaende  med  Spørgsmaalet,  er  mer  eller  mindre 
mangelfuld,  oftest  meget  mangelfuld.  Der  tales  væsentligt 
kun  om  to  Former:  1.  om  de  store,  runde,  æg-  eller  kugleformede, 
der  danne  ligesom  en  Afstøbning  af  Galdeblærehalsen  eller  af 
hele  Galdeblæren  og  væsentlig  beslaa  af  Cholesterin,  og  2.  de 
facetterede  multiple  Sten.  Denne  Facettering  fremstilles  som 
en  nødvendig  Følge  af  det  Tryk,  hvormed  Galdeblæren  presser 
Stenene  imod  hverandre,  medens  de  endnu  er  bløde  og  efter- 
givelige.  N a u n y n hævder  dette  med  den  største  Bestemthed. 
Boysen  finder  det  vanskeligt  med  denne  Forklaring  at  forene 
den  Regelmæssighed,  der  udmærker  Facetteringen  i hvert 
enkelt  Tilfælde,  og  paa  den  anden  Side  den  højst  forskellige 
Form,  Facetteringen  antager  i forskellige  Tilfælde:  snart  som 
sexsidede  Prismer,  snart  pyramide-  eller  tærningformet.  Allige- 
vel slutter  B o y s e n sig  i det  væsentlige  til  N a u n y n,  idet 
han  siger:  »es  besteht  kaum  ein  Zweifel,  dass  der  Druck  der 
wesentlichste  Faktor  bei  der  Bildung  der  Facetten  ist.  Wenn 
Gallensteine  von  derselben  Struktur  wie  facettierte  Steine 
solitår  sind,  so  wird  die  Form  rundlich,  oder  sie  richtet  sich 
nach  der  Form  der  Gallenblase.« 

At  denne  Opfattelse  er  urigtig,  viser  mit  Materiale  paa  for- 
skellig Maade.  I fire  af  de  Tilfælde,  hvor  der  kun  fandtes  én 
Galdesten,  var  denne  facetteret,  og  i mange  Tilfælde  fandtes 
kun  enkelte  eller  ganske  faa  Sten,  i en  Del  Tilfælde  ganske  vist 
mange,  men  saa  smaa,  at  de  kun  fyldte  lidt  i Galdeblæren. 
Der  kan,  kort  sagt,  i intet  af  alle  disse  mange  Tilfælde  være  Tale 
om  noget  Tryk  af  Betydning. 

Men  endnu  alvorligere  for  Theorien  om  Facettering  ved  Tryk 
er  den  Iagttagelse,  at  i ikke  mindre  end  117  af  mine  Tilfælde 
med  multiple  Galdesten  var  disse  kuglerunde.  De  multiple  runde 
Sten  findes  i to  forskellige  Typer;  i 44  Tilfælde  var  deres  Over- 
flade som  en  sammensat  Frugts,  og  da  de  ved  deres  Størrelse  og 
gule  Farve  ganske  ligne  Multebær  eller  Morbær,  har  jeg  kaldt 
denne  Gruppe:  de  multe-  og  morbærlig nende  Galdesten.  I de 
øvrige  73  Tilfælde  var  Stenene  ganske  runde  og  glatte,  i Regelen 
af  Størrelse  som  Sennepskorn  og  oftest  tilstede  i store  Mængder. 

I det  Tilfælde,  hvor  jeg  fjernede  de  4600  Sten,  drejede  det  sig 

om  denne  Form,  hvilket  bedst  viser,  at  Formen  ved  de  multiple 
Galdesten  ikke  simpelthen  skyldes  en  Modellering  ved,  at  Galde- 
blæren ved  sin  Kontraktion  trykker  dem  imod  hverandre, 
men  rimeligvis  afspejler  de  Stoffers  Ejendommeligheder,  hvoraf 
Stenen  er  sammensat,  saaledes  som  vi  jo  saa  godt  kender  det 
fra  Urinvejenes  Stendannelser,  hvor  f.  Ex.  oxalsur  Kalk  danner 
kuglerunde,  ofte  morbærlignende  Sten  i Modsætning  til  de 
fladt  ovale  Uratsten.  Ejendommeligt  er  det,  at  de  runde, 
multiple  Galdesten  som  Regel  ere  æggegule. 

Men  foruden  disse  Former  har  jeg  i en  Række  Tilfælde 
fundet  en  meget  ejendommelig  Galdestenstype,  som  jeg  aldrig 
har  set  beskrevet  og  som  jeg  har  kaldet  Tikal-Stenen,  fordi  den 
er  formet  ganske  som  den  siamesiske  Sølvmønt:  Tikalen,  idet 
den  er  u-formet  med  konvex  Yderflade  og  konkav  Inderside. 
Jeg  har  talt  disse  Sten  med  til  de  facetterede  i Statistiken,  fordi 
man  vel  nok  kan  betegne  Yder-  og  Inderfladerne  som  Facetter, 
men  den  er  iøvrigt  meget  forskellig  fra  alle  andre  facetterede 
Sten. 

At  der  iøvrigt  er  en  Rigdom  af  karakteristiske  Variationer 
hos  de  facetterede  Galdesten  baade  med  Hensyn  til  Form  og 
Farve,  skal  jeg  kun  lige  bemærke.  Disse  Varieteter  er  ofte  af  den 
største  Skønhed,  saaledes  de  snehvide,  perlemorsglinsende 
Sten,  der  oftest  er  tærningf ormede,  eller  Sten  af  Form  som  en 
trekantet  Hat,  hvis  glatslebne  Sider  i spraglede  eller  douce 
Farver  viser  et  Mønster  af  slyngede  Linier,  der  minder  om 
moderne  Keramik. 

Tilsidst  maa  jeg  nu  dvæle  udførligere  ved  endnu  en  Anke, 
der  kan  rettes  imod  de  tidligere  Forskere  paa  dette  Gebet  — 
B o y s e n dog  ganske  undtagen  — , nemlig  den  fuldstændige 
Forbigaaen  eller  tilintetgørende  Omtale,  som  de  lade  en 
meget  karakteristisk  og  saare  betydningsfuld  Gruppe  af 
Galdekonkrementer  blive  til  Del:  nemlig  de  sorte,  rene  Pig- 
mentkalksten. 

Som  i de  foregaaende  Afsnit  paavist,  omtales  Pigment- 
stenene altid  ganske  en  passant  som  nogle  ganske  betydnings- 
løse Dannelser,  der  hyppigst  dannes  og  findes  i de  intrahepa- 
tiske  Galdegange  og  som  paa  Grund  af  deres  ringe  Størrelse  og 
deres  bløde  Konsistens  ere  uden  klinisk  Betydning.  De  større 

facetterede  Sten  og  de  store  ægformede  Cholesterinsten  have 
ganske  taget  Interessen  fangen. 

Naar  jeg  i Modsætning  hertil  meget  tidlig  fik  Interessen 
vakt  for  de  sorte  Pigmentsten  og  blev  tilbøjelig  til  at  tilskrive 
dem  en  større  Betydning,  ligger  det  i,  at  jeg  i Begyndelsen  af 
Aaret  1899  første  Gang  stødte  paa  disse  ejendommelige  Dannelser 
under  meget  interessante  Omstændigheder.  Det  var  ved  Ope- 
rationen af  et  kun  halvandet  Aar  gammelt  Barn  — saavidt 
jeg  ved  det  yngste  Individ,  der  er  opereret  for  Galdesten  — 
at  jeg  fandt  den  nederste  Ende  af  Ductus  choledochus  tilstoppet 
af  en  Mængde  kulsorte,  fint  forgrenede  Konkrementer  (se  Tavle 
III,  Fig.  3).  Ovenfor  disse  var  Ductus  choledochus  stærkt  ud- 
spilet og  den  lille  Patient  havde  stærk  Ikterus.  Galden  var  steril 
og  der  var  ikke  nogetsomhelst  Tegn  til  Betændelse.  Pt.s  Alder 
bragte  mig  til  at  tænke  paa  Muligheden  af,  at  jeg  her  havde  truf- 
fet den  primære  Form  for  Galdesten,  Begyndelsesstadiet  til  de 
almindeligt  kendte  Former,  som  man  træffer  senere  hen  i Livet. 

Heri  bestyrkedes  jeg  ved  Aaret  efter  at  læse  B o y s e n s 
Doktorafhandling.  Som  Læserne  vil  vide  af  det  i det  fore- 
gaaende  Afsnit  givne  Beferat  af  dette  Arbejde,  kommer  Boy- 
sen  paa  Basis  af  »mineralogiske«  Undersøgelser  af  Galdesten, 
tagne  fra  c.  200  Lig  paa  Kommunehospitalets  Sektionsstue, 
netop  til  det  Resultat,  at  Begyndelsen  til  enhver  Galdesten 
er  et  lille  Konkrement  af  sort  Pigmentkalk.  B o y s e n s 
Udgangspunkt  er  det  simple,  logiske  Ræsonnement,  at  den, 
der  vil  udforske  Galdestenenes  Oprindelse,  maa  søge  til  de 
mindste  Konkrementer,  der  selvfølgelig  maa  være  de  yngste , 
medens  man  i de  ældre,  større  Konkrementer  maa  vente  at 
finde  den  oprindelige  Struktur  udvisket.  Som  de  mindste 
Konkrementer  fandt  han  de  rene  sorte  Pigmentsten.  Han 
fandt  dem  i c.  20  Galdeblærer  — altsaa  i 10  % af  Tilfældene  — 
som  eneste  Stenform,  men  dernæst  paaviste  B o y s e n,  at 
Kærnen  i alle  de  facetterede  Galdesten  dannes  af  sort  Pigment- 
kalk, og  jo  mindre,  d.  v.  s.  jo  yngre  disse  Sten  er,  desto  større  og 
sortere  er  Kærnen.  B o y s e n hævder  ligesom  iøvrigt  N a u- 
n y n,  at  Pigmentkalkstenene  dannes  i Leveren  under  visse 
hidtil  uopklarede  Omstændigheder  og  med  Galdestrømmen 
føres  til  Galdeblæren,  her  kan  de  hverken  dannes  eller  voxe, 

fordi  Bilihuminkalk , hvoraf  disse  Konkrementer  bestaa,  ikke 
findes  i Galden.  Derfor  finde  vi  dem  altid  smaa,  de  kan  kun 
voxe  i Galdeblæren  ved  Aflejring  af  Cholesterin  og  Bilirubin- 
og  Biliverdinkalk,  der  kan  udfældes  i Galdeblæren.  De  facette- 
rede Galdesten,  hvis  Sammensætning  af  regelmæssigt  kon- 
centriske Lag  røbe,  at  Stenen  er  opbygget  ved  simpel  Ap- 
position, ved  Aflejring  af  det  ene  Lag  uden  paa  det  andet 
dels  af  Cholesterin  dels  af  forskellige  Pigmentkalkforbindelser, 
der  give  Stenene  de  ofte  overordentligt  smukke  Farvetegninger, 
kunne  nu  lidt  efter  lidt  forandre  Form  og  Farve,  ja  de  kunne 
forvandles  til  runde,  hvide  eller  hvidgule  Cholesterinsten. 
Dette  skyldes  de  saakaldte  indre  Strømninger  i Stenene  idet 
Cholesterin  gennem  smaa  Revner  trænger  ind  til  Kærnen, 
hvis  Pigmentkalk  det  opløser,  hvorpaa  Pigmentkalken  strøm- 
mer udefter,  hvilket  markeres  ved  en  radiær  Pigmentstribning 
fra  Centrum  udefter.  Paa  denne  Maade  formindskes  og  ud- 
viskes Pigmentkærnen  og  Pigmentringene  og  al  Pigmentkalken 
kan  tilsidst  forsvinde,  saa  at  Forvandlingen  fra  ren  Pigment- 
kalksten tit  ren  Cholesterinsten  er  fuldbyrdet. 

For  at  bidrage  til  Løsningen  af  dette  Spørgsmaal  har  jeg 
foretaget  en  mineralogisk  Undersøgelse  og  Gruppering  af  Galde- 
konkrementerne  fra  samtlige  mine  530  opererede  Tilfælde. 

I 30  Tilfælde  — altsaa  i 5,6  % — fandt  jeg  rene  sorte  Pig- 
mentkalksten. I 290  Tilfælde  fandt  jeg  multiple  facetterede 
Galdesten,  men  i 20  af  Tilfældene  fandtes  disse  sammen  med  en 
stor  ægformet  Blærehalssten,  Aschoffs  »Verschlussstein«, 
i 23  Tilfælde  fandtes  de  sammen  med  Galdegrød  og  vare  selv 
mere  eller  mindre  i Henfald. 

I 117  Tilfælde  fandt  jeg  multiple  runde  Sten,  der  i 44  Til- 
fælde var  »sammensatte«,  multebærlignende,  i de  øvrige  73 
glatte. 

I 84  Tilfælde  fandtes  kun  een  »solitær«  Sten,  som  i de  77 
Tilfælde  tilhørte  Typen:  stor  rund  Cholesterinsten,  i 4 Tilfælde 
var  facetteret,  i et  aflang  cylindrisk,  i et  Dambrik-formet  og 
endelig  i ét  ormf  ormet. 

Endelig  fandtes  i 4 Tilfælde  Galdegrød  alene. 

Det  vil  bemærkes,  at  de  smaa  sorte  Pigmentsten  kun 
fandtes  i 5,6  % af  Tilfældene,  altsaa  kun  lidt  mer  end  halvt 

saa  hyppigt  som  B o y s e n fandt  dem  i Lig.  Det  kunde  maaske 
forlede  nogle  til  at  se  mere  skeptisk  paa  Betydningen  af  Pig- 
mentstenene som  Grundlaget  for  al  Galdestensdannelse,  men  i 
Virkeligheden  synes  det  mig  at  styrke  den.  Det  er  jo  klart, 
at  vi  i det  hele  taget  kun  kan  vente  i et  Mindretal  af  Tilfældene 
at  træffe  paa  det  første  Stadium  i dets  Benhed,  men  særlig  i et 
klinisk  og  fremfor  alt  i et  kirurgisk  Materiale  maa  vi  ven  le 
relativt  sjældent  at  møde  dem  ved  vore  Operationer,  der  jo 
hyppigst  udføres  i meget  gamle,  fremskredne  og  ofte  kompli- 
cerede Tilfælde.  Paa  Sektionsbordet,  hvor  vi  derimod  ogsaa 
finder  de  Sten,  der  endnu  aldrig  har  givet  Symptomer,  maa  man 
vente  at  træffe  Pigmentstenene  betydeligt  hyppigere  end  paa 
Operationsbordet.  Derfor  synes  det  i god  Overensstemmelse 
med  Theorien,  at  B o y s e n s Procenttal  af  Pigmentsten  er 
dobbelt  saa  stort  som  mit.  B o y s e n s Sektionsstatistik  er  jo 
imidlertid  ikke  meget  stor  og  det  har  derfor  forekommet  mig 
ønskeligt  at  faa  større  Tal  at  bygge  paa.  S c h e e 1 har  desværre 
i sin  Statistik  fra  1911  ikke  taget  dette  Punkt  med.  Derimod 
har  Svend  Hansen  i et  nys  fremkommet  Arbejde  opgjort 
Forholdet  for  c.  300  paa  Kommunehospitalets  Sektionsstue  i 
1920 — 21  fundne  Galdestenstilfælde  for  netop  at  sammenligne 
sine  Tal  med  mine  fra  Operationsstuen.  Hansen  finder 
58  paa  sine  293  Tilfælde  — altsaa  19,7  % eller  omtrent  fire 
Gange  saa  mange.  Til  yderligere  Sikkerhed  har  jeg  med  Pro- 
fessor Fibigers  Tilladelse  og  venlige  Bistand  gennemgaaet 
hele  Bigshospitalets  Sektionsmateriale  fra  Hospitalets  Aabning 
i 1910  indtil  nu,  altsaa  for  12  Aar,  og  med  Hensyn  til  det  fore- 
liggende Spørgsmaal  fundet  følgende  Forhold: 

Det  samlede  Antal  Galdestensfund  var  285  og  blandt  disse 
fandtes  48  Gange  kun  smaa  sorte  Pigmentkalksten  i Galde- 
blæren — altsaa  i 16,8  %.  Disse  Tal  give  altsaa  en  yderligere 
Bekræftelse  paa,  at  medens  de  rene  Pigmentsten  ret  sjældent 
findes  ved  Galdestensoperationer  — i c.  5 % — findes  de  ret 
hyppigt  som  tilfældigt  Sektionsfund.  Kirurger,  der  som  K e h r 
kun  opererede  meget  alvorlige,  fremskredne  Tilfælde,  vil 
maaske  aldrig  træffe  de  rene,  sorte  Pigmentsten  og  dette  for- 
klarer maaske  de  tyske  Klinikeres  Bedømmelse  af  denne  Kon- 
krementform  som  yderst  sjælden  og  klinisk  ganske  betydnings- 

løs,  men,  naar  en  Pathologisk- Anatom  som  A s c h o f f udtaler 
den  samme  Dom,  kan  det  kun  bero  paa,  at  han  har  nøjedes  med 
at  undersøge,  hvad  han  fik  fra  Kirurgerne,  men  ganske  har 
forsømt  en  systematisk  Undersøgelse  af  sit  Sektionsmateriale. 

Det  kan  da  ikke  nægtes,  at  det  hyppige  Fund  af  Pigment- 
sten paa  Sektionsstuen  og  deres  Sjældenhed  ved  Operationer  i 
høj  Grad  taler  for,  at  vi  her  staar  overfor  det  yngste  Stadium 
af  Galdesten.  Spørgsmaalet  er  nu,  om  B o y s e n har  Ret  i,  at 
Pigmentsten  danne  Kærnen,  Begyndelsen  til  alle  de  andre 
Galdestensformer,  eller,  om  det  kun  er  en  de  andre  sideordnet, 
sjældnere  Art  af  Galdesten. 

De  sorte  Pigmentsten  er  jo  i flere  Henseender  meget  ejen- 
dommelige i Sammenligning  med  de  andre  Sten,  rent  bortset 
fra  deres  kemiske  Sammensætning.  For  det  første  synes  de 
slet  ikke  at  voxe  i Galdeblæren  ved  Apposition  af  Pigment- 
kalk, idet  de  alle  er  ganske  smaa  og  ens  af  Størrelse.  Undertiden 
kan  det  se  ud,  som  om  der  fandtes  enkelte  større  Konkrementer, 
men  ser  man  nøjere  til,  viser  det  sig  at  være  en  simpel  Sammen- 
hobning af  de  smaa  spidstakkede  og  grenede  Konkrementer, 
der  have  filtret  sig  sammen  og  ret  let  kan  løses  ud  fra  hinanden 
igen.  Dette  Forhold  er  af  Boysen  tydet  saaledes,  at  Pigment- 
stenene slet  ikke  dannes  eller  voxe  i Galdeblæren.  Han  er  her 
i Overensstemmelse  med  N a u n y n,  A s c h o f f og  mange 
andre,  som  have  iagttaget  Pigmentsten  i de  intrahepatiske 
Gange  og  mene  at  de  altid  dannes  her.  Der  er  derfor  ingen 
Tvivl  om,  at  Pigmentsten  kan  dannes  og  som  Regel  dannes 
intrahepatisk  under  visse  forbigaaende  sygelige  Tilstande  i 
Organismen,  hvis  Natur  endnu  er  os  uklar.  Derimod  synes  jeg 
ikke  man  tør  udelukke  Muligheden  af,  at  de  Pigmentsten,  der 
med  Galden  føres  ind  i Galdeblæren,  her  kunne  voxe  som  Pig- 
mentsten, saalænge  den  passagære  Abnormitet  ved  Galden 
vedvarer.  Herfor  taler  efter  mine  Erfaringer  den  Omstændighed, 
at  Pigmentstenene  i Galdeblæren  vel  altid  ere  smaa,  men  i 
Regelen  dog  betydelig  større  end  de,  der  træffes  oppe  i de 
intrahepatiske  Gange. 

En  anden  betydningsfuld  Ejendommelighed  ved  Pig- 
mentkalkstenene er  deres  Form  og  deres  Overflades  Karakter. 
Medens  alle  andre  Galdesten  have  en  glat  Overflade,  hvad  enten 

de  er  runde  eller  facetterede,  er  Pigmentstenen  ru,  pigget  ofte 
grenet  (se  Tavle  III  Fig.  3).  Naar  Galdeblæren  trækker  sig 
sammen  for  at  drive  Galden  ud,  presses  disse  Spidser  og  Grene 
ind  i Slimhinden  og  disse  Modhager  hindre  Konkrementets 
Udtømmelse  sammen  med  Galden.  Det  bliver  tilbage  og  frem- 
kalder derved  de  hyppigt  gentagne  Vulnerationer  og  stadig 
Irritation  af  Galdeblæreslimhinden:  den  traumatiske,  aseptiske, 
» stendannende « Katarrh,  som  jeg  i sin  Tid  har  skildret  for  Ny- 
rernes Vedkommende.  Dér  er  det  Udfældningen  af  de  spidse 
Urinsyrenaale  og  de  skarpe  Oxalatkrystaller,  her  de  spidse 
Pigmentkalkdannelser,  der  fremkalde  Smaablødninger  og 
Epitelafskrabninger  og  hermed  levere  det  nødvendige  or- 
ganiske Materiale  til  Sammenkitning  af  Krystallerne  og  Ste- 
nens Opbygning. 

Som  det  vil  erindres,  var  det  jo  en  af  de  store  Vanskelig- 
heder, som  N au  n y n havde  ved  at  faa  sin  Theori  om  de  smaa 
Myelindraaber  som  Begyndelsesstadiet  til  enhver  Galdestens- 
dannelse  til  at  glide  som  nogenlunde  sandsynlig,  at  forklare, 
hvorfor  disse  ganske  glatte,  smaa  Dannelser  ikke  blev  skyllet 
bort  sammen  med  Galden,  men  blev  og  fik  Tid  til  at  voxe  til 
rigtige  Galdesten.  Han  maatte  saa  opfinde  en  ny  uundværlig 
Betingelse  for  Galdestensdannelsen:  »die  Stauungsgallenblase« 
for  at  forklare  Tilbageholdelsen  af  de  smaa  Legemer,  ligesom 
han  maatte  tage  sin  Tilflugt  til  Hypothesen  om  den  infektiøse 
Galdeblærebetændelse,  for  at  skaffe  den  stendannende  Katarrh, 
som  de  smaa  Myelindraaber  saa  sandelig  heller  ikke  kunde 
præstere. 

Hvis  N a u n y n blot  havde  været  saa  heldig  at  begynde 
med  Pigmentkalken  i Stedet  for  med  Cholesterinet,  kunde  han 
have  sparet  sig  sine  to  Hypotheser,  thi  Pigmentkalkstenens 
Ejendommeligheder  gør  alle  kunstige  Forklaringer  overflødige. 

Det  kan  da  ikke  bestrides,  at  alt,  hvad  vi  kan  gisne  og 
slutte  os  til  ved  Studiet  af  Galdestenenes  ydre  Form  og  ved  de 
forskellige  Formers  Hyppighed  og  Optræden,  gør  det  meget 
sandsynligt,  at  de  rene  Pigmentkalksten  dannes  i Leveren, 
med  Galden  føres  til  Galdeblæren,  hvor  de  tilbageholdes  af  deres 
piggede  Overflade  og  fremkalde  en  sten  dannende  Katarrh 
og  blive  Centra  for  Dannelsen  af  de  almindelige  Former  af 

Galdesten,  idet  de  normalt  i Galden  forekommende  Bestand- 
dele: Cholesterin  og  Bilirubin-  resp.  Biliverdinkalk  udfældes 
omkring  Pigmentkærnen.  Beviset  kan  imidlertid  kun  leveres 
ved  Undersøgelsen  af  Galdestenenes  Indre. 

Jeg  har  da  undersøgt  Snit  af  Galdesten  fra  hvert  eneste  af 
mine  530  Tilfælde  med  det  Resultat , at  der  i samtlige  Galdesten  — 
facetterede  saavel  som  runde  — undtagen  i é n — fandtes  en  Kærne 
af  sort  Pigmentkalk.  Den  eneste  Undtagelse  dannede  en  stor 
ægformet  Cholesterinsten  (se  PI.  I og  II  Fig.  1).  Det  er  ganske 
rigtigt,  som  af  Boysen  fremhævet,  at  Pigmentkærnen  er  størst 
og  tættest  i de  smaa  Sten,  medens  den  i de  større  er  i Opløsning  i 
Periferien  og  sivet  ud  som  radiære  sorte  Striber  fra  Centrum  i de 
Kanaler,  gennem  hvilke  Cholesterinet  er  sivet  ind.  Allersmuk- 
kest  præsenterer  den  sorte  Pigmentkærne  sig  i de  saakaldte 
rene  Cholesterinsten,  hvor  aabenbart  Cholesterin  alene  har  ud- 
fældet sig  omkring  Pigmentkalkstenen.  Disse  Sten  ere  næsten 
snehvide,  snart  multiple,  facetterede  og  da  med  en  skinnende 
glat  perlemoderagtig  Skal,  eller  solitære,  store  ægformede,  ofte 
med  en  let  bølget,  ujævn,  mat  gulhvid  Overflade.  Skærer  man 
kun  en  Skive  eller  Toppen  af  disse  Stene,  faar  man  det  Ind- 
tryk, at  den  er  ensartet  hvid  helt  igennem:  en  ren,  primær 
Cholesterinsten,  kun,  hvis  man  spalter  den  helt  ind  til  Centrum, 
finder  man  — de  første  Gange  til  sin  store  Overraskelse  — den 
kulsorte  Kærne  (se  PI.  I og  II  Fig.  9 og  PI.  III  Fig.  5).  Det 
er  muligt,  at  den  eneste  Sten  i min  Samling,  der  manglede 
Pigmentkærne  og  helt  igennem  syntes  at  bestaa  af  Cholesterin, 
er  Udtryk  for,  at  der  en  sjælden  Gang  primært  kan  dannes  en 
Cholesterinsten,  men  langt  rimeligere  synes  det  mig  at  antage, 
at  det  er  en  Sten,  hvis  Pigmentkærne  efterhaanden  er  bleven 
helt  opløst  og  udvasket.  Heri  er  jeg  i høj  Grad  bleven  bestyrket 
ved  at  følge  de  mange  forskellige  Trin  af  Pigmentkærnens 
Opløsning  indtil  der  kun  findes  Spor  af  Pigment  tilbage.  Der 
er  derfor  hos  mig  ingen  Tvivl  om,  at  Metamorfosen  fra  ren 
Pigmentkalksten  til  ren  Cholesterinsten , om  den  end  i Regelen 
bliver  ufuldstændig,  dog  undertiden  fuldbyrdes  helt. 

Vi  kan  da  afslutte  dette  Afsnit  af  mine  egne  Undersøgelser 
med  at  fastslaa:  at  Konkrementer  af  ren  Pigmentkalk,  der  have 
deres  Oprindelse  i Leveren,  som  Begel  danne  Kærnen  for  de 


Tavle  II. 


Thorkild  Rovsing:  Galdestenenes  Pathogenese. 


Nr.  1 — 10  svare  til  Numrene  paa  Tavlel,  idet  de  samme  Galdesten  her  ses  paa  Gennemsnit: 
1.  Ren  Cholesterinsten.  14.  Rene  Pigmentkalksten.  De  øvrige:  Blanding  af  Pigmentkalk 
og  Cholesterin,  visende  den  centrale  Kærne  af  Pigmentkalk  og  de  herfra  irradierende  Spalter. 

Sten  af  anden  Form,  der  findes  i Galdeblæren.  Hvorvidt  der  til 
den  Udfældning  af  Cholesterin  og  Kalkforbindelser,  der  udgør 
de  i Galdeblæren  dannede  Lag  omkring  Pigmentkærnen, 
kræves  særlige  Betingelser,  særlig  som  af  Naunyn  og  A s c h- 

0 f f paastaaet : Infektion  og  Stagnation  i Galdeblæren,  skal 
vi  undersøge  i de  to  næste  Afsnit. 

Jeg  kan  ikke  afslutte  dette  Kapitel  uden  med  nogle  Ord  at 
præcisere,  hvilken  Betydning  jeg  tillægger  den  Galdegrød , som 
figurerer  i min  Statistik  som  forefundet  i 27  af  mine  Tilfælde. 
Jeg  maa  omtale  det,  fordi  N a u n y n og  andre  i saadanne  Dan- 
nelser have  villet  se  Begyndelsen  til  Galdesten,  den  kaotiske 
Masse,  hvoraf  Stenene  skulde  forme  sig.  Jeg  mener  imidlertid, 
at  Forholdet  som  Regel  er  ganske  det  modsatte,  at  Galdegrøden 
udgør  Resterne  afhenfaldne,  opløste  Sten.  Jeg  slutter  dette  af,  at 

1 de  23  Tilfælde,  i hvilke  der  fandtes  Sten  sammen  med  Grøden, 
var  Størstedelen  af  disse  i Henfald  og  det  var  større  Sten  eller 
Brudstykker  af  saadanne,  medens  man  hvis  Grøden  var  Be- 
gyndelsen til  Stendannelse  skulde  vente  at  finde  nogle  ganske 
smaa  nyskabte  Sten.  I enkelte  Tilfælde  har  jeg  derimod  fun- 
det en  eller  flere  piggede  sorte  Pigmentsten  omgivne  af  en  tyk, 
halvfast,  lysgul  Galdegrød,  helt  udfyldende  Blærehalsen.  Her 
drejer  det  sig  sikkert  om  en  hurtigt  voxende  Galdesten  ved 
Masseudfældning  af  Cholesterin  om  Pigmentstenene. 


II.  UNDERSØGELSER  OVER  FORHOLDET  IMELLEM 
INFEKTION  OG  GALDESTEN , SÆRLIG  MED  HENSYN 
TIL  PATHOGENESEN  AF  DISSE. 

Med  Hensyn  til  Spørgsmaalet  om  Forholdet  imellem  Infek- 
tion og  Galdesten  findes  der,  som  tidligere  omtalt,  tre  Theorier, 
der  tilskrive  Infektion  af  Galdeblære  og  Galdegange  en  større 
eller  mindre  Betydning  for  Galdestenenes  Dannelse:  1.  Nau- 
nyn s,  der  erklærer  Infektion  for  en  conditio  sine  qua  non  for 
alle  Former  af  Galdesten,  2.  Boysens  og  C.  Langes 
Theori,  der  anser  Pigmentkalkstenene  som  dannede  paa 
aseptisk  Basis,  medens  Cholesterinstenene  altid  skyldes  en 
infektiøs  Betændelse  og  3.  Bacm  eisters  og  Aschoffs 

Theori,  ifølge  hvilken  Cholesterinstenene  altid  dannes  i aseptiske, 
Pigmentkalkstenene  i inficerede  og  betændte  Galdeblærer. 

Det  er  jo  umiddelbart  indlysende,  at  disse  tre  Theorier  staa  i 
haabløs  Strid  med  hverandre.  Spørgsmaalet  bliver  nu,  om 
nogen  af  dem  er  rigtig  og  da  hvilken,  eventuelt  hvor  meget 
rigtigt  hver  især  indeholder. 

Om  alle  tre  Theorier  gælder  det,  at  det  er  rene  Hypotheser, 
der  vel  søge  Støtte  i visse  spredte  Fakta,  men  hvor  det  af- 
gørende Bevis  ganske  mangler.  Med  Hensyn  til  Naunyns 
Theori  kan  man,  saaledes  som  jeg  paaviste  det  for  23  Aar  siden  i 
mine  Konkurrenceforelæsninger,  allerede  ud  fra  den  kliniske 
Erfaring  stemple  hans  Paastand  om,  at  en  infektiøs  Chole- 
cystitis  skulde  være  den  nødvendige  Betingelse  for  Dannelsen 
af  Galdesten,  som  ganske  usandsynlig,  for  ikke  at  sige  umulig. 
Hvis  han  nemlig  havde  Ret,  maatte  Galdestenspatienterne  som 
Regel  have  frembudt  de  meget  karakteristiske  Symptomer 
paa  infektiøs  Cholecystitis  længe  forud  for,  men  fremfor  alt 
konstant  efter  Galdestensdannelsen.  Nu  er  det  imidlertid 
tvertimod  saaledes,  at  de  fleste  Galdestensbærere  aldrig  have 
frembudt  Symptomer  fra  deres  Galdeblære.  De  gaa  i deres  Grav 
uden  at  ane,  at  de  bære  paa  Galdesten.  Vi  vide  dette  fra  de 
tilfældige  Fund  af  Galdesten  ved  Obduktionerne.  Jo  mere  Op- 
mærksomheden er  bleven  vakt  for  dette  interessante  Spørgs- 
maal,  jo  omhyggeligere  der  ved  Sektionerne  bliver  søgt  efter 
Galdesten,  desto  større  viser  Hyppigheden  af  symptomløfce 
eller  i Livet  upaaagtede  Galdesten  sig  at  være. 

Herhjemme  var  Kristian  Poulsen  den  første,  der 
meddelte  en  Statistik  fra  Kommunehospitalets  Sektionsstue, 
og  han  fandt  ved  Gennemgang  af  Sektionsprotokollerne  fra 
Aarene  1870 — 90,  at  3,7  % af  Ligene  havde  Galdesten,  af  Mænd 
kun  3,3  %,  af  Kvinder  5,9  %.  Men  da  senere  S c h e e 1 tog  sig 
for  - personlig  gennem  Fireaaret  1906 — 10  at  undersøge  alle 
Ligene  for  Galdesten,  fandt  han  saadanne  hos  ikke  mindre  end 
15  % af  Ligene.  Endelig  har  Svend  Hansen  ved  maaske 
endnu  omhyggeligere  Undersøgelse  af  Sektionsmaterialet  fra 
Kommunehospitalet  i 1920 — 21  fundet  Galdesten  hos  25  % 
af  Ligene.  I de  allerfleste  Tilfælde  findes  Galdestenene  her  i 
Galdeblærer,  der  ikke  frembyde  noget  Tegn  paa  Betændelse. 

Men  selv  hos  den  lille  Procent  af  Galdestensbærere,  der 
virkelig  komme  til  »at  lide  af  Galdesten«  og  behandles  efter 
nøje  Observation  for  denne  Sygdom,  finde  vi,  at  der  for  et  stort 
Antal  af  disse  Patienter  hverken  før  eller  efter,  at  deres  Galdesten 
har  røbet  deres  Nærværelse  ved  udtalte  Symptomer,  har  vist 
sig  Tegn  til  Infektion  eller  Betændelse  i Galdeblæren.  Hos  de 
talrige  Galdestenspatienter,  der  netop  komme  under  Behand- 
ling, fordi  de  have  Feber  og  Betændelsessymptomer,  er  disse 
oftest  opstaaede  efter  mange  Aars  feberfri  Galdestenstilfælde. 
Skønt  disse  simple  og  klare  kliniske  Erfaringssætninger,  som 
enhver  Kliniker  med  nogenlunde  stor  Erfaring  maa  sande  Rig- 
tigheden af,  var  fuldstændig  fældende  for  N a u n y n s Theori, 
har  mine  Argumenter  kun  i ringe  Grad  anfægtet  mine  kliniske 
Kolleger  her  og  i Udlandet.  De  flestes  Tyrketro  paa  den  store 
tyske  Klinikers  Theori  har  været  saa  indgroet,  at  de  stadigt 
sværge  til  den  og  handle  — d.  v.  s.  behandle  deres  Patienter — 
efter  den.  Nogle  har  disse  Indvendinger  dog  vakt  til  Eftertanke 
og  til  et  omend  forsigtigt  Oprør  imod  N a u n y n.  Som  et  saa- 
dant  forsigtigt  Oprør  maa  vistnok  Aschoffs  og  Bac- 
m eisters  Theori  af  1909  betragtes. 

Det  har  været  disse  klart,  at  Naunyns  Theori 
er  ganske  uholdbar  overfor  saavel  Klinikens  som  Sektions- 
bordets Vidnesbyrd  om  Galdestens  Opstaaen  paa  aseptisk 
Basis.  Ligesom  C.  L a n g e og  B o y s e n faar  de  da  den  Over- 
bevisning, at  de  primære  Galdesten  dannes  i aseptisk  Galde- 
blære, men  hildet  i Naunyns  Tankegang  anser  de  det  for 
givet,  at  Cholesterin  er  det  primære  Grundlag  for  Galdestens- 
dannelsen, og  faar  da  den  ejendommelige  Ide,  at,  naar  de  asep- 
tiske Cholesterinsten  voxe,  kiles  fast  i Galdeblærehalsen  og 
blive  det,  A s c h o f f benævner  »Verschlussstein«,  medfører 
det  Infektion  og  Betændelse  i den  saaledes  mer  eller  mindre 
aflukkede  Galdeblære.  I denne  skal  der  da  som  Følge  af  den  in- 
fektiøse  Cholecystitis  dannes  multiple  facetterede  Blandingssten, 
bestaaende  af  Cholesterin  og  Pigmentkalk.  Havde  A s c h o f f 
kendt  B o y s e n s Arbejde,  da  han  begyndte  at  opbygge  sin 
Theori,  havde  han  rimeligvis  ogsaa  faaet  Øjet  op  for,  at  han  i de 
saa  foragtede  smaa  sorte  Pigmentsten  netop  havde  den  aseptiske 
primære  Galdesten. 

Hvorom  alting  er,  Tanken  om,  at  visse  Former  af  Galdesten 
eller  at  de  ydre  Lag  i de  sammensatte  Sten  kunde  skyldes  Infek- 
tion, kan  ikke  a priori  afvises.  Tvertimod  har  den  a priori  en  vis 
Sandsynlighed,  naar  man  saaledes  som  C.  Lange  ret  naturlig 
paralleliserer  Galdevejs-  og  Urinvejskonkrementerne.  Til  de  urin- 
stof dekomponerende  Mikrobers  af  mig  1889  i min  Disputats  paa- 
viste Evne  til  at  fremkalde  rapid  Tripelfosfatstendannelse  kunde 
meget  godt  tænkes  at  svare  en  lignende  Evne  hos  visse  Mikro- 
ber til  at  dekomponere  Galden  og  derigennem  bevirke  Stendan- 
nelse eller  Aflejring  af  nye  Lag  udenpaa  primære  aseptiske  Sten. 

Det  afgørende  Kriterium  for  de  tre  Theoriers  Værdi  kan 
kun  en  systematisk  Undersøgelse  i et  stort  Antal  Tilfælde  af 
den  ved  Operationen  under  alle  antiseptiske  Kauteler  opfangede 
Galde  paa  Mikrober  give  os.  Dette  stod  mig  strax  klart,  da  jeg 
for  tredive  Aar  siden  begyndte  at  operere  for  Galdesten  og 
derved  nødsagedes  til  at  interessere  mig  for  Pathogenesepro- 
blemerne,  og  jeg  har  derfor  ved  enhver  Galdestensoperation 
paa  følgende  Maade  taget  Galde  til  bakteriologisk  Undersøgelse: 
naar  Galdeblæren  er  lagt  blot  og  ved  Gazekompresser  afgrændset 
fra  den  øvrige  Peritonæalhule,  fatter  jeg  Fundus  med  to  Moy- 
nihans  Pincetter  og  punkterer  imellem  dem  Galdeblæren  med  en 
Troiquart,  hvorfra  Galden  direkte  opfanges  i sterile  Reagens- 
glas, der  strax  bringes  op  paa  Laboratoriet,  hvor  der  strax 
foretages  Podning  og  Spredning. 

Hvis  Galdeblærens  Væg  synes  forandret,  fortykket  eller  be- 
tændt, udskæres  Stykker  af  Væggen  til  Mikroskopi.  I det  sidste 
Semester  har  jeg  desuden  opfanget  nogle  af  Galdestenene  i sterile 
Glas  og  efter  Afskylning  og  Aftørring  gennemskaaret  Stenene  og 
derpaa  podetfra  Centrum  af  dem  i de  forskellige  Næringssubstrater. 

Resultaterne  af  denne  Række  Undersøgelser  skal  i det 
følgende  angives  for  hver  enkelt  Gruppe  Sten  for  sig. 

Gruppe  I:  Solitære  Sten  fandtes  i 84  Tilfælde. 

I 48  af  disse  fandtes  Galdeblærens  Indhold  sterilt:  57,1  % 
I 36  - — — — — inficeret:  42,9  % 

Gruppe  II:  Multiple  runde  Galdesten  fandtes  i 117  Tilfælde. 

I 73  Tilfælde  var  Galdeblærens  Indhold  sterilt  ....  62,4  % 

I 44  — - — — inficeret  . . 37,6  % 


Gruppe  III:  Multiple  facetterede  Sten  fandtes  i 247  Tilfælde. 
I 144  Tilfælde  var  Galdeblærens  Indhold  sterilt  . . . 58,3  % 
I 103  — - — — inficeret  . . 41,7  % 

Gruppe  IY:  Smaa  sorte  Pigmentkalksten  fandtes  i 30  Tilfælde. 
I 17  Tilfælde  var  Galdeblærens  Indhold  sterilt ....  58,6  % 
I 12  — - — — inficeret  . . 41,4  % 

Gruppe  V:  Solitær  rund  »Verschlusssteim  + multiple  facetterede 
Sten  fandtes  i.  20  Tilfælde. 

I 14  Tilfælde  var  Galdeblærens  Indhold  sterilt  ....  70  % 

16  — - — — inficeret  . . 30  % 

Gruppe  VI:  Galdegrød  -f  Sten  i Henfald  fandtes  i 23  Tilfælde. 
I 13  Tilfælde  var  Galdeblærens  Indhold  sterilt  ....  56,5  % 
I 10  — - — — inficeret  . . 43,5  % 

Gruppe  VII:  Galdegrød  fandtes  i 4 Tilfælde. 

I 1 Tilfælde  var  Galdeblærens  Indhold  sterilt  ....  25  % 

13  — - — — inficeret  . . 75  % 

Gruppe  VIII:  15  Tilfælde  var  Stenene  afgaaede  før  Operationen. 

I 4 Tilfælde  fandtes  Galdeblærens  Indhold  sterilt  . 80  % 

II  — — — — inficeret  20  % 

Altsaa  var  Galdeblærens  Indhold  ved  530  Operationer 

sterilt  i 314  Tilfælde:  altsaa  i 59,3  % 

inficeret  i 215  Tilfælde:  altsaa  i 40,7  % 

Naar  vi  nu  se  nøjere  paa  disse  Tal,  maa  vi  sige,  at  de  er  i 
behagelig  Grad  klare.  De  kan  ikke  misforstaas  eller  bort- 
fortolkes. 

Naunyns  Theori:  at  al  Galdestensdannelse  skyldes 
en  infektiøs  Cholecystitis  bør  herefter  gaa  ud  af  Sagaen  som 
definitivt  modbevist.  Overfor  de  i og  for  sig  alvorlige  rent 
kliniske  Indvendinger  imod  hans  Theori:  at  alle  de  sædvanlige 
kliniske  Symptomer  paa  Infektion  og  Betændelse  i saa  mange 
Tilfælde  ganske  mangler  baade  før  og  efter,  at  Galdestensdan- 
nelsen har  manifesteret  sig  ved  Smerteanfald,  har  Naunyn 
svaret,  at  de  Bakterier,  der  betinge  Dannelsen  af  Galdesten, 

netop  er  ganske  svagt  virulente  Colibaciller  og  den  Chole- 
cystitis,  de  fremkalde,  saa  svag,  at  den  ofte  ingen  Symptomer 
giver.  Nu  er  det  jo  saaledes,  at  ingen  Mikrob  er  saa  let  at  paa- 
vise ved  Dyrkning  og  Mikroskopi  som  netop  Colibacillen,  der, 
hvad  enten  den  er  virulent  eller  ikke,  besidder  en  enorm  For- 
meringsevne og  en  nærmest  generende  Villighed  til  at  voxe 
paa  de  almindelige  Næringssubstrater.  Der  er  ganske  vist 
nogle  af  Naunyns  Tilhængere  — f.  Eks.  den  forud  omtalte 
Japaner  M i y a k e — , der  have  hasarderet  det  Forsvar  overfor 
tidligere  mere  spredte  og  faatallige  bakteriologiske  Under- 
søgelser af  Galden  med  negativt  Resultat,  at  de  Bakterier,  der 
havde  fremkaldt  Stendannelsen,  var  afgaaede  ved  Døden,  før 
Operationen  fandt  Sted,  under  Paavirkning  af  Galdens  bak- 
tericide  Virkning.  Undersøgelse  af  Galden  skulde  derfor  ikke 
have  Beviskraft,  men,  hvis  man  skar  Stenen  igennem  og  dyr- 
kede fra  dens  centrale  Parti,  vilde  man  finde  Bakterierne. 

Hertil  skal  bemærkes  følgende.  Utvivlsomt  kan  Mikro- 
berne i en  betændt  Galdestensblære  en  sjælden  Gang  uddø  ved 
Empyemer,  der  i lange  Tider  have  været  totalt  aflukkede,  af 
Mangel  paa  Næring  og  som  Offre  for  deres  egne  Toxiner,  men 
ellers  tør  det  vel  nok  siges  at  være  en  af  de  sikkrest  underbyg- 
gede Erfaringssætninger  i Pathologien,  at  intet  er  saa  egnet  til 
at  holde  Infektion  og  Betændelse  i et  Organ  vedlige  som  Tilstede- 
værelsen af  Konkrementer  eller  andre  Fremmedlegemer.  Aldrig 
har  man  oplevet  ved  Sten  i Urinvejene  at  blive  en  komplice- 
rende Infektion  kvit  uden  at  fjerne  Stenen.  Thi  Stenene  holde 
paa  Infektionsstoffet  og  vedligeholde  Betændelsen  ved  deres 
Irritation  af  Vævene.  Ganske  de  samme  Forhold  gøre  sig  natur- 
nødvendigt gældende  ogsaa  ved  Galdesten.  Af  Hensyn  til 
M i y a k e s Paastand  har  vi  i det  sidste  Semester  ogsaa  under- 
søgt Galdestenenes  Indre  for  Mikrober  ved  Podning  og  Mikro- 
skopi, men  aldrig  fundet  Mikrober  i Stenene,  naar  Galden  var 
steril. 

N a u n y n selv  har  hidtil  forbigaaet  alle  de  i Litteraturen 
fremkomne  Meddelelser  om  negative  Fund  ved  bakteriologisk 
Undersøgelse  af  Galdestensblærers  Indhold.  Dette  gaar  ikke 
længere  an,  rent  bortset  fra,  at  det  ikke  sømmer  sig  en  Viden- 
skabsmand, der  har  lanceret  en  saa  vidtrækkende  og  dristig 

Paastand,  at  stikke  Hovedet  i en  Busk  for  ikke  at  se  det  Uvejr 
af  tilintetgørende  Argumenter,  der  truer  hans  Teori,  medens 
han  ret  ivrig  tager  sig  af  de  mindre  farlige  som  Aschoffs 
og  Bacmeisters. 

Enhver  uhildet  vil  dog  kunne  se,  at,  naar  en  omhyggelig 
gennemført  bakteriologisk  Undersøgelse  i 530  Galdestenstilfælde 
viser  Galden  steril  i c.  60  %,  er  dermed  Naunyns  Infektionsteori 
falden. 

Tilbage  staar  nu  Spørgsmaalet  om  de  andre  Theoriers 
Holdbarhed,  der  gaar  ud  paa,  at  visse  Former  af  Galdesten 
kræve  en  infektiøs  Cholecystitis  for  deres  Dannelse  eller  Yæxt. 

Tage  vi  først  den  Lang  e-B  oysenske  Teori,  at  Chole- 
sterinstenene  opstaa  paa  infektiøs  Basis,  finde  vi  Svaret  i 
Gruppe  I:  de  84  Tilfælde  af  solitære  Cholesterinsten.  Det  viser 
sig  nemlig,  at  Galdeblærens  Indhold  i ikke  mindre  end  48  af 
disse  eller  i 57,1  % var  sterilt.  Cholesterinstenene  forholde  sig 
paa  nogle  Decimaler  nær  akkurat  som  de  smaa  sorte  Pigment- 
sten, som  efter  Lange  og  Boyseni  Modsætning  til  Chole- 
sterinstenene altid  skulde  findes  i aseptiske  Galdeblærer.  For 
Pigmentstenenes  Vedkommende  var  Galden  nemlig  steril  i 
58,6  %,  inficeret  i 41,4  %.  Hermed  er  ogsaa  Lange-Boysens 
Infeldionstheori  falden. 

Tilbage  staar  Aschof  f-B  ae  m eisters  Theori,  der 
gaar  ud  paa,  at  Cholesterinstenene  dannes  i aseptisk  Galde- 
blære, medens  alle  de  blandede,  facetterede  Galdesten  skyldes 
en  infektiøs  Cholecystitis,  der  ofte  opstaar  som  Følge  af,  at  en 
stor  Cholesterinsten  har  udviklet  sig  til  »Versclilussstein«, 
medens  der  har  udviklet  sig  en  infektiøs  Betændelse  bag  den  i 
Galdeblæren. 

Denne  Theoris  Skæbne  finder  sin  Afgørelse  i Gruppe 

III  og  V. 

Gruppe  III  rummer  247  Tilfælde  med  multiple  facetterede 
Galdesten:  i 144  Tilfælde,  altsaa  i 58,3  % fandtes  Galde- 
blærens Indhold  sterilt. 

Gruppe  V indeholder  de  12  Tilfælde,  som  mit  Materiale 
rummer  af  den  Type,  hvorpaa  A s c h o f f særlig  har  bygget 
sin  Theori:  Solitær  stor  »Verschlussstein«  -j-  multiple  facetterede 
Sten.  Men  ogsaa  disse  svigter  ham,  endda  med  udsøgt  Gru- 

somhed,  idet  her  ikke  mindre  end  70  % af  Tilfældene  viste 
sterilt  Galdeblæreindhold. 

Hermed  er  endelig  ogsaa  Aschoff-Bacmcisters  Theori  falden. 

Disse  Undersøgelser  have  altsaa  med  Sikkerhed  vist, 
1)  at  der  i Majoriteten  af  de  Galdestenstilfælde , der  komme  til 
Operation,  slet  ikke  findes  Infektion  og  2)  at  alle  de  forskellige 
Stenformer  med  Hensyn  til  Infektion  eller  Slerilitet  forholde  sig 
nøjagtig  paa  samme  Maade. 

Hermed  synes  det  ogsaa  bevist,  at  Infektionen,  hvor  den 
forekommer,  kun  er  at  regne  som  en  ofte  meget  ubehagelig 
Komplikation  til  Galdesten,  og  dette  stemmer,  som  jeg  alt 
gentagne  Gange  har  fremhævet  det,  med  hvad  den  daglige 
Iagttagelse  ved  Sygesengen  lærer  os.  De  mest  udprægede 
Galdestensanfald  forløbe  i Begyndelsen,  ja  ofte  gennem  mange 
Aar  fuldstændig  afebrilt,  indtil  der  pludselig  midt  under  et 
Anfald  kommer  Kuldegysning  eller  Kulderystelse  og  Tempe- 
raturforhøjelse. Det  er  især,  naar  Anfaldet  for  første  Gang  er 
ledsaget  af  Ikterus,  hvilket  er  ensbetydende  med,  at  en  Sten 
endelig  er  naaet  ned  i Ductus  choledochus  og  fastklemt  der. 
Som  jeg  udviklede  det  i mine  Konkurrenceforelæsninger  i 1899, 
medfører  dette,  at  Sphincter  choledochi  slappes  og  at  Passagen  for 
Bakterier  fra  Duodenum  op  i Galdegangene  bliver  fri.  Infektionen 
er  sket  og  i den  ovenfor  Stenen  stagnerende  Galde  har  den  de 
bedste  Udviklings-  og  Udbredningsbetingelser. 

Paa  et  enkelt  Punkt  har  N a u n y n s Theori  haft  en  Støtte 
i Kliniken,  forsaavidt  som  visse  kliniske  Iagttagelser  have  med- 
virket til  at  styrke  og  udbrede  den  Anskuelse,  at  Typhus- 
bacillen  par  excellence  er  en  galdestensdannende  Mikrob. 
Det  har  jo  vist  sig,  at,  naar  Folk  efter  afløben  typhoid  Feber 
vedblive  at  være  »Typhusbacilbærere«,  skyldes  det,  at  Bacil- 
lerne have  fundet  et  varigt  Opholdssted  i Galdeblæren  og  ved 
Obduktioner  eller  Operation  af  saadanne  Bacilbærere  har  det 
yderligere  vist  sig,  at  de  i Regelen  have  Galdesten.  Under 
Paavirkning  af  den  Naunynske  Theori  har  man  da  sluttet, 
at  disse  Sten  var  en  Følge  af  Typhusbacillernes  Virksomhed  i 
Galdeblæren.  Som  det  skal  fremgaa  af  et  senere  Kapitel, 
er  den  Tanke,  at  en  typhoid  Feber  kan  føre  til  Dannelse  af 
Galdesten,  mig  ingenlunde  fremmed,  men  paa  en  ganske  anden 

Maade.  Efter  hvad  mine  Undersøgelser  have  lært  os  om  For- 
holdet imellem  Infektion  og  Galdesten,  bliver  efter  min  Opfat- 
telse Forholdet  imellem  Typhusbacillerne  og  Galdesten  det 
ganske  naturlige,  at  Bacillerne,  hvad  enten  Galdestenene  har 
været  tilstede  før  den  typhoide  Feber  eller  er  dannede  under 
denne,  er  ganske  uden  Betydning  for  Galdestenene,  medens 
Galdestenene  derimod  er  Skyld  i,  at  Typhusbacillerne  holdes 
tilbage  i Galdeblæren  og  gør  Individet  til  en  Fare  for  sine  Om- 
givelser. Et  godt  Bevis  herfor  er,  at  i mine  Tilfælde  var  Stenenes 
Fjernelse  gennem  Cholecystotomi  nok  til  at  helbrede  Pt.  for 
Galdestenene  og  bringe  hans  Funktion  som  Bacilbærer  til  Af- 
slutning, medens  ef  ter  N a u n y n s Theori  Galdeblærens 
Fjernelse  skulde  være  nødvendig  til  Opnaaelse  heraf,  idet 
Typhusbacillerne  i Galdeblæren  strax  vilde  genoptage  Galde- 
stensfabrikationen. 

Infektionen  er  altsaa  kun  en  Komplikation,  men  saare  alvor- 
lig, navnlig  fordi  den  ofte  tvinger  til  Operation  og  fordi  dennes 
Prognose  saa  meget  afhænger  af  Infektionens  Art.  Bedst  er 
det,  naar  vi  have  en  ublandet  Coliinfektion,  og  dette  er  vel  det 
hyppigste,  men  ofte  er  den  blandet  med  pyogene  Staphylo- 
kokker  og  Streptokokker  og  meget  ofte  findes  i Modstrid  med 
Naunyn  slet  ikke  Colibacillen,  men  Strepto-  og  Staphylo- 
kokker  i Renkultur.  Skønt  uden  direkte  Interesse  for  Patho- 
genesespørgsmaalet  er  det  dog  som  Korrektiv  til  de  N a u n y n- 
s k e Angivelser  værd  at  notere,  at  jeg  i mit  Materiale  fandt 
Streptococcus  pyogenes  alene  i 28  Tilfælde,  Staphylococcus 
aureus  alene  i 36  Tilfælde. 

De  her  meddelte  simple  Undersøgelser,  der  saaledes  om- 
styrte de  Theorier,  hvorpaa  Lægevidenskaben  har  levet  i de  sidste 
tredive  Aar  med  Hensyn  til  Galdestenssygdommens  Pathogenese 
og,  hvad  der  er  det  alvorligste,  derigennem  ogsaa  med  Hensyn 
til  Sygdommens  Behandling,  kunde  og  burde  have  været  gjort, 
inden  man  lancerede  Theorierne.  Der  er  noget  tragisk  ved,  at 
Forsømmelsen  af  den  Undersøgelse,  der  skulde  synes  a priori 
ganske  nødvendig  og  fundamental  for  den,  der  vil  bygge  Galde- 
stenspathogenesen  op  paa  Infektionstheorier,  har  ført  Verden 
ind  i en  fuldkommen  fejlagtig  Opfattelse  af  dette  vigtige  Spørgs- 
maal,  i en  Vildfarelse,  der  er  bleven  saa  indgroet,  at  det  sikkert 

vil  tage  lange  Tider  at  faa  den  udryddet  igen.  Det  er  jo  en  al- 
mindelig Talemaade,  at  en  videnskabelig  Sandhed  kun  har  en 
Levetid  af  fire  Aar.  Som  saa  mange  af  de  Talemaader,  der  har 
størst  Succes,  er  den  ikke  meget  værd,  for  ikke  at  sige  ret 
taabelig.  En  virkelig  videnskabelig  Sandhed  bestaar  selv- 
følgelig evigt.  Skal  der  være  Mening  i Sætningen,  er  den  iro- 
nisk og  gælder  de  uvederhæftige  Theorier,  der  udgives  for  Sand- 
heder, men  ogsaa  saaledes  forstaaet  er  den  desværre  ganske 
urigtig.  De  videnskabelige  Usandheder  er  desværre  lige  saa 
vanskelige  at  udrydde,  som  det  er  vanskeligt  at  faa  Sandheden 
anerkendt. 

Den  her  omhandlede  videnskabelige  Vildfarelse,  der  nu  i 
en  Menneskealder  har  kunnet  glæde  sig  ved  hele  Verdens  Til- 
lid, vil  det  maaske  tage  en  ny  Menneskealder  at  udrydde  igen. 

III.  UNDERSØGELSER  OVER  FORHOLDET  MELLEM 
GALDESTASE  OG  GALDESTENSDANNELSE. 

Allerede  længe  før  Naunyn  har  man  tænkt  sig,  at 
Galdestase  kunde  have  Betydning  for  Galdestensdannelsen. 
Meget  naturligt,  thi  ved  Stagnation  koncentreres  Galden  og 
dette  kunde  tænkes  at  give  Anledning  til  Udfældning  af  de 
faste  Stoffer,  der  ellers  findes  opløste  i den  normale  Galde 
og  som  vi  træffe  i Galdestenene. 

Det  er  imidlertid  først  Naunyn,  der  har  opstillet  Galde- 
stase specielt  i Galdeblæren:  »die  Stauungsgallenblase«  som  en 
ganske  nødvendig  Betingelse  for,  at  Galdesten  kan  dannes. 
Naunyn  fører  ganske  vist  ikke  det  ringeste  Bevis  for,  at 
Stauungsblæren  skulde  være  nødvendig  for  Dannelse  af  Galde- 
sten, derimod  viser  han  paa  ganske  tilforladelig  Maade,  at  den 
er  ganske  uundværlig  for  hans  Infektionstheori.  Da  han  var 
kommen  saa  langt  i Konstruktionen  af  denne,  at  han  mente 
at  have  paavist,  at  smaa  runde  Myelinklumper  udgøre  de  første 
Anlæg  til  Galdestenene,  maatte  han  fremskaffe  en  Forklaring 
af,  at  disse  smaa  Legemer  ikke  med  Galden  tømtes  ud  af  Galde- 
blæren, men  holdtes  tilbage  i denne  saa  længe,  at  de  fik  Tid 
til  at  udvikle  sig  til  Galdesten.  Ligesom  alt  det  andet  udkastes 
Paastanden  om  Staseblærens  Nødvendighed  for  Galdestens- 

dannelsen  som  et  Faktum,  medens  det  kun  er  en  Hypothese, 
udklækket  for  at  hjælpe  paa  Manglerne  ved  en  anden  Hypo- 
these. N a u n y n søger  ganske  vist  at  støtte  den  ved  at  hen- 
vise til,  at  Kvinder,  der  jo  meget  hyppigere  end  Mænd  have 
Galdesten,  hyppigt  lide  af  Gastroptose,  hvorved  man  kan 
»tænke  sig«,  at  der  kommer  Knæk  paa  Galdegangene  og  Stase  i 
Galdeblæren,  ligesom  Snøring  kunde  »tænkes«  at  hindre  Afløbet. 
Nye  Hypotheser,  men  intet  Forsøg  paa  at  fremskaffe  Beviserne 
for,  at  det  virkelig  forholder  sig  saaledes. 

Ikke  destomindre  findes  Sætningen  om  Stauungsgallen- 
blase  som  conditio  sine  qua  non  for  Dannelse  af  Galdesten  som 
et  Dogme  ikke  blot  i enhver  Lærebog  ligefra  Langenbue  h s 
Monografi  i Deutsche  Chirurgie  til  de  nyeste  Lærebøger,  men 
ogsaa  i saa  at  sige  alle  selvstændige  videnskabelige  Værker, 
eller  Afhandlinger.  Selv  Ase  hoff  og  Bacmeister,  der 
paa  andre  Punkter  angribe  N a u n y n s Lære  saa  stærkt, 
begynde  deres  Bog  med  den  Udtalelse:  »at  Stase  i Galde- 
blæren som  Følge  af  hindret  Afløb  er  den  nødvendige  og  for  alle 
Galdestensdannelser  fælles  Aarsag«. 

I 1913  indleder  Helene  Zellweger  i Zeitschr.  f. 
angewandte  Anatomie  und  Konstitutionslehre  en  Afhandling 
om:  »Die  Bedeutung  des  Lymphatismus  und  anderer  konsti- 
tutioneller Momente  fur  Gallensteinsbildung«,  med  følgende  Ord: 

»Die  Entstehung  der  Gallensteine  ist  durch  N a u n y n, 
Aschoff,  Bacmeister  u.  a.  klargelegt  worden.  Wenn 
auch  die  Autoren  nicht  in  allen  Punkten  einer  Meinung  sind, 
so  stimmen  sie  doch  darin  iiberein,  dass  das  Plauptmoment 
fur  das  erste  Zustandekommen  der  Cholelithiasis  die  Gallen- 
stauung  ist«. 

Dette  Citat  er  et  Exempel  mellem  mange,  saaledes  lyder 
det  enstemmigt  allevegne  fra.  Et  nyt  sørgeligt  Exempel  paa, 
at  en  ganske  løs  Arbejdshypothese  glider  ind  i Litteraturen  og 
overalt  akeepteres  som  videnskabelig  fastslaaet  Kendsger- 
ning. 

Det  er  nu  ganske  interessant  at  se,  hvorledes  det  gaar, 
da  mange  Aar  efter  forskellige  Kirurger  og  Pathologisk-Ana- 
tomer  faa  Lyst  til  at  studere  disse  »Forstadier«  til  Galdestens- 
blærer: »die  Stauungsgallenblasen«. 

Man  skulde  jo  vente,  at  de  idetmindste  i vidt  fremskredne 
Tilfælde  af  »Stauungs«blære  skulde  finde  Begyndelsen  til  Galde- 
sten, i hvert  Fald  i Tilfælde,  hvor  der  fandtes  Infektion.  Men 
kun  i en  eneste  af  de  offentliggjorte  Iagttagelser  har  man  fundet 
de  Begyndelsestrin,  som  man  skulde  vente.  Det  er  i det  første 
af  de  tolv  Tilfælde  af  Galdeblærestase,  som  John  B e r g 
meddeler  i sine  interessante  »Studien  uber  die  Funktion  der 
Gallenblase  unter  normalen  und  gewissen  abnormen  Zustånden« 
(Nord.  med.  Arkiv  Bd.  50  Hefte  3 u.  5)  i Afsnit  B.  »Studien 
iiber  Gallenblasenstase,  im  Latenzstadium  von  Cholelithiasis«. 
I de  øvrige  1 1 Tilfælde  af  Staseblære  finder  han  fire  Gange 
Blæren  fri  for  Konkrementer,  i syv  finder  han  Sten  af  gammel 
Dato  og  af  betydelig  Størrelse:  dels  nøddestore  Cholesterinsten, 
dels  multiple  facetterede  Sten.  Disse  regner  B erg  ogsaa  som 
foraarsagede  af  den  fundne  Staseblære  og  som  Beviser  for  Rig- 
tigheden af  Theorien  om,  at  Stasegaldeblære  er  conditio  sine 
qua  non  for  Galdestensdannelsen.  Dette  er  imidlertid  efter  min 
Mening  ganske  uberettiget,  fordi  det  er  muligt,  ja  langt  det 
sandsynligste  at  her  Stenene  er  Aarsag  til  Staseblærens  Ud- 
vikling, saaledes  som  vi  jo  i utallige  Tilfælde  ser  det  ske  ved 
Indeklemning  af  Sten  i Blærehalsen  og  Ductus  cysticus. 

Det  eneste  Tilfælde,  i hvilket  John  B e r g med  Rette 
kunde  søge  Støtte  for  Stasetheorien,  er  det  omtalte  Tilfælde 
Nr.  1,  i hvilket  det  drejer  sig  om  en  23aarig  Kvinde,  som  i 
levende  Live  aldrig  havde  frembudt  Symptomer  fra  Galde- 
vejenes Side,  men  hos  hvem  man,  da  hun  var  død  af  Syfilis, 
ved  Sektionen  fandt  »mehrere  stecknadelkopf-linsengrosse  Pig- 
mentkalksteine«.  Men  heller  ikke  dette  Tilfælde  kan  i Virkelig- 
heden benyttes  hertil,  thi  derom  er  jo  nu  alle  enige,  at  de  smaa 
rene  Pigmentsten  slet  ikke  dannes  i Galdeblæren,  men  i Leveren, 
og  de  voxe  overhovedet  ikke  videre  i Galdeblæren  som  Pig- 
mentsten, men  kun  ved  Aflejring  af  Cholesterin  og  andre  Pig- 
mentkalkforbindelser.  Bilihumin  findes  overhovedet  ikke  i 
den  normale  Galde. 

De  smaa  Pigmentsten  i John  Bergs  første  Tilfælde 
er  altsaa  slet  ikke  dannede  i Galdeblæren.  At  Stasen  i Galde- 
blæren i dette  Tilfælde  har  begunstiget  Retentionen  af  Pig- 
mentstenene i Blæren  er  højst  sandsynligt,  men  der  er  ingen 

som  helst  Grund  til  at  tro,  at  abnorme  Hindringer  for  Galdens 
Udtømmelse  skulde  være  nødvendige  for  Retentionen  af  Pig- 
mentstenene eller  for  Galdestenenes  Udvikling  ved  Aflejring 
af  Cholesterin  og  Bilirubin-  og  Biliverdinkalk  om  Pigment- 
stenen som  Kærne.  For  det  første  finde  vi  jo  saavel  paa  Opera- 
tionsbordet som  paa  Sektionsbordet  utallige  Tilfælde  af  Galde- 
stensdannelse i Galdeblærer  med  ganske  normal  Form  og  Tøm- 
ningsævne,  overfor  hvilke  de  af  J o h n B e r g,  Aschoff  & 
Bacmeister,  v.  Se h mieden  og  Rohde  offentliggjorte 
Tilfælde  af  ren  »Stauungsblase«  er  i forsvindende  Minoritet., 
Men  dernæst  forstaar  jeg  slet  ikke,  hvorfor  JohnBerg  gaar 
i Ilden  for  denne  Del  af  den  Naunynske  Theori,  da  han  selv 
i første  Del  af  sine  Studier  hævder,  at  den  normale  Galdeblære 
er  en  Retentionsblære,  der  aldrig  tømmer  sig  helt,  og  det  er 
jo  ensbetydende  med,  at  de  piggede,  grenede,  rene  Pigmentsten, 
naar  de  først  med  Galden  er  komne  ind  i Galdeblæren,  altid 
vil  have  meget  vanskeligt  ved  at  slippe  ud  igen. 

Det  er  mig  en  stor  Tilfredsstillelse,  at  JohnBerg  under 
sine  Studier  af  Stasespørgsmaalet  er  bleven  en  Tilhænger  af 
min  Anskuelse  om  Naunyns  Infektionstheori,  idet  han  i 
samtlige  sine  Stasegaldestensblærer  fandt  Galdevejene  »von 
jedem  Zeichen  von  Infektion  in  oder  von  den  Gallenwegen 
frei«. 

Jeg  haaber  ogsaa,  at  JohnBerg  nu  vil  indrømme  mig, 
at  abnorme  Vanskeligheder  for  Tømningen  af  Galdeblæren 
ingenlunde  kan  betegnes  som  nødvendig  Betingelse  for  Galde- 
stensdannelse. 

v.  Schmieden  og  C.  Rohde  har  behandlet  Spørgs- 
maalet  først  i en  mindre  Meddelelse  i Centralblatt  f.  Chir.  1912 
Nr.  41,  dernæst  i Festskriftet  for  Bier  i Arch.  f.  klin.  Chirurgie 
Bd.  118  i en  større  Afhandling:  »Die  Stauungsgallenblase  mit 
besondere  Berucksichtigung  der  Åtiologie  der  Gallenstauungen« 
I denne  fremfører  Forff.  fjorten  Tilfælde  af  typisk  Stauungs- 
blase, der  have  givet  Anledning  til  et  efter  deres  Mening  karak- 
teristiskt Sygdomsbillede,  der  dog  ved  nærmere  Eftersyn  ikke 
synes  forskelligt  fra  det  ved  Galdesten  eller  Cholecystitis.  I alle 
Tilfælde  var  Galdeblæren  ret  stærkt  dilateret,  men  i intet 
af  Tilfældene  fandtes  Spor  af  Anlæg  til  Galdesten.  Ikke  desto- 

mindre  betegnes  disse  Staseblærer  som  »Vor stadium«,  ja  endog 
som  »Latenzstadium«  der  Gallensteinblase.  I Virkeligheden 
kan  disse  Tilfælde  bedre  tjene  som  Beviser  paa  det  modsatte, 
at  Stauungsblase  og  Galdesten  intet  har  at  gøre  med  hinanden, 
i hvert  Fald  viser  de,  at  Galdestasen  kan  bestaa  længe  og  være 
vidt  fremskreden,  ja  give  galdestenslignende  Symptomer,  uden 
at  der  findes  Antydning  til  Galdestensdannelse.  Det  er  en 
interessant  lille  Gruppe  Tilfælde,  som  enhver  med  Galdevejs- 
kirurgi fortrolig  Kirurg  kender,  fordi  de  af  og  til  har  narret 
ham  til  at  operere  i den  sikkreTro,  at  det  drejede  sig  om  Galde- 
sten. Kun  den,  der  forud  er  ganske  indtagen  og  troende  paa 
Stasetheorien,  kan  føre  saadanne  Iagttagelser  frem  til  Støtte  for 
denne  Theori,  men  at  kalde  disse  Tilfælde,  der  give  stærke 
Galdestenssymptomer,  uden  at  der  i Virkeligheden  findes  Spor 
af  Galdesten,  for  Latensstadiet  til  Galdestensblærer,  synes  i 
Strid  med  al  Logik. 

Alle  de  Forfattere,  der  plædere  for  Galdestasetheorien, 
søge  en  væsentlig  Støtte  for  denne  i det  Faktum,  at  Kvinderne 
ere  i saa  stor  Majoritet  blandt  Galdestenspatienterne.  De 
finder  det  rimeligt  at  antage,  at  Enieroptosen,  der  er  en  saa 
hyppig  Følge  af  Korsetmisbrug,  Snøring  og  Bugvægsslappelsen 
efter  Fødslerne,  giver  Anledning  til  Traktioner  og  Knæk  paa 
Ductus  cysticus,  der  kunde  tænkes  at  hindre  Galdens  Afløb 
og  fremkalde  Stauungsblase,  og  at  Hyppigheden  af  Galdesten 
hos  Kvinder  netop  skulde  skyldes  dette  Forhold.  Selv  John 
B e r g,  der  ellers  ikke  har  vist  sig  tilbøjelig  til  at  tilskrive 
Enteroptosen  reel  Betydning,  fører  dette  Argument  i Ilden, 
aabenbart  paavirket  af  Japaneren  M i y a k e,  der  ved  Under- 
søgelse af  et  japansk  Sektionsmateriale  paa  8406  Lig  kun 
fandt  Galdesten  i 3,05  %,  medens  et  fra  tolv  forskellige  Forff. 
samlet  Sektionsmateriale  fra  Tyskland  viste  Galdesten  hos 
6,94  % af  alle  Lig.  Denne  Forskel  vil  M i y a k e nu  forklare 
derved,  at  de  japanske  Kvinder  i langt  mindre  Grad  end  de 
europæiske  have  Majoritet  blandt  Galdestenspatienterne,  idet 
han  for  Japan  regner  Forholdet  Kvinder  mod  Mænd  som  3:2, 
medens  det  i Tyskland  efter  Schr  oder  skulde  være  næsten 
som  5:1.  Aarsagen  til  denne  Forskel  søger  M iy  a k e nu  deri, 
at  Japanerinderne  ikke  bære  Korset.  Der  er  noget  meget 

bestikkende  i dette  Ræsonnement  og  M i y a k e er  her  endnu 
en  Gang  kommet  N a u n y n s Theori  til  Hjælp,  idet  han  har 
givet  Stasetheoriens  Tilhængere  et  Argument,  som  de  højlig 
trængte  til,  ligesom  han  i sin  Tid  ved  sine  Dyreforsøg  gav 
N a u n y n s Infektionstheori  det  Udseende  af  at  være  viden- 
skabeligt underbygget,  som  saa  unaturligt  længe  har  holdt 
Liv  i denne  vildledende  Hypothese. 

M i y a k e s tilsyneladende  saa  overbevisende  ' Korset- 
Argument  vil  dog  heller  ikke  kunne  redde  Stauungsblase- 
Theorien,  thi  det  er  ikke  rigtigt,  at  Japanerinderne  adskiller 
sig  fra  deres  europæiske  Søstre  paa  den  afMiy  ake  paastaaede 
Maade. 

Man  skal  være  meget  forsigtig  med  Galdestensstatistiker. 
For  det  første  maa  man  passe  vel  paa,  ikke  at  sammenligne 
Sektionsstatistiker  med  Operationsstatistiker,  thi  de  vise  selvføl- 
gelig vidt  forskellige  Tal.  Saaledes  er  Kvindeprocenten  meget 
varierende,  men  altid  langt  højere  i Operationsstatistiker  end 
i Sektionsstatistikerne.  Nu  fremgaar  det  tydeligt  nok,  at  medens 
M i y a k e med  Hensyn  til  Galdestens  Hyppighed  hos  Menne- 
sker overhovedet  sammenligner  sin  Sektionsstatistik  med  en 
tysk  Samle-Sektionsstatistik,  hvorved  han  kommer  til  det 
Resultat,  at  6,94  % af  alle  tyske  Lig  have  Galdesten,  sammen- 
ligner han  med  Hensyn  til  Kvindeprocenten  sin  Sektions- 
statistik med  en  helt  anden  Statistik  »nach  Schroder«,  som 
uden  Tvivl  er  en  Operationsstatistik,  da  den  viser  det  for  saa- 
danne  Statistiker  sædvanlige  Gennemsnitstal:  4 — 5 Kvinder 
for  hver  Mand,  et  Tal,  som  Sektionsstatistiker,  der  er  paalide- 
ligt  udførte,  aldrig  viser. 

Men  dernæst  har  de  senere  Aars  Erfaringer  vist,  at  man  skal 
være  meget  forsigtig  med  Valget  af  de  Sektionsstatistiker, 
man  benytter  til  Sammenligning,  og  her  har  M i y a k e heller 
ikke  været  heldig,  idet  han  har  valgt  en,  der  er  sammenflikket 
af  tolv  forskellige  Statistiker  af  højst  tvivlsom  Nøjagtighed. 

I Virkeligheden  kan  man  kun  forlade  sig  paa  saadanne,  der  ere 
baserede  paa  personlige  Undersøgelser  af  en  enkelt  i Spørgs- 
maalet  interesseret  Forsker.  Et  meget  talende  Revis  herfor 
afgiver  de  tre  Statistiker,  der  i Aarenes  Løb  er  udgaaede  fra 
Københavns  Kommunehospitals  Sektionsstue. 

Den  første  udarbejdedes  af  Kr.  Poulsen  ved  Gennem- 
gang af  Kommunehospitalets  Sektionsprotokoller  for  de  tyve 
Aar  fra  1870 — 1890.  Resultatet  lød  paa,  at  i 3,7  % af  Ligene 
fandtes  Galdesten,  hos  5,9  % af  Kvinder,  hos  3,3  % af  Mænd. 
Denne  Statistik,  som  aabenbart  er  den  eneste  af  de  danske,  der 
er  kendt  i Udlandet,  har  ført  til  at  Kehr  og  andre  Forfattere 
» nævne  Danmark  sammen  med  Japan  som  de  to  paa  Galdesten 
lige  fattige  Lande«.  Som  det  ses,  passer  Tallene  for  Totalhyppig- 
heden næsten  paa  en  Prik,  men  ogsaa  Forholdstallet  for  Mænd 
og  Kvinder  devierer  kun  med  Decimaler.  Denne  Lighed  mel- 
lem de  danske  og  de  japanske  Damer  beroer  — det  kan  jeg 
forsikre  — ikke  paa,  at  de  danske  Damer  var  fremmede  for 
Korset  og  Snørebaand  i hine  to  Decennier. 

Den  anden  Galdestensstatistik  fra  Københavns  Kommune- 
hospital hidrører  fra  selve  Hospitalets  Prosektor,  nuværende 
Overlæge  V.  Scheel,  i de  fire  Aar,  hvis  Sektionsmateriale 
har  været  Genstand  for  hans  Undersøgelser.  Victor  Scheel 
finder  nu  paa  2753  Sektioner  406  Tilfælde  af  Galdesten,  altsaa 
i Modsætning  til  Poulsens  3,7  %,  hele  15  % af  Ligene  behæftede 
med  Galdesten.  Det  viser  til  Evidens,  hvor  lidt  man  kan  bygge 
paa  de  almindelige  Statistiker.  Hvad  nu  det  for  os  i Øjeblikket 
brændende  Punkt  angaar:  Forholdet  mellem  Mænd  og  Kvinder, 
da  viser  Scheel  s Statistik  241  Kvinder  imod  165  Mænd, 
altsaa  lige  akkurat  det  samme  Forhold  som  i Japan:  Tre 
Kvinder  for  hver  to  Mænd.  Medens  Galdesten  ved  et  nøjagtigt 
Eftersyn  altsaa  har  vist  sig  i Virkeligheden  at  være  ligesaa 
hyppig  i Danmark  som  i Tyskland,  har  det  vist  sig,  at  Hyppig- 
hedsforholdet er  ganske  det  samme  mellem  europæiske  Kvinder 
og  Mænd  som  mellem  japanske  og  formodentlig  alle  andre 
korsetfrie  Folks  Kvinder  og  Mænd. 

En  tredie  Statistik  fra  Kommunehospitalets  Sektions- 
stue ved  Svend  Hansen  for  1920 — 21  finder  endog  Sten  i 
25  % af  Ligene,  men  urokkeligt  det  samme  Forhold  af  3:2 
for  Kvinder  og  Mænd. 

Hermed  er  jo  Grunden  taget  ganske  bort  under  M i y a k e s 
Argument  fil  Fordel  for  Stauungsgaldeblæren  som  nødvendig 
Betingelse  for  Dannelse  af  Galdesten.  Det  er  vel  rimeligt  at 
antage,  at  Galdestenenes  relativt  sjældne  Forekomst  i Japan 

skyldes  samme  Omstændighed  som  deres  tidligere  Sjældenhed 
i Danmark:  Mangel  paa  systematisk,  grundig  Undersøgelse 
af  Ligene  med  Galdestensspørgsmaalet  for  Øje.  Men  skulde 
Miyakes  Tal  svare  til  Virkeligheden,  da  maa  Forskellen 
paa  Japan  og  Europa  paa  dette  Punkt  skyldes  andre  Aarsager 
end  Forskellen  i Kvindernes  Klædedragt. 

Jeg  har  iøvrigt  selv  i sin  Tid  været  inde  paa  den  Tanke, 
at  Enteroptosen,  særlig  Hepatoptosen  og  Gastrocoloptosen 
ved  det  forvredne  Leje,  Galdeblæren  og  de  store  Galdegange 
herved  saa  ofte  faa,  og  som  ofte  maa  forudsættes  at  vanskelig- 
gøre Galdens  Passage  fra  Galdeblæren  til  Tarmen,  kunde  afgive 
Forklaringen  paa  Kvindernes  Overtal  imellem  Galdestens- 
patienterne. Jeg  har  derfor  i de  fem  og  tyve  Aar,  i hvilke 
saavel  Galdestenssygdommen  som  Ptosesygdommen  have  været 
Genstand  for  mit  uafbrudte  Studium,  skænket  Forholdet 
imellem  Galdesten  og  Hepato-Gastroptose  særlig  Opmærk- 
somhed. Det  Resultat,  til  hvilket  jeg  ved  Undersøgelsen  af  de 
Tusinder  af  Ptosetilfælde,  jeg  har  behandlet,  er  naaet  med  Hen- 
syn til  dette  Spørgsmaal,  har  overrasket  mig  betydeligt.  Thi 
tværtimod  hvad  jeg  havde  ventet,  har  det  vist  sig,  at  Piosen 
paafaldende  sjældent  er  kompliceret  med  Galdesten.  For  den  store 
Majoritet  af  Ptosetilfældene,  hvor  jeg  har  kunnet  hjælpe  Pt. 
tilstrækkeligt  med  Bælte  og  Diæt,  kan  jeg  kun  sige,  at  ingen  af 
dem  har  frembudt  mindste  Tegn  paa  Galdesten.  Derfor  kan 
naturligvis  godt  nogle  af  dem  have  baaret  paa  symptomløse 
Galdesten.  Har  jeg  hos  enkelte  Ptoseptt.  fundet  Symptomer 
paa  Galdesten,  har  jeg  altid  tilraadet  dem  Operation,  hvorfor 
de  figurere  blandt  mine  Galdestensoperationer. 

Særdeles  nøjagtige  Oplysninger  har  jeg  derimod  kunnet 
øse  af  mine  opererede  Tilfælde.  Jeg  ved  nøjagtigt,  1)  i hvor 
mange  af  mine  for  Ptosesymp tomer  opererede  Tilfælde  jeg 
tilfældig  har  fundet  Galdesten  og  2)  i hvor  mange  af  mine  for 
Galdestenssymptomer  opererede  Tilfælde  jeg  har  fundet  Ptose. 

Disse  Tal  ere  følgende: 

Hos  8 af  300  Gastro-coloptose-Patienter  fandtes  ved  Ope- 
rationen tillige  Galdesten , det  vil  sige  i 2,6  %.  Naar  man 
betænker,  at  dette  kun  er  de  alleralvorligste  Enteroptosetil- 
fælde,  idet  Operationen  kun  anvendes  som  ultimum  refugium, 

naar  al  medicinsk  Behandling  og  Bandagebehandling  har  vist 
sig  virkningsløs,  forstaar  man  først  rigtig,  hvor  paafaldende 
ringe  2,6  % Galdestensfund  er.  Endnu  klarere  træder  dette 
frem,  naar  vi  fra  S c h e e 1 s og  H a n s e n s Statistiker  erindre, 
at  Galdestensprocenten  hos  Kvinder  idethele  er  21,6  og  31  %. 
Ptosepatienter  have  altsaa  langt  mindre  Tilbøjelighed  til  Galde- 
sten end  Kvinder  i Almindelighed. 

Undersøger  vi,  hos  hvor  mange  af  mine  530  for  Galdesten 
opererede  Patienter  der  tilfældig  fandtes  en  Gastro-coloptose, 
viser  det  sig  kun  at  være  hos  18  Kvinder  og  1 Mand,  og  i intet 
af  disse  Tilfælde  fandtes  Operation  for  Ptosen  nødvendig. 

Disse  Tal  ere  interessante  og  kunne  ikke  misforstaas. 
De  vise  os,  at  Enteroptosen  ikke  blot  ikke  disponerer  til  Galde- 
sten, men  at  denne  Lidelse  endog  paafaldende  sjældent  optræder 
hos  Ptosepatienter,  d.  v.  s.  hos  Kvinder,  som  virkelig  ere 
lidende  af  deres  Ptose.  Det  er  værd  at  lægge  Mærke  til,  at 
Galdesten  var  endnu  sjældnere  hos  de  virginelle  Ptosepatienter 
end  hos  de  maternelle,  uagtet  den  altid  forvredne  Form,  de 
stærke  Knæk  paa  Cysticus  og  Choledochus  og  de  ofte  udbredte 
Adhærencer,  man  træffer  netop  hos  disse. 

Det  viser  os  paany,  at  det  ikke  er  Korset  og  Ptose,  der 
betinger  Kvindernes  store  Overvægt,  navnlig  i de  unge  Alders- 
klasser af  Galdestenspatienterne. 

Det  viser  os  paany,  at  »Stauungs«galdeblæren,  der  er  et  hyp- 
pigt Fænomen  netop  hos  Ptosepatienterne,  ikke  har  den  Betyd- 
ning for  Galdestensdannelsen,  som  man  har  villet  tillægge  den. 

Men  hvorfor  er  da  Galdesten  sjældnere  hos  Ptosepatienter 
end  hos  andre  Kvinder?  Uden  at  prætendere  i nogen  Maade 
at  kunne  besvare  dette  Spørgsmaal  endegyldigt,  vil  jeg  dog 
tillade  mig  at  pege  paa  Muligheden  af,  at  den  elendige  Er- 
næringstilstand, hvori  Ptosepatienterne  oftest  befinde  sig, 
kunde  have  sin  Betydning,  thi  inden  N a u n y n med  haard 
Haand  afskaffede  al  Snak  om  Diathese,  Ernæring  og  Kon- 
stitution til  Fordel  for  en  tilfældig  Infektion  som  Aarsager, 
var  Lærebøgerne  meget  enige  om,  at  særlig  fede  Individer 
skulde  være  disponerede  til  Galdesten.  Efter  min  Erfaring 
er  en  stor  Mængde  af  Galdestenspatienterne  meget  fede,  over- 
ernærede, de  fleste  velnærede  og  meget  faa  af  mager  Type. 

Som  tidligere  bemærket,  er  det  ganske  besynderligt,  at 
en  Kliniker  som  N a u n y n aldeles  ikke  har  søgt  til  Klinikken, 
til  sine  egne  og  andres  kliniske  Erfaringer  for  at  søge  Støtte 
for  eller  gøre  Prøve  paa  Rigtigheden  af  sin  Theori.  Jeg  har 
allerede  vist,  at  en  Gennemgang  af  en  større  Række  Journaler 
over  Galdestenstilfælde  vilde  have  frelst  ham  fra  den  ulykkelige 
Ide,  at  alle  Galdesten  skyldes  Infektion  — ved  at  vise  ham, 
at  kliniske  Infektions-  og  Betændelsessymptomer  fuldstændig 
mangle  i de  allerfleste  Tilfælde  af  Galdesten,  og  at  i de  Tilfælde, 
hvor  de  findes,  optræde  de  som  Regel  længe  efter  at  Galde- 
stenene have  manifesteret  sig  ved  deres  typiske  Smerter  — 
altsaa  som  en  ren  Komplikation.  Der  er  imidlertid  andre 
kliniske  Iagttagelser  af  stor  Værdi  som  Kontraprøve  paa  Rig- 
tigheden af  de  N a u n y n s k e Postulater,  som  ikke  blot 
N a u n y n,  men  alle  senere  Forskere  have  ladt  ligge  ubenyttede: 
det  er  Studiet  af  de  talrige  Tilfælde  af  kronisk  eller  langvarig 
Ikterus,  der  skyldes  en  eller  anden  mekanisk  Hindring  for 
Afløbet  — naturligvis  bortset  fra  Stenokklusion. 

Hvis  Galdestase  er  det  afgørende  Moment,  da  skulde  vi 
vel  altid  finde  Konkrementer  eller  dog  Begyndelsesstadierne 
til  saadanne  i den  mægtigt  udvidede  »Stauungs«galdeblære, 
som  vi  finde  i saadanne  Tilfælde,  eller  i de  udvidede  Galdegange, 
saavel  de  intra-  som  de  extrahep atiske. 

Og  hvis  det  er  rigtigt,  at  der  skal  baade  Infektion  og  Galde- 
stase til,  skulde  vel  Galdesten  være  en  hyppig  Følge  efter  den 
epidemiske,  infektiøse  Ilderus  og  vi  skulde  vel  ved  Operation 
eller  Sektion  af  Patienter  med  langvarig  infektiøs  Ikterus  være 
sikkre  paa  at  finde  Galdesten  i alle  Udviklingsfaser  som  Resultat 
af  denne  langvarige  Samvirken  imellem  Galdestase  og  Infektion. 

At  Galdestase  alene,  selv  gennem  lange  Tider,  ikke  altid 
fører  til  Dannelse  af  Galdesten,  vide  vi  fra  en  Del  spredte  Med- 
delelser. Treves  opererede  en  16aarig  Pige,  der  siden  Fød- 
selen havde  haft  Ikterus  paa  Grund  af  congenit  Atresi  af  Ductus 
choledochus,  der  fandtes  ingen  Sten.  Korte  fandt  hos  en 
Kvinde,  der  i 26  Aar  havde  haft  Ikterus  som  Følge  af  Kom- 
pression af  Choledochus  ved  et  Aneurysma,  farvet  Galde,  men 
ingen  Sten.  K a u s c h har  offentliggjort  et  Tilfælde  af  mægtig 
Dilatation  af  Galdeblære  og  Galdegange  som  Følge  af  en  lille 

Tumor  i Choledochusmundingen  til  Duodenum,  i hvilket 
der  ikke  fandtes  Antydning  af  Sten,  hvorimod  Galdeblære 
og  Galdegange  vare  udspilede  af  hydropisk,  »hvid  Galde«. 

Saadanne  Meddelelser  tale  naturligvis  i og  for  sig  meget 
stærkt  imod  at  tilskrive  pathologisk  Galdestase  nogen  afgørende 
Betydning  for  Galdestensdannelsen,  men  langt  mere  over- 
bevisende vil  systematisk  Undersøgelse  af  et  stort  Materiale 
med  Hensyn  til  saadanne  Tilfælde  være. 

Jeg  har  derfor  samlet 

I.  Alle  af  mig  selv  paa  min  private  Klinik  og  paa  Uni- 
versitetsklinikken behandlede  Tilfælde  af  aseptisk  og  infektiøs 
Ikterus,  der  skyldes  Passagehindringer  med  Udelukkelse  af 
Sten. 

II.  Alle  paa  Universitetets  pathologisk-anatomiske  In- 
stitut siden  Rigshospitalets  Aabning  i 1910  obducerede  Til- 
fælde af  aseptisk  eller  infektiøs  Ikterus,  der  skyldes  Passage- 
hindringer (med  Udelukkelse  af  Sten). 

For  den  Naunynske  Theori  er  Galdestase  jo  ikke 
nok,  her  forlanges  Stase  + Infektion.  Intet  kan  derfor  egne 
sig  bedre  til  Kontraprøve  paa  N a u n y n s Theori  end  en 
Række  Tilfælde  af  infektiøs  Stase- Ikterus.  Jeg  vil  derfor 
begynde  med  i kort  Resumé  at  meddele  Sygehistorierne  for  de 
af  mig  personlig  iagttagne  og  opererede  Tilfælde  af  infektiøs 
Ikterus  med  Cholecy stitis  i de  tredive  Aar,  jeg  har  udøvet 
Galdevejskirurgi,  for  derpaa  at  gøre  Rede  for  de  ved  Obduk- 
tion paa  Rigshospitalet  konstaterede  Tilfælde. 

I.  A.  Forfatterens  kliniske  Iagttagelser 
ved  infektiøs  Ikterus. 

Kortfattede  Sygehistorier. 

Nr.  1.  F.  J.  26-aarig  Mand.  Privatklinikken.  Indkom  d.  20. 
Oktbr.  1896.  Udskreven  d.  25.  Novbr.  1896.  Sund  Slægt.  Sygdommen 
begyndt  for  1%  Aar  siden  som  typisk  infektiøs  Ikterus  med  høj 
Feber,  Cardialgi,  Madlede  og  Gulsot.  Feberen  holdt  sig  i fjorten  Dage, 
Ikterus  begyndte  da  at  svinde  langsomt,  men  der  har  lige  til  Ind- 
læggelsen holdt  sig  en  svag,  men  tydelig  Gulsot.  En  Maaned  efter 
Sygdommens  Begyndelse  optraadte  der  Spænding  og  Ømhed  i højre 
Hypochondrium  paa  Galdeblærens  Plads  og  af  og  til  anfaldsvist  stærke 

Smerter.  Han  indlægges  derfor  under  Diagnosen  Galdesten  til  Ope- 
ration. 

Den  25.  Oktbr.  1896  gøres  Cholecystostomi. 

Galdeblæren  findes  stærkt  udspilet,  af  Hønseægsstørrelse,  uden 
Adhærencer.  Den  indeholder  ingen  Sten,  Grus  eller  Korn,  men  kun 
en  mørk,  tyk,  slimet  og  klumpet  Galde,  som  indeholder  talrige  Pus- 
celler og  Coli-Baciller.  Ingen  Sten  i Galdegangene.  Der  indsyes  tæt- 
sluttende et  tykt  Dræn  i Galdeblæren;  det  ledes  ud  gennem  Forbin- 
dingen ned  i et  Glas  ved  Siden  af  Sengen.  Rigelig  Vanddrikning. 
Udskrevet,  helbredet  d.  25.  Novbr.  1896.  Præsenterede  sig  tre  Aar  efter: 
havde  været  fuldstændig  rask  siden  Udskrivningen. 

Nr.  2.  A.  J.  41-aarig  Mand,  Uhrmager.  Indlagt  paa  Klinikken 
den  22.  Jan.  1899.  f den  5.  Febr.  1899.  Ffter  tidligere  periodevis  at 
have  lidt  af  Cardialgi  blev  han  for  sex  Maaneder  siden  syg  med  høj 
Feber  og  stærk  Gulsot.  Han  indlagdes  paa  medicinsk  Afdeling, 
hvor  han  under  streng  Diæt  henlaa  til  6.  Oktober,  da  han  udskreves 
med  ringe  Bedring.  Efter  Hjemkomsten  er  Tilstanden  stadig  for- 
værret. Han  lider  af  heftig  Kløe  i den  skrumpede,  tørre,  grønne 
Flud.  Fæces  kridtagtige,  Urinen’ sortebrun,  giver  Albumenreaktion, 
Leveren  meget  forstørret,  naaende  Umbilicaltrans versalen. 

Operation  den  23.  Jan.  1899.  Cholecystostomi. 

Galdeblæren  findes  stærkt  udspilet,  det  samme  gælder  D.  cy- 
sticus,  choledochus  og  hepaticus.  Der  udtømmes  500  Cbctm.  tyk, 
grønsort,  traadtrækkende,  slimet  Galde.  Drænage.  Tilstanden  be- 
dredes dog  ikke,  han  sløvedes  mer  og  mer  og  døde  5.  Febr.  1899. 
Sektion:  Der  findes  ikke  Antydning  af  Konkrementdannelse.  Derimod 
findes  som  Aarsag  til  Ikterus  et  Ulcus  duodeni  omkring  Papillen. 
Højresidig  basal  sero-purulent  Pleuritis.  Bronchopneumonier. 

I den  ved  Operationen  sterilt  opfangede  Galde  fandtes  Pusceller, 
Epithelceller  og  Staphylococcus  pyogenes  citreus. 

Nr.  3.  Mathilde  H.,  35-aarig  Frøken.  Privatklinikken.  Indkom 
27.  Septbr.  1899.  3.  Novbr.  1899.  For  otte  Aar  siden  fik  Pt.  for 

første  Gang  Ikterus  med  høj  Feber  uden  Smerter.  Hun  laa  sex  Uger 
tilsengs.  Siden  har  hun  den  ene  Gang  efter  den  anden  haft  ganske 
lignende  Sygdomsanfald.  I Januar  1899  opereret  i Hamburg  af 
Klimmel:  explorativ  Lapa,rotomi,  da  man  ikke  fandt  Sten,  lukkedes 
igen  uden  at  aabne  Galdeblæren.  Objektiv  Undersøgelse:  Ikterus, 
høj  Feber,  Morbus  cordis.  Hepar  forstørret,  naaende  til  Umbilikal- 
trans  versallinien . 

Cholecystostomi. 

Galdeblæren  er  en  lang,  pølseformet,  spændt  Sæk  uden  Adhæ- 
rencer. Den  indeholder  hverken  Sien  eller  Grus , men  Masser  af  tyk, 

sort,  traad trækkende  Slim  og  Galde,  der  indeholder  Leukocyter, 
Epithelceller  og  Staphylokokker.  Operationen  havde  en  udmærket 
umiddelbar  Virkning,  men  saasnart  Drænet  forsøgtes  fjernet  begyndte 
Ikterus  og  Feber  igen.  Der  indlagdes  Dræn  paany,  gennem  hvilket 
der  stadigt  udtømtes  slimet,  klumpet  Galde.  Hendes  Kræfter  tog  nu 
hurtig  af  og  den  3.  Novbr.  1899  døde  hun.  Sektionen  viste  alle  Galde- 
gangene udspilede  af  slimet  Galde,  intetsteds  Sten  eller  Grus. 

Nr.  4.  Hans  A.  F.,  30-aarig  Mand.  Privatklinikken.  Indk.  d. 
10.  Jan.  1900.  For  to  Maaneder  siden  Feber  og  Gulsot  uden  Smerter. 
Senere  Ømhed,  Spamding  og  Svulst  i Galdeblæreegnen. 

Cholecystostomi. 

Ingen  Sten  eller  Grus , men  Galdeblæren  udspilet  af  mørk  Galde 
med  sej  g,  traadtrækkende  Slim.  I Galden  findes  Leukocyter,  Epithel- 
celler og  Colibaciller.  Drænage.  Helbredelse  varig. 

Nr.  5.  Else  H.,  36-aarig  gift  Kvinde.  Privatklinikken.  Indlagt 
3.  Juli  1900.  Udskrevet  2.  Oktbr.  1900.  For  fire  Aar  siden  smertefri, 
infektiøs  Ikterus.  Siden  da  Spænding  og  Ømhed  i højre  Hypokon- 
drium  og  ofte  Anfald  af  febril  Ikterus.  Der  gøres  Cholecystostomi. 
Ved  denne  findes  Galdeblæren  udspilet,  adhærent.  Der  findes  hverken 
Galdesten  eller  Grus,  men  en  mørkegrøn  slimet  Galde.  Cysticus  dila- 
teret  uden  Sten,  choledochus  ligesaa.  Drænage.  Helbredelse. 

Nr.  6.  Vald.  H.,  65-aarig  Gaardbestyrer.  Privatklinikken. 
Indkom  d.  2.  Marts  1903.  For  otte  Maaneder  siden  blev  han  syg  med 
Kardialgi,  Kvalme,  Feber  og  Ikterus.  Efter  tre  Ugers  Sengeleje  paa 
streng  Diæt  svandt  Feberen  helt  og  Gulsoten  meget  betydeligt  uden 
dog  helt  at  forsvinde.  Senere  er  der  med  forskellige  Mellemrum 
indtraadt  en  Forværrelse  af  Gulsoten  ledsaget  af  lettere  Temperatur- 
stigninger. Cholecystostomi.  Galdeblæren  findes  udspilet,  stor  uden 
Adhærencer,  uden  Sten  eller  Grus , men  fyldt  af  mørkegrøn,  slimet, 
traadtrækkende  Galde,  som  mikroskopisk  viser  Indhold  af  Pusceller, 
Epithelceller  og  Colibaciller.  Ingen  Sten  i cysticus  eller  choledochus. 
Pankreas  synes  diffust  forstørret,  men  nogen  Kancer-lignende  Haard- 
hed  synes  der  ikke  at  være.  Drænage.  Helbredelse. 

Nr.  7.  Inger  B.  35-aarig  Frue.  Privatklinikken.  Indl.  d.  5. 
Decbr.  1912.  Pt.  var  i sin  Ungdom  overordentlig  lidende  af  en  svær 
Gastro-coloptose,  for  hvilken  hun  imidlertid  helbredtes  fuldstændigt 
ved  den  her  i 1902  foretagne  Gastropexi.  Under  en  Epidemi  af  infek- 
tiøs Ikterus,  af  hvilken  et  af  hendes  Børn  har  været  let  angrebet, 
men  som  iøvrigt  har  været  ualmindelig  ondartet  og  bortrevet  ad- 
skillige Voxne,  blev  hun  for  fjorten  Dage  siden  angrebet  af  Sygdom- 
men, der  i Begyndelsen  var  ganske  let  med  ringe  Temperaturstigning, 

men  Ikterus  blev  mere  og  mere  intens,  paa  Grund  af  Madlede  og 
Kvalme  kunde  Pt.  intet  spise  og  magrede  hurtigt  af.  Da  Tempera- 
turen i de  sidste  Døgn  hurtigt  er  steget  stærkt  til  39,8  indlægges  Pt. 
Objektivt  fandtes  Pt.  meget  medtaget  og  svag,  dybt  ikterisk  med 
mørkbrun  Farvning  af  Hud  og  Scleræ.  Urinen  sparsom,  sortbrun, 
stærkt  sedimenteret  og  giver  kraftig  Galdefarvestofreaktion. 

Der  foretages  Choleeystostomi. 

Leveren  forstørret,  naaende  Umbilicallinien.  Galdeblæren  stærkt 
udspilet,  ikke  adhærent,  Ductus  eysticus  stærkt  bugtet  og  dilateret. 
Der  findes  ingen  Sten  eller  Grus  i Galdeblæren,  som  er  udfyldt  af  store 
Masser  mørkegrøn  traadtrækkende  Slim,  som  det  er  overordentligt 
vanskeligt  at  fjærne,  idet  den  fortsætter  sig  som  en  Gelé-agtig  Masse 
gennem  Cysticus  ned  i Choledochus  og  op  i Levergangene,  som  den 
synes  helt  at  stoppe  for.  Det  tager  en  halv  Times  anstrengende  Arbejde 
at  faa  fjernet  disse  tilsyneladende  endeløse  Slimtraadmasser  ved  for- 
sigtigt Træk.  Tilsidst  belønnedes  Bestræbelserne,  idet  endelig  Galde 
begyndte  at  strømme  ud  som  Tegn  paa,  at  Blokaden  var  hævet.  Jeg 
foretog  derpaa  Gennemskylning  af  Choledochus  ved  Hjælp  af  et 
Merciersk  Gummikateter,  der  førtes  ganske  langsomt  igennem  til 
Duodenum  under  stadig  Skylning  med  fysiologisk  Saltvand.  Drænage 
til  Sideglas.  Pt.  udskreves  helbredet  den  24.  Jan.  1913.  Hun  har 
været  fuldstændig  rask  siden  da,  aldrig  frembudt  noget  sygeligt  Symp- 
tom fra  Galdevejene. 

Nr.  8.  J.  F.  B.  52-aarig  Slagter.  Privatklinikken.  Indk.  den  15. 
Maj  1917.  Rask  indtil  December  1916,  da  han  pludselig  fik  total 
Ikterus  under  let  Temperaturstigning.  Fæces  var  ganske  farveløse. 
Ikterus  holdt  sig  en  Maaned,  tabte  sig  saa  lidt  efter  lidt  dog  uden  helt 
at  svinde.  Med  visse  Mellemrum  recidiverer  den  og  sidste  Gang  for 
tre  Uger  siden  med  Kuldegysninger  og  stærkere  Ildebefindende,  og  da 
Tilfældene  ikke  vil  tabe  sig,  indlægges  han  nu  til  eventuel  Operation. 

Den  22.  Maj  1917  gøres  Choleeystostomi. 

Leveren  næppe  forstørret.  Pankreas  naturlig.  Galdeblæren 
uden  Adhærencer,  fyldt,  men  ikke  udspilet  i særlig  Grad.  Ingen  Sten 
eller  Grus.  Galden  mørkegrøn,  slimet,  indeholder  Pusceller,  Epithel- 
celler  samt  Colibaciller.  Drænage  til  Sideglas.  Udskrevet  helbredet 
den  23.  Juni  1917.  Ingen  Tilfælde  siden. 

Nr.  9.  R.  Landmand.  24  Aar.  Indkom  paa  Privatklinikken  den 
8.  Febr.  1906.  For  fem  Maaneder  siden,  medens  han  aftjente  sin  Værne- 
pligt, fik  han  Feber,  Snue  og  Diarrhoe.  Den  næste  Dag  bemærkedes 
stærk  Ikterus,  som  siden  har  holdt  sig  trods  flere  Maaneders  Behand- 
ling paa  Garnisonshospitalet  med  Karlsbadersalt,  Oliekur  og  Diæt. 
Den  fjerde  Februar  Næseblødning  og  Dagen  efter  blodig  Diarrhoe, 

Madlede  og  Ildebefindende  med  Kulderystelse  og  Temperatur  39,3, 
hvorfor  han  indlægges  her.  Objektivt:  Afmagret,  stærkt  ikterisk 
med  grønliggraa  Hudfarve,  acholiske  Fæces  og  stærkt  galdefarvet 
Urin,  begge  givende  Blodreaktion. 

Den  13.  Febr.  1906  gøres  Cholecystostomi. 

Galdeblæren  udspilet  af  Størrelse  som  en  Graapære  uden  Adhæ- 
rencer,  indeholder  ingen  Sten  eller  Grus,  men  en  Mængde  sortegrøn, 
slimet  Galde,  og  efter  at  Galdeblæren  er  tømt  vedbliver  der  at  strømme 
slimet  Galde  frem  fra  de  udvidede  Galdegange,  i hvilke  der  heller 
ikke  findes  Sten.  Drænage  til  Sideglas.  Pt.  dør  efter  to  Dages  Forløb 
af  sivende  cholæmisk  Blødning.  Væxt  af  Colibaciller  fra  den  ved  Ope- 
rationen opfangede  Galde.  Sektion:  Ikterus  infectiosus,  Cholangitis 
et  Hepatitis.  Stasedilatation.  Ingen  Tumor,  ingen  Sten. 

Nr.  10.  Otto  P.  C.  33-aarig  Landmand.  Privatklinikken.  In  dl. 
den  10.  Marts  1911.  Rask  indtil  for  tre  Maaneder  siden,  da  han  fik 
Smerter  i højre  Hypochondrium  og  herfra  straalende  op  i højre  Skulder- 
led. Han  gik  oppe  i en  Maanedstid,  fik  saa  Feber  og  Ikterus  og  har 
ligget  siden  med  Kvalme,  Opkastninger.  Han  er  stærkt  afmagret, 
stærkt  ikterisk.  Tp.  38,2. 

Den  2.  Marts  1911  gøres  Laparotomi. 

Der  udstrømmer  Ascites.  Galdeblæren  er  meget  spændt  og  stor, 
uden  Adhærencer.  Ved  dens  Aabning  udstrømmer  en  Mængde  tyk, 
sejg  og  mørkegrøn  Galde  med  megen  Slim.  Der  findes  ingen  Sten 
eller  Grus  her  eller  i Ductus  cysticus  og  choledochus.  Choledochus  er 
komprimeret  af  en  stor  ret  blød  Tumor,  som  antages  for  en  Pankreasne- 
krose,  men  Mikroskopi  af  fjernede  Masser  viser  at  det  drejer  sig  om 
Sarkom  i retroperitonæale  Glandler.  Der  indsyedes  Dræn  i Galde- 
blæren. Pt.  kollaberede  og  døde  om  Natten  efter  Operationen. 

B.  S t a s e-I  k t e r u s uden  Infektion. 

Nr.  11.  J.  N.  50  Aar  g.  Kbm.  Privatklinikken.  Indk.  18.  Maj 
1908.  Efter  i flere  Aar  at  have  lidt  af  Dyspepsi  og  Trykken  under 
højre  Kurvatur  fik  han  for  to  Maaneder  siden  stærk  Ikterus,  der  siden 
har  holdt  sig.  Ingen  Feber.  Afmagret  en  Del. 

26.  Maj  Laparotomi. 

Galdeblæren  rager  stor  og  spændt  frem  under  Leverranden. 
Den  er  uden  Sten  eller  Grus.  Heller  ikke  i D.  cysticus  eller  choledochus 
findes  Sten.  Pankreas  haard  og  svullen. 

Der  gøres  Cholecysto-anastomose. 

Dør  d.  1.  Juni  af  ikterisk  Blødning.  Sektion:  Cancer  pancreatis. 
Dilatation  af  Galdegangene  og  Galdeblæren.  Intetsteds  Sten  eller 
Grus. 

Nr.  12.  Hans  O.  56-aarig  Fisker.  Privatklinikken.  Indl.  d. 
21.  Juni  1905.  Har  haft  total  Ikterus  i næsten  sex  Maanedcr. 

Den  30.  Juni  gøres  Cholecystostomi. 

Galdevejene  og  Galdeblæren  stærkt  udspilede  uden  Sten  eller  Grus . 
Pankreas  foles  haard,  sandsynlig  Kancer.  Ikterus  svinder  efter  Ope- 
rationen og  han  udskrives  bedret  den  1.  Septbr. 

Nr.  13.  Fru  M.  50  Aar  g.  med  Dyrlæge.  Privatklinikken.  Ind- 
lagt den  14.  Marts  1907,  udskr.  17.  April  1907.  Total  Ikterus  i tre 
Uger  uden  Feber  og  uden  egentlige  Smerter. 

Den  15.  Marts  Cholecysto-duodenostomi. 

Galdeblæren  stærkt  udspilet  uden  Sten  eller  Grus.  I caput  pan- 
creatis  findes  en  haard  Tumor,  komprimerende  Choledochus.  Efter 
Operationen  forsvandt  Ikterus  hurtigt  og  Pt.  blomstrede  op  i den  Grad, 
at  man  begyndte  at  tvivle  paa  Svulstens  Ondartethed,  men  efter  et 
Aars  Forløb  døde  hun  kakhektisk  i Hjemmet. 

Nr.  14.  S.  V.  O.  46-aarig  Mand.  Rigshosp.  Afd.  C.,  Marts  1905. 
Ikterus  i fem  Maaneder  uden  Feber  og  Smerter. 

Der  gøres  Cholecystostomi. 

Ingen  Sten  eller  Grus  i den  stærkt  udspilede  Galdeblære.  Der 
føles  en  haard  Tumor  i Pankreas.  Galden  steril.  Udskrives  bedret. 

Nr.  15.  58-aarig  Kvinde.  Afd.  C.,  1905.  Ikterus  i tre  Maaneder 
uden  Feber  og  Smerter.  Laparotomi:  ingen  Sten  i den  enormt  udspilede 
Galdeblære,  cysticus  og  choledochus.  Tumor  i Choledochus. 

Gastro-Cholecystanastomose  adm.  Kehr. 

Nr.  16.  M.  H.  57-aarig  Kvinde.  Afd.  C.,  Marts  1907.  Ikterus  i 
sex  Maaneder  uden  Smerter  og  Feber.  Galdeblære  og  Galdegange 
mægtigt  dilaterede  uden  Sten  eller  Grus.  Cholecystostomi.  Død  lire 
Dage  efter  Operationen.  Sektion:  Carcinoma  d.  choledochi. 

Nr.  17.  M.  O.  45-aarig  Kvinde.  Afd.  C.,  Decbr.  1908.  Ikterus  i 
fem  Maaneder  uden  Feber  og  Smerter.  Gastro-Cholecystanastomose. 
Galdeblære  og  Galdegange  stærkt  udspilede  uden  Sten  eller  Grus. 

Nr.  18.  O.  G.  K.  38-aarig  Mand.  Afd.  C.,  Juni  1910.  (Se  sidste 
Forelæsning  i første  Del  af  Underlivskirurgien).  Langvarig  Ikterus 
som  Følge  af  Xanthomsvulster  i Choledochus.  Galdeblære  og  -gange 
stærkt  udspilede  af  Galde  men  uden  Sten  eller  Grus.  Cholecystente- 
roanastomose.  Udskrives  i god  Bedring. 

Nr.  19.  S.  P.  J.  63-aarig  Mand.  Afd.  C.,  Marts  1912.  Ikteius  i 
sex  Maaneder.  Laparotomia  explorativa.  Choledochus  komprimeret 
af  Kancermasser.  Død.  Sektion:  ingen  Sten  eller  Grus  i den  af  mørk 
Galde  udspilede  Galdeblære  og  Galdegange. 

Nr.  20.  M.  A.  H.  39-aarig  Kvinde.  Afd.  C.,  Juni  1913.  Ikterus  i 
sex  Maaneder.  Cholecysto-entero-anastomose.  Galdeblæren  mægtig 
udspilet  af  mørk  Galde,  men  uden  Sten  eller  Grus . Tumor  pancreatis. 

Nr.  21.  A.  N.  33-aarig  Kvinde.  Afd.  C.,  Februar  1913.  Ikterus 
chron.  uden  Feber.  Ingen  Sten  i den  af  mørk  Galde  udspilede  Galde- 
blære. Cancer  pancreatis. 

Nr.  22.  K.  V.  S.  52-aarig  Mand.  Afd.  C.,  Aug.  1915.  Ikterus  i ni 
Uger.  Explorativ  Laparotomi.  I den  udspilede  Galdeblære  og  -gange 
findes  ingen  Sten . Cancer  pancreatis. 

Nr.  23.  A.  L.  P.  49-aarig  Kvinde.  Afd.  C.,  Oktbr.  1906.  I 
lang  Tid  Smerter  i Galdeblæreegnen.  For  otte  Dage  siden  Ikterus. 
Ved  Operationen  findes  Galdeblæren  spændt  som  en  stor  Kejserinde- 
pære. Ductus  cysticus  og  choledochus  mægtigt  udspilede.  Ingen 
Sten  eller  Grus.  Cancer  papillæ  Vateri.  Sektion. 

Nr.  24.  H.  A.  S.  45-aarig  Mand.  Afd.  C.,  Aug.  1919.  Fem  Uger 
Ikterus.  Ved  Operationen  findes  Choledochus  sammenklemt  af 
kankrøse  Glandler  i Hilus  hepatis.  Ingen  Sten  eller  Grus  i de  ud- 
spilede Galdegange  og  Galdeblære.  Verificeret  ved  Sektion. 

Nr.  25.  J.  J.  69-aarig  Mand.  Afd.  C.,  1920.  Ikterus  i 3 y2  Maaned. 
Ved  Operationen  findes  en  Cancer  i Caput  pancreatis.  Ingen  Sten  i 
den  mægtig  udspilede  Galdeblære  eller  i Galdegangene. 

Der  gøres  palliativ  Cholecyst-enterostomi. 

Nr.  26.  K.  K.  J.  48-aarig  Kvinde.  Afd.  C.,  Decbr.  1920.  Ikterus 
i fire  Maaneder.  Ved  Operationen  findes  Galdeblæren  og  Galdevejene 
mægtigt  udspilede,  men  uden  Sten  eller  Grus.  I caput  pancreatis  en 
stor  Tumor. 

Cholecyst-entero-anastomose. 

Nr.  27.  J.  A.  31-aarig  Mand.  Afd.  C.,  Maj  1921.  Ikterus  i en 
Maaned.  Ved  Operationen  findes  Galdeblære  og  Galdeveje  udspilede, 
men  uden  Sten  eller  Grus.  I caput  pancreatis  føles  en  lille  haard,  for- 
mentlig kankrøs  Tumor. 

Der  gøres  Cholecyst-entero-anastomose,  hvorefter  Ikterus  for- 
svinder. Pt.  udskrives  tilsyneladende  helbredet. 

Nr.  28.  A.  M.  B.  57-aarig  Kvinde.  Afd.  C.,  Maj  1921.  Ikterus 
i sex  Uger  uden  Feber.  Ved  Operationen  føles  Galdeblæren  udspilet  af 
mørk  Galde,  men  uden  Sten  eller  Grus.  Pankreas  føles  diffust  forstørret, 
knudret  formentlig  af  Pancreatitis.  Cholecystostomi.  Udskrives 
uden  Ikterus  og  i Velbefindende. 

Nr.  29.  N.  Chr.  A.  62-aarig  Mand.  Afd.  C.,  Jan.  1921.  Ikterus  i 
en  Maaned.  Ved  Operationen  findes  Galdeblæren  udspilet  af  mørk 

Galde,  men  uden  Sten  eller  Grus.  Smaa  haarde  Knuder  i Caput  pan- 
creatis. 

Der  gøres  Cholecystenterostomi.  Forløbet  glat.  Pt.  udskrives 
uden  Ikterus. 

Nr.  30.  M.  S.  N.  55-aarig  Kvinde.  Afd.  C.,  Marts  1922.  I fem 
Uger  Ikterus.  Ved  Operationen  findes  Galdeblæren  udspilet  af  Stør- 
relse som  en  Graapære,  men  uden  Sten  eller  Grus. 

Der  gøres  Cholecystenterostomi.  Død  femte  Dag.  Sektion: 
Carcinoma  papillæ  duodenalis. 

Ikke  i et  eneste  af  de  30  Tilfælde  af  langvarig  Stase- Ikte- 
rus, som  jeg  i Tidens  Løb  har  opereret,  fandtes  Antydning  af 
Galdestensdannelse. 

II.  32  Tilfælde  af  Stase-Ikte  rus  fra  Rigs- 
hospitalets Sektionsstue. 

Som  Supplement  til  disse  af  mig  selv  klinisk  iagttagne  og 
operativt  behandlede  Tilfælde  af  langvarig  Stase-Ikterus  med 
og  uden  Infektion  kan  jeg  nu  ved  Professor  Fibigers  Vel- 
vilje meddele  Resultatet  af  en  Gennemgang  af  Rigshospitalets 
Sektionsmateriale  fra  1910  til  1922  med  samme  Spørgsmaal  for 
Øje.  Efter  omhyggelig  Udelukkelse  af  alle  andre  Ikterusformer, 
blev  der  32  Tilfælde  tilbage,  hvor  den  langvarige  Ikterus  skyld- 
tes Passagehindringer.  Disse  bestod  i 6 Tilfælde  af  retro- 
peritonæale  Glandelsvulster,  der  komprimerede  Ductus  chole- 
dochus,  i 12  Tilfælde  skyldtes  Stasen  en  Kancer  i Caput  af 
Pankreas,  i 3 Tilfælde  fandtes  en  Tumor  i Diverticulum  Vateri 
eller  selve  Papillen,  i 1 Tilfælde  var  det  en  Tumor  i Ductus 
cysticus,  der  ragede  ind  i Choledochus,  i 1 Tilfælde  et  Karcinom 
i Ductus  hepaticus  og  endelig  i 1 Tilfælde  et  stort  Angiom  i 
Hepar,  der  foraarsagede  Stasen.  Tydelige  Tegn  til  Betændelse 
paavistes  ikke  i disse  Tilfælde,  men  dette  udelukker  jo  ingen- 
lunde, at  der  kan  have  været  en  sekundær  Coli-Infektion  i en 
Del  af  dem. 

I de  resterende  8 Tilfælde  drejer  det  sig  derimod  om  en 
infektiøs  Cholangitis  og  Cholecystitis,  i to  Tilfælde  udgaaende 
fra  et  strikturerende  Duodenalsaar  paa  Papillen. 

Heller  ikke  i et  eneste  af  alle  disse  Tilfælde,  i hvilke  Galde- 
stasen har  faaet  Lov  at  bestaa  lige  til  Døden,  fandtes  Konkre- 

menter  eller  Udfældninger,  der  kunde  tænkes  at  danne  Begyn- 
delsen til  saadanne. 

Det  tør  vel  nok  siges,  at  de  her  fremlagte  Fakta  i høj  Grad 
tale  imod,  at  pathologisk  Galdestase  — med  eller  uden  Infektion 
— spiller  nogen  Rolle  af  Betydning  for  Dannelsen  af  Galdesten 
hos  Mennesket.  Og  sammenholde  vi  vore  Undersøgelses- 
resultater med  den  fuldstændige  Mangel  paa  positive  Beviser 
for  Stasetheoriens  Rigtighed  hos  Theoriens  Fædre  og  Forkæm- 
pere, komme  vi  for  denne  som  for  Infektionstheoriens  Vedkom- 
mende til  at  fastslaa,  at  det  er  en  ren  Skrivebordsfantasi,  til 
hvilken  man  har  ladet  sig  forlede  ved  Hyppigheden  af  Galde- 
stase (baade  »Stauungsblase«  og  Galdegangsdilatation  med  Ik- 
terus) ved  Galdesten,  ligesom  det  hyppige  Fund  af  Infektion 
ved  Galdesten  forledte  N a u n y n til  i denne  at  se  Aarsagen  til 
Galdestensdannelsen.  Forholdet  er  i Virkeligheden  ganske 
omvendt:  Galdesten  er  den  hyppigste  Aarsag  til  Galdestase  og  til 
Galdevejsinfektion. 

IV.  FORFATTERENS  THEORI  OM  GALDESTENENES 

PATHOGENESE. 

Efter  at  jeg  nu  i de  foregaaende  Kapitler  har  gjort  det  af 
med  de  hidtil  fremsatte  og  navnlig  med  de  to  dominerende 
Theorier  om  Galdestenenes  Dannelsesmaade,  idet  jeg  har  paa- 
vist den  uløselige  Modstrid,  hvori  de  staar  til  de  faktiske  For- 
hold, vil  man  naturligt  spørge  mig,  om  jeg  da  har  en  anden, 
bedre  at  sætte  i Stedet.  I Virkeligheden  mener  jeg  at  turde 
besvare  dette  Spørgsmaal  med  Ja  og  jeg  formoder,  at  mangen 
Læser  igennem  min  Kritik  af  de  andre  Theorier  og  ikke  mindst 
gennem  Resultaterne  af  mine  egne  Undersøgelser  har  skimtet 
Omridsene  af  min  Opfattelse  af  Pathogenesen. 

Galdestensdannelsen  begynder  efter  min  Mening  altid 
eller  dog  som  Regel  i Leveren  med  Udfældning  af  sort  Pigment- 
kalk, der  i de  fine  intrahep atiske  Gange  formes  til  de  ejen- 
dommelige grenede,  piggede  og  knortede  Konkrementer,  der 
hyppigt  paa  Sektionsstuen,  mindre  hyppigt  ved  Operationer 
findes  i deres  rene  oprindelige  Skikkelse  i Galdeblæren.  Ud- 
fældningen af  disse  skyldes  en  som  Regel  forbigaaende  »Dia- 

these«  ligesom  de  periodevise  Udfældninger  af  Urinsyre,  Urater 
og  oxalsur  Kalk  i Nyrerne.  En  Del,  formodentlig  Størstedelen 
af  disse  Pigmentsten,  passere  direkte  gennem  Hepaticus  og 
Choledochus  ned  i Tarmen,  en  sjælden  Gang  bliver  en  eller 
nogle  af  dem  hængende  eller  rettere  ved  deres  Pigge  stikkende 
et  eller  andet  Sted  i disse  eller  de  intrahep atiske  Galdegange, 
en  stor  Mængde  aflej  res  med  Galden  i Galdeblæren,  hvor  de 
synke  tilbunds,  klumpe  sig  sammen,  idet  deres  Grene,  Pigge  og 
Knuder  filtre  sig  ind  i hinanden  og  derved  blive  saa  store,  at  de 
ikke  kan  passere  ud  igennem  Ductus  cysticus.  Hertil  bidrager 
foruden  det,  at  de  har  klumpet  sig  sammen  til  betydeligt  større 
Legemer  end,  da  de  passerede  ind,  ogsaa  deres  piggede  Pro- 
minenser,  der  hage  sig  fast  og  fanges  i det  System  af- Klapper, 
der  barrikadere  Vejen  ud  gennem  Galdeblærehalsen. 

I Galdeblæren  voxe  de  nu  til  typiske  Galdesten,  idet  de 
piggede  Pigmentkonkrementer  ved  Irritation  af  Slimhinden 
bevirke  Epithelafstødning  og  Smaablødninger,  den  nødvendige 
»stendannende  Katarrh«,  som  leverer  det  organiske  Materiale 
til  Stenens  Opbygning,  hvilket  binder  de  i Galden  normaliter 
opløste  faste  Stoffer:  Cholesterinet  og  Bilirubin-  eller  Bili- 
verdinkalk,  der  nu  udfældes  omkring  det  fremmede  Legeme, 
sammen.  Paa  samme  Maade  og  efter  de  samme  Love  som  i 
Urinblæren,  hvor  et  aseptisk  Fremmedlegeme  uvægerlig  in- 
krusteres  af  de  i Urinen  opløste  Salte,  og,  hvadenten  det  er  en 
Nyresten  eller  et  afbrækket  Stykke  af  et  Kateter  eller  et  andet 
Instrument,  ender  som  Kærne  i en  Blæresten. 

I Galdeblæren  er  der  ganske  særlig  gode  Betingelser  for 
hurtig  Udfældning  af  de  faste  Stoffer,  idet  der  under  Galdens 
Ophold  i Galdeblæren  ved  Resorption  af  Vand  finder  en  meget  be- 
tydelig Koncentration  af  Galden  Sted,  saaledes  som  det  i sin  Tid 
er  paavist  ved  Ham  m arstens  bekendte  Undersøgelser. 
Jeg  har  paa  min  Afdeling  ladet  dette  Forhold  undersøge  for  en 
større  Række  af  Galdestenspatienter  ved  at  sammenligne  Kon- 
centrationen af  den  ved  Operationen  fra  Galdeblæren  opfangede 
Galde  med  den  i de  følgende  Dage  gennem  Drænet  i Sideglasset 
opfangede  Galde,  der  uden  Ophold  passerede  Galdeblæren. 

Det  viste  sig,  at  den  fra  Galdeblæren  under  Operationen 
ved  Punktur  opfangede  Galde  var  fra  fem  til  ti  Gange  saa  kon- 

centreret  som  den  frit  udstrømmende.  Dette  forklarer  os  maaske 
den  langt  større  Hyppighed  af  Stendannelse  i Galdeblæren  end  i 
Urinblæren,  der  tvertimod  er  indrettet  paa  at  resorbere  saa  lidt 
som  muligt.  Den  ved  den  store  Koncentration  betingede  hur- 
tige og  intensive  Udfældning  af  Galdens  faste  Normalbestand- 
dele  er  rimeligvis  Aarsagen  til,  at  det  saa  relativt  sjældent 
lykkes  at  træffe  de  rene  sorte  Pigmentsten  i Galdeblæren. 

Endnu  et  vigtigt  Moment  have  vi  til  Forstaaelsen  af,  at 
Galdesten  saa  hyppigt  og  hurtigt  dannes  i Galdeblæren,  hvis 
JohnBerg  har  Ret  i den  Paastand,  som  han  har  fremsat  i 
sine  interessante  »Studien  uber  die  Funktion  der  Gallenblase« 
(Nord.  med.  Arkiv  Bd.  50  Haft.  3 — 4 pg.  21):  »at  Galdeblæren 
paa  Grund  af  sin  Forbindelse  med  Leveren  i Regelen  er  et  til 
permanent  partiel  Retention  af  sit  Indhold  fordømt  Organ.« 
Uden  at  kunne  føre  noget  direkte  Bevis  for  sin  Paastand, 
mener  han,  at  den  mer  eller  mindre  udbredte,  faste  Forbindelse 
mellem  Galdeblæren  og  Undersiden  af  Leveren  maa  udelukke 
en  fuldstændig  Tømning.  Hvorvidt  dette  Forhold  altid  for- 
hindrer fuldstændig  Tømning  af  det  flydende  Indhold,  føler  jeg 
mig  ikke  helt  overtydet  om,  men  utvivlsomt  maa  det  i høj 
Grad  gøre  det  vanskeligt  for  Galdeblæren  at  skille  sig  af  med 
faste,  navnlig  ujævne,  piggede  og  kantede  Legemer. 

Ingen  vil  kunne  nægte,  at  denne  min  Theori,  hvadenten 
den  nu  er  rigtig  eller  ej,  har  det  store  Fortrin  fremfor  de  andre, 
at  den  ikke  som  disse  paa  noget  Punkt  er  uklar  eller  i Strid 
med  faktiske  Forhold.  Galdestensdannelsen  har  her  en  simpel 
ukunstlet  Forklaring,  der  ikke  behøver  at  tage  sin  Tilflugt 
til  Infektion  eller  pathologisk  Stase  eller  andre  uholdbare  eller 
løse  Fantasier.  Dette  gør  det  i høj  Grad  sandsynligt,  at  det  er 
den  rette  Forklaring,  men  Tilhængerne  af  de  gamle  Theorier 
forlange  naturligvis  direkte  Beviser. 

Saadanne  er  da  heller  ikke  vanskelige  at  præstere,  selv  om 
der  bliver  Enkeltheder  tilbage,  hvorom  der  endnu  kan  dis- 
kuteres. 

Beviset  for,  at  en  sort  Pigmentsten  af  Bilihuminkalk  er 
Kærnen,  Begyndelsen  til  enhver  Galdesten  hos  Mennesket, 
mener  jeg  at  besidde  i det  Faktum,  at  med  Undtagelse  af  én. 

havde  samtlige  Galdesten  fra  mine  530  opererede  Galdestenspati- 
enter, forsaavidt  de  ikke  var  rene  Pigmentsten,  en  Kærne  af  sort 
Bilihuminkalk  og  jo  mindre  Stenene  var,  desto  større  og  tættere 
var  denne  Kærne. 

Den  eneste  Undtagelse  var  en  ægformet,  dueægstor,  ren 
Cholesterinsten.  Her  staa  vi  altsaa  overfor  Spørgsmaalet,  om 
nu  denne  eneste  Sten  blandt  de  mange  Tusinde  er  Beviset  for 
Existensen  af  primære,  rene  Cholesterinsten  eller  om  den 
kun  bekræfter  Regelen.  Jeg  mener  det  sidste. 

Sagen  er  jo  den,  som  allerede  Meckelv.  Hemsbach 
og  efter  ham  baade  Naunyn  og  Boysen  har  vist  det, 
at  der  foregaar  udstrakte  Metamorfoser  i Galdestenene,  som 
navnlig  skyldes  Indtrængen  af  Cholesterin  gennem  Bristnings- 
revner  i Stenene.  Cholesterinet  trænger  ind  til  Pigmentkærnen 
og  opløser  Pigmentet,  der  flyder  ud  igennem  Revnen  samtidig 
med  at  Cholesterinet  udfælder  sig  i Centrum  og  langs  de  herfra 
radiært  udstraalende  Spalter.  Paa  samme  Maade  forsvinder 
Pigmentet  lidt  efter  lidt  og  kan  endeligt  helt  forsvinde,  men 
dette  er  sjældent.  Min  Samling  indeholder  et  Hundrede  af  de 
solitære,  ægformede,  gule  saakaldte  typiske  Cholesterinsten. 
Udvendig  se  de  ogsaa  ud,  som  om  de  bestod  af  ren  Cholesterin 
fra  den  ene  Ende  til  den  anden,  og  skærer  man  den  øverste  eller 
nederste  Trediedel  af,  kan  man  i mange  Tilfælde  narres  til  at 
tro?  at  det  helt  igennem  er  ren  Cholesterin;  men  skærer  man 
dem  saaledes  igennem,  at  man  rammer  Centrum,  finder  man  her 
den  sorte  Pigmentkalkkærne  i mer  eller  mindre  udpræget  Ud- 
viskelses- og  Opløsningstilstand : alle  Grader  indtil  fuldstændig 
Forsvinden,  som  jeg  altsaa  kun  en  eneste  Gang  har  konsta- 
teret. Man  vil  derfor  forstaa,  at  jeg  ikke  anser  denne  Sten 
for  en  primær  Cholesterinsten,  men  for  et  sidste  Stadium  af  en 
almindelig  Galdesten,  hvor  Pigmentstenens  Opløsning  og 
Fordrivelse  endelig  er  fuldbyrdet. 

Hvis  Naunyns  og  Aschoffs  Opfattelser  af  Chole- 
sterinstenene  som  primære  — ja  Naunyn  mente  jo  endog  i 
første  Udgave  af  sin  Theori,  at  Begyndelsen  til  enhver  Galde- 
sten er  en  Cholesterinkærne  — var  rigtige,  da  maatte  vi  finde 
rene  Cholesterinsten  i alle  Størrelser,  men  navnlig  som  ganske 

smaa  Sten.  Men  nu  forholder  det  sig  ganske  omvendt,  at,  naar 
vi  en  enkelt  Gang  træller  en  ren  Cholesterinsten,  er  det  netop 
en  meget  stor  Sten. 

Naar  vi  nu  spørger  os  selv,  hvorfor  der  i saamange  Tilfælde 
kun  dannes  én  stor  Sten,  og  denne  da  saagodtsoin  altid  er  æg- 
formet og  foruden  sin  sorte  Pigmentkærne  kun  indeholder 
Cholesterin,  men  ingen  Bilirubin-  eller  Biliverdinkalk,  mener 
jeg,  at  Sammenhængen  er  følgende:  det  oprindelige  Pigment- 
kalkkonkrement  har  haget  sig  fast  i Galdeblærehalsen  eller  i 
Mundingen  af  Ductus  cysticus  og  har  fra  første  Færd  stoppet 
for  Galdeindløbet,  hvorved  Bilirubinkalk  er  udelukket  som 
Opbygningsmateriale,  hvorimod  Cholesterin  og  organisk  Binde- 
substans stadig  kan  præsteres  af  den  irriterede  Slimhinde. 
Denne  Opfattelse  stemmer  godt  med,  at  disse  Sten  som  Regel 
sidde  fastklemte  i Galdeblærehalsen,  saaatsige  dannende  en  Af- 
støbning af  denne,  og  med  en  Hydrops  bag  sig. 

De  Aschoffske  Tilfælde,  hvor  vi  finde  Blærehalsen 
lukket  af  en  Cholesterinsten,  medens  der  bag  den  i den  hy- 
dropiske  Galdeblære  findes  en  Mængde  facetterede,  blandede 
Cholesterin-Pigmentkalksten,  forklares  af  ham  paa  den  Maade, 
at  den  store  »Verschlussstein«  er  dannet  primært  i en  aseptisk 
Galdeblære,  i hvilken  der  da  sekundært  paa  Grund  af  Afluk- 
ningen (?)  er  opstaaet  Infektion,  som  Følge  af  hvilken  de  mul- 
tiple facetterede  Sten  ere  opstaaede.  Jeg  er  ganske  uenig  med 
A s c h o f f i denne  Forklaring,  som  jeg  i alle  Henseender  finder 
meget  urimelig.  Jeg  har  allerede  i det  foregaaende  vist  at  In- 
fektion ikke  spiller  nogen  Rolle  for  Dannelsen  af  de  facetterede 
Sten,  og  at  man  i de  Aschoffske  Tilfælde,  ligesom  i alle 
andre,  snart  finder  Infektion,  snart  ikke.  Men  ogsaa  Aschoffs 
Antagelse  af,  at  Verschlussstenen  er  dannet  først,  de  facetterede 
sidst,  er  ganske  urimelig,  fordi  de  blandede  Cholesterin-Bili- 
rubinkalk-Sten  maa  være  dannede  paa  et  Tidspunkt,  da  der 
var  Tilløb  af  pigmentholdig  Galde,  altsaa  ihvert  Fald  førend 
Stenen  i Blærehalsen  blev  stor  nok  til  at  være  »Verschlusssten«. 
løvrigt  kan  jeg  ikke  undlade  at  gøre  opmærksom  paa,  at  denne 
Aschoffske  Type,  som  man  efter  Aschoffs  Fremstil- 
ling og  det  Væsen,  han  gør  af  den,  skulde  tro  var  meget  hyppig, 
i Virkeligheden  er  ret  sjælden,  idet  den  kun  fandtes  i tyve  af 

mine  530  opererede  Tilfælde  og  kun  i fire  af  de  285  Tilfælde 
af  Galdesten,  som  fandtes  paa  Rigshospitalets  Sektionsstue  i 
Aarene  1910 — 22. 

Der  findes  imidlertid  ogsaa  facetterede  Sten,  der  bestaa 
af  ren  Cholesterin  omkring  en  sort  Pigmentkalkkærne.  I en 
lille  Række  Tilfælde  har  jeg  fundet  Galdeblæren  helt  fyldt  af 
skinnende  hvide,  perlemoderglindsende,  facetterede  Galdesten 
helt  op  til  Cysticus,  utvivlsomt  dannede  i en  fra  Galdestrøm 
men  aflukket  Riære. 

Spørger  man  nu  om  Reviser  for,  at  de  primære  Pigment- 
kalksten, som  danne  Kærnen  i alle  Galdesten,  virkelig  ikke 
dannes  i Galdeblæren,  men  i Leveren  som  Følge  af  en  forbi- 
gaaende  Diathese  eller  Forstyrrelse  i Stofskiftet,  da  skal  jeg 
først  minde  om,  at  alle  fra  M e c k e 1 til  N a u n y n og  As- 
c h o f f har  iagttaget  disse  ejendommelige  Dannelser  hyppigst  i 
Leveren,  i de  intrahepatiske  Gange,  men  saa  sjældent  i Galde- 
blæren, at  de  af  den  Grund  har  betragtet  dem  som  betydnings- 
løse for  Dannelsen  af  de  i Udseende  saa  helt  forskellige  alminde- 
lige Galdesten.  Men  dernæst  bestaar  de  af  Bilihumm,  der  slet 
ikke  forekommer  i normal  Galde.  Som  B o y s e n har  gjort 
opmærksom  paa,  voxe  de  derfor  ikke  i Galdeblæren  videre  som 
Bilihuminkalksten,  men  kun  ved  Inkrustation  med  Galdens 
normale  faste  Bestanddele. 

Beviset  for,  at  Pigmentkalkudskilningen  og  den  sygelige 
Tilstand,  der  betinger  den,  er  forbigaaende,  ligger  i det  ogsaa 
almindelig  anerkendte  Faktum,  at  Galdestenene,  hvor  de  ere 
multiple,  enten  alle  er  af  samme  Størrelse  og  Form  eller  tilhøre 
forskellige  Kuld,  hvis  Medlemmer  alle  ere  ens,  kort  sagt  bære 
Præget  af  at  være  fødte  samtidigt.  (Se  Tavle  I og  II).  Hvis  det 
drejede  sig  om  en  det  paagældende  Individ  stadig  iboende 
Diathese  til  Galdestensdannelse,  maatte  denne  gaa  jævnt  og 
stadig  for  sig,  og  man  vilde  da  finde  alle  mulige  Størrelser  og 
Udviklingstrin  repræsenterede  i enhver  Galdeblære  med  mul- 
tiple Sten.  Men  noget  saadant  ser  vi  aldrig  — selv  ikke  i de 
Tilfælde,  hvor  vi  finde  Tusinder  af  Sten  i samme  Galdeblære. 

Tilbage  staar  da  det  vanskelige  Spørgsmaal  om  den  for- 
bigaaende Stofskifteanomalis  Natur  og  Aarsager,  der  bringer 
Leveren  til  at  udskille  Bilihuminkalk.  Det  første  man  ellers 

tænker  paa,  naar  Talen  er  om  en  udbredt  Tilbøjelighed  til 
pathologiske  Dannelser,  er,  om  den  kunde  antages  at  være 
medfødt , nedarvet.  I ældre  Tid  ansaa  man  Arvelighed  for  en 
meget  væsentlig  Faktor  i Galdestenspathogenesen;  men  da 
N a u n y n havde  brudt  Staven  over  alle  Stofskifteanomalier 
og  konstitutionelle  Anlæg  som  Aarsagsmomenter  til  Galdestens- 
dannelse og  da  hans  Infektionstheori,  der  ikke  gav  Plads  for 
noget  af  alt  dette,  havde  gaaet  sin  Sejersgang  over  hele  Jorden, 
blev  der  naturligt  ganske  stille  om  det  arvelige  Anlæg  til  Galde- 
sten. De  fleste  erfarne  Praktici  vil  maaske  nok  i Stilhed  nære  en 
kættersk  Tro  paa,  at  der  dog  er  noget  om  Arvelighed  og  Galde- 
sten; thi  det  er  ingenlunde  helt  sjældent,  at  Sygdommen  fore- 
kommer i den  ene  Generation  efter  den  anden  af  samme  Fa- 
milie. Der  findes  imidlertid  ingen  talmæssige  Angivelser  om 
dette  Punkt,  og  jeg  har  derfor  ment,  at  det  kunde  være  af  In- 
teresse at  se,  hvad  Eftersøgning  af  et  stort  Materiale  som  mit 
kunde  oplyse. 

Ved  Gennemgang  af  Journalerne  for  mine  530  opererede 
Tilfælde  har  jeg  i 25  Tilfælde  fundet  Angivelse  af,  at  Forældre 
og  Sødskende  ogsaa  have  lidt  af  Galdesten.  Utvivlsomt  er 
dette  Tal  for  lavt,  idet  Spørgsmaalet  om  Arvelighed  netop  i hele 
den  Tidsperiode  har  været  ringeagtet,  hvorfor  man  ikke  tør 
regne  med,  at  der  altid  er  spurgt  indtrængende  og  systematisk 
ud  om  dette  Punkt.  Paa  den  anden  Side  maa  det  erindres, 
at  der  i adskillige  Tilfælde  kan  skjule  sig  rent  tilfældige  Sam- 
mentræf bag  en  tilsyneladende  nedarvet  Familiedisposition, 
saa  at  det  sandsynligvis  slaar  godt  til,  at  en  saadan  gør  sig  gæl- 
dende i c.  5 % af  alle  Tilfælde.  Det  er  altsaa  et  Moment,  hvis 
Existens  ikke  lader  sig  benægte,  men  som  kun  i en  lille  Minori- 
tet spiller  en  Rolle. 

Derimod  er  der  et  andet  Moment,  der  med  en  ganske  ander- 
ledes Magt  gør  sig  gældende  og  tvinger  os  til  dyb  Eftertanke, 
naar  vi  vil  søge  videre  ind  til  Forstaaelse  af  den  Udfældning 
af  Pigmentkalk  i Leveren,  der  danner  Begyndelsen  til  Galde- 
stensdannelsen. Det  er  Galdestenenes  højst  forskellige  Forhold 
hos  de  to  Køn:  deres  i det  hele  langt  hyppigere  Optræden  hos 
Kvindekønnet,  men  især  deres  ganske  overvældende  Hyppighed 
hos  Kvinden  i den  unge,  kønskraftigste  Alder. 

Jeg  har  allerede  i et  tidligere  Kapitel  haft  Anledning  til  at 
fremhæve,  at  man  ved  Studiet  af  dette  Spørgsmaal  maa  tage 
sig  vel  i Agt  for  at  forvexle  eller  sammenblande  Operations- 
statistiker med  Obduktionsstatistiker,  idet  disse  give  et 
meget  forskelligt  Indtryk  af  Hyppighedsforholdet  hos  Mænd 
og  Kvinder,  men  netop  Studiet  af  disse  Forskelligheder  og  Efter- 
søgningen af  deres  Aarsager  er  meget  lærerig.  Jeg  vil  derfor 
først  meddele  og  gennemgaa  min  Statistik  over  mine  530 
opererede  Patienter  med  Hensyn  til  Alder  og  Køn  for  senere  at 
sammenligne  dem  med  vore  hjemlige  Sektionsstatistiker. 


Forfatterens  Operationsstatistik. 


Aldersklasse 

Kvindekøn 

Mandkøn 

Ialt 

1—10 

Aar  .... 

1 

0 

1 

10—20 

— .... 

1 

0 

1 

20—30 

— .... 

75 

= 91,4  % 

7 = 8,6  % 

82 

30—40 

— .... 

110 

= 85,9  % 

18  = 14,1  % 

128 

40—50 

— .... 

95 

= 78,5  % 

26  = 21,5  % 

121 

50—60 

— .... 

103 

= 76,3  % 

32  = 23,7  % 

135 

60—70 

— .... 

36 

= 67,9  % 

17  = 32,1  % 

53 

70—80 

— .... 

7 

= 77,7  % 

2 = 22,3  % 

9 

Af  samtlige  530  opererede  var  altsaa  de  428  eller  80,7  % 
Kvinder,  medens  kun  102  eller  19,3  % tilhørte  Mandkønnet. 
Ganske  interessant  er  det,  at  naar  jeg  holder  Privatklinikens 
og  Hospitalets  Patienter  ude  fra  hinanden,  finder  jeg  hos 
Privatklinikens  mere  velstillede  Patienter  en  betydelig  højere 
Procent  Mænd  end  hos  Hospitalets  hovedsagelig  til  den  ar- 
bejdende Klasse  hørende  Patienter,  idet  Privatkliniken  har 
27,5  % Mænd,  Hospitalet  derimod  kun  13,8  %.  Jeg  skal  senere 
ved  Drøftelsen  af  Pathogenesen  for  Galdesten,  særlig  hos  Mænd 
komme  tilbage  til  dette  Forhold,  der  peger  i Retning  af,  at 
Overernæring  og  stillesiddende  Liv  spiller  en  vis  Rolle  iblandt 
de  disponerende  Momenter.  Foreløbig  vil  vi  beskæftige  os  med 
det  interessante  Fænomen:  Kvindernes  ganske  enorme  Over- 
vægt blandt  Galdestenspatienter,  idet  jeg  altsaa  har  opereret 
godt  og  vel  fire  Kvinder  for  hver  Mand. 

Det  har  nu  været  sagt,  at  disse  Operationsstatistiker  slet 
ikke  viser,  at  Galdesten  er  hyppigere  hos  Kvinder  end  hos 
Mænd,  men  blot  at  Galdesten  meget  hyppigere  giver  Anledning 
til  Lidelser,  som  kræve  Operation.  Det  er  jo  i Virkeligheden 
ganske  rigtigt  og  man  maa  saameget  mere  være  paa  sin  Post, 
som  Kvindernes  største  Overvægt  falder  i Alderen  fra  tyve  til 
halvtreds,  i hvilke  Fødslerne  fortrinsvis  foregaa,  og  det  kan  jo 
ikke  nægtes,  at  den  Forklaring,  som  jeg  i mine  Konkurrence- 
forelæsninger i 1899  gav  pg.  9:  »at  Sammenhængen  blot  er  den, 
at  det  voldsomme  Fødselsarbejde  og  det  intraabdominale 
Pres  trykker  Galdesten,  der  maaske  i mange  Aar  have  hvilet 
fredsommeligt  i Galdeblæren,  over  i Kanalerne.«  lyder  meget 
plausibel.  Men,  som  det  følgende  vil  vise,  fordres  der  en  meget 
kritisk  og  nøje  Sammenholden  af  Operationsstatistiken  med 
Sektionsstatistikerne,  hvis  man  ikke  skal  føres  vild  af  den  ene 
eller  den  anden.  Som  ved  en  tidligere  Lejlighed  fremhævet, 
gælder  det  her  først  og  fremmest  at  benytte  de  smaa  Statistiker, 
der  er  baseret  paa  en  enkelt  i Spørgsmaalet  særligt  inter- 
esseret Forskers  personlige  Sektionsarbejde,  i Stedet  for  de 
maaske  større,  der  ere  baserede  paa  'Udskrifter  af  gamle  Sek- 
tionsprotokoller. Vi  er  jo  saa  heldige  herhjemmefra  at  have 
to  saadanne  Statistiker  fra  Kommunehospitalets  Sektionsstue 
fra  Victor  Scheel  og  Svend  Hansen.  Disse  have 
dertil  den  særlige  Interesse  for  os  her,  at  Victor  Scheel 
paa  Basis  af  sin  Statistik  kommer  til  det  Resultat  at  »Mændene 
har  den  samme  Procent  som  Kvinderne,  blot  tyve  Aar  senere«, 
medens  Svend  Hansen  mener  at  kunne  slutte,  at  Svan- 
gerskabet slet  ikke  har  nogen  Betydning  for  Galdestensdannel- 
sen, men  kun  for  Galdestensanfaldene. 

Jeg  vil  derfor  nu  aftrykke  VictorScheels  og  Svend 
Hansens  Statistiker  og  derefter  meddele  en  Statistik  over 
de  paa  Universitetets  pathologisk-anat.  Instit.  fra  September 
1910  til  31.  December  1921  foretagne  3503  Sektioner. 

I.  Victor  Scheels  Statistik  over  2753  Sektioner  af  Individer  over 
20  Aar  med  406  Tilfælde  af  Galdesten , d.  v.  s.  c.  15  %,  foretagne 
paa  Københavns  Kommunehospitals  Sektionsstue  i Aarene 

1907—10. 

Af  1640  Mænd  havde  165  Galdesten,  d.  v.  s.  10,1  %. 

Af  1113  Kvinder  havde  241  Galdesten,  d.  v.  s.  21,6  %. 


Mænd  Kvinder 


Alder 

Antal 

Sektioner 

Galdesten  °/ 

) 

Antal 

Sektioner 

Galdesten  % 

20—30  Aar . . . 

. . 137 

0 

0 

128 

7 

6 

% 

30—40  — . . . 

..  291 

10 

3 

% 

157 

17 

10 

% 

40 — 50  — . . . 

. . 349 

24 

6 

% 

207 

29 

14 

% 

50—60  — . . . 

. . 384 

37 

9 

% 

176 

44 

25 

% 

60—70  — . . . 

. . 260 

34 

13 

% 

189 

55 

29 

% 

over70  — . . . 

. . 219 

60 

27 

% 

256 

89 

35 

% 

11.  Svend  Hansens  Statistik  over  1191  Sektioner. 


21—30  Aar.  . . 

. . 55 

1 

1.8  % 

48 

6 

12,5  % 

31 — 40  — . . . 

. . 75 

5 

6,7  % 

51 

10 

19,6  % 

i 

o 

Tf 

. . 94 

12 

12,8  % 

78 

22 

28,2  % 

51—60  — . . . , 

. . 135 

19 

14  % 

94 

34 

36,2  % 

61—70  — . . . , 

. . 155 

39 

25,1  % 

131 

43 

32,8  % 

over  70  — . . . , 

. . 135 

47 

34,8  % 

140 

55 

39,3  % 

Der  fandtes  altsaa  Galdesten  i 25  % af  alle  Tilfælde,  hos 
19  % af  Mænd,  hos  31  % af  Kvinder. 


III.  Statistik  over  3503  Sektioner  paa  Universitetets  pathologisk- 
anatomiske  Institut  fra  Sept.  1910 — 31.  Decbr.  1921. 


0 — 9 Aar 

425 

1 

0,23  % 

328 

1 

0,3  % 

10—20  — 

123 

0 

0 % 

138 

0 

0 % 

21—30  — 

177 

2 

1,1  % 

258 

14 

5,4  % 

31 — 40  — 

201 

6 

3 % 

236 

23 

9,7  % 

41—50  — 

249 

19 

7,6  % 

265 

40 

15  % 

51—60  — 

322 

28 

8,6  % 

235 

46 

19,5  % 

61—70  — 

227 

21 

9,2  % 

136 

46 

33,8  % 

over  70  — 

64 

12 

19  % 

56 

18 

32,1  % 

ubekendt  voxen. 

21 

1 

4,7  % 

42 

4 

9,5  % 

Af  samtlige  3503  Individer  havde  altsaa  281  Galdesten 
d.  v.  s.  8 %. 

Af  1809  Mænd  havde  altsaa  90  Galdesten,  d.  v.  s.  4,  9 %. 

Af  1694  Kvinder  havde  de  191  Galdesten,  d.  v.  s.  11,27  %. 

Som  det  vil  ses,  er  Hyppighedsprocenten  for  samtlige 
Sektioner  i hver  Statistik  meget  forskellig,  varierende  fra  8 til 
25  %.  Dette  kan  bero  paa  Tilfældigheder  eller  paa  mer  eller 
mindre  Agtpaagivenhed  overfor  Spørgsmaalet  hos  de  forskel- 
lige Prosektorer.  Man  vil  bemærke,  at  den  største  Statistik 
har  det  mindste  Tal,  den  mindste  derimod  det  største.  Dette 
kan  i Virkeligheden  tages  til  Indtægt  for  begge  Forklaringer, 
thi  jo  mindre  en  Statistik  er,  desto  større  Spillerum  er  der  jo 
for  Tilfældigheder.  En  Statistik,  der  som  SvendHansens 
kun  drejer  sig  om  et  Aars  Sektionsmateriale,  der  tilfældigvis1) 
kunde  være  særlig  rigt  paa  Galdestenspatienter,  er  naturligvis 
mere  udsat  for  Tilfældigheders  Fejlkilde  end  S c h e e 1 s, 
der  omfatter  fire  Aar  og  endnu  mere  end  Fibigers,  der 
omfatter  tolv  Aar.  Paa  den  anden  Side  kan  det  jo  ikke  noksom 
fremhæves,  at  jo  mindre  og  mere  tidsbegrændset  en  Statistik 
er,  desto  større  Chance  er  der  for,  at  den  kan  blive  helt  nøj- 
agtig, især  naar  en  og  den  samme  i Spørgsmaalet  fra  første 
Færd  specielt  interesseret  Mand  foretager  eller  lader  foretage  Sek- 
tionerne, saaledes  som  det  er  Tilfældet  med  SvendHansens, 
noget  mindre  med  S c h e e 1 s og  rimeligvis  mindst  med  F i- 
b i g e r s Statistik,  idet  Sektionerne  jo  her  er  foretagne  af  de 
gennem  tolv  Aar  vexlende  Prosektorer,  der  næppe  alle  har 
været  særlig  interesserede  i dette  Spørgsmaal.  Paa  den  anden 
Side  har  Arbejdet  gennem  alle  tolv  Aar  været  overvaaget  af 
Professor  Fibiger,  hvis  Interesse  for  dette  Spørgsmaal 
altid  har  været  vaagen,  og  hvis  Nøjagtighed  og  aarvaagne 
Paapasselighed  er  berommet  som  uovertræffelig  af  alle,  der  har 
nøjere  Kendskab  til  Arbejdet  paa  Universitetets  pathologisk- 
anatomiske  Institut.  Derfor  ligger  det  nær  at  søge  den  væsent- 
lige Forklaring  paa  den  ret  store  Uoverensstemmelse  imellem 
Scheel  og  Hansens  Kommunehospitalsstatistiker  og 
Statistiken  fra  Rigshospitalet  i andre  Omstændigheder. 


9 Laar.  Melchior  meddelte  i en  Diskussion  i med.  Selsk.  1915,  at  han 
ved  nøje  Undersøgelse  for  et  enkelt  Aar  kun  havde  fundet  Galde- 
sten hos  8 % af  Ligene  paa  K.  H.s  Sektionsstue. 

Jeg  finder  da  først  et  Forhold,  som  udjævner  Forskellen 
i Totalprocenten  med  tre  Procent.  S c h e e 1 og  Hansen 
udelader  nemlig  de  to  første  Aldersdecennier  indtil  det  tyvende 
Aar,  medens  Fibiger  korrekt  tager  disse  med,  skønt  han 
ligesom  S c h e e 1 kun  har  to  Tilfælde  af  Galdesten  paa  disse 
Aldersklasser. 

Trækker  jeg  nu  de  1014,  der  høre  til  disse  Aldersklasser, 
fra  de  3503,  faas  2489  obducerede  Individer  med  280  Tilfælde 
af  Galdesten,  d.  v.  s.  11,2  % i Stedet  for  8 %,  hvorved  vort 
Tal  nærmes  betydeligt  til  Scheels  15  %. 

Af  1261  Mænd  faa  vi  da  89  med  Galdesten,  altsaa  7 %, 
medens  det  for  Kvinderne  bliver  1228  med  191  Galdesten, 
altsaa  15,5  %. 

Vi  vil  nu  studere  de  tre  Sektionsstatistiker  med  det  Spørgs- 
maal  for  Øje,  som  var  Udgangspunktet:  skyldes  Kvindernes 
overvældende  Majoritet  i Operationsstatistikerne  kun,  at 
Galdesten  paa  Grund  af  de  særlige  Forhold  hos  Kvinden  hyp- 
pigere foraarsager  Lidelser,  der  kræve  Operation,  end  hos 
Manden?  For  en  Del  synes  dette  utvivlsomt  at  være  rigtigt, 
idet  Operationsstatistikerne  viser  Kvindernes  Overvægt  mere 
end  dobbelt  saa  stor  som  Sektionsstatistikerne,  men  vi  finder 
dog  ogsaa  i Sektionsstatistikerne  ikke  blot  en  Overvægt  af 
procentvis  dobbelt  saa  mange  Kvinder  som  Mænd,  men  vi 
finde  det  overordentlig  interessante  og  i mærkværdig  Grad 
undervurderede  Faktum,  at  medens  Manden  kun  ganske  sjæl- 
dent producerer  Galdesten  før  30-Aars  Alderen,  beggnder  Kvinden 
allerede  ved  Tyve-Aarsalderen  pludselig  med  en  saadan  Indsats, 
at  Sektionsstatistikerne  vise  Galdesten  hos  5 — 12  % af  alle 
Kvindelig,  og  fra  dette  Tidspunkt  stiger  og  stiger  Procenten  ustandse- 
lig til  Livets  Ende,  stadig  holdende  sig  højt  over  Mandens  Galde- 
stensprocent. 

Det  er  mig  ganske  uforstaaeligt,  hvorledes  Victor 
Scheel  udfra  sin  ovenfor  meddelte  Statistik  kan  komme  til 
det  Resultat,  at  »Mændene  har  den  samme  Procent  som  Kvin- 
derne, blot  tyve  Aar  senere«.  Endnu  mærkeligere  er  det,  at 
Scheel  heraf  igen  slutter,  »at  det  maa  være  de  samme  Aar- 
sager,  der  fremkalder  Galdesten  hos  Mænd  og  Kvinder,  blot 
at  disse  Aarsager  gør  sig  gældende  i en  tidligere  Alder  hos 
Kvinderne;  Graviditet,  Snøring  kan  derfor  ikke  antages  at 


spille  den  Rolle,  som  man  har  tillagt  dem,  da  de  dels  virker  før 
den  Alder,  i hvilken  Galdestenene  særlig  dannes,  og  dels  slet 
ikke  virker  hos  Mændene«.  Allermærkeligst  synes  det  mig,  at  den 
fælles  Aarsag,  der  saaledes  ifølge  S c h e e 1 maa  være  til  Mænds 
og  Kvinders  Galdesten,  uden  Betænkning  af  S c h e e 1 nomi- 
neres som  Kønsjunktionernes  Ophør. 

Jeg  behøver  blot  at  pege  paa  Scheels  egen  Tabel, 
der  for  Kvindernes  Vedkommende  viser  en  mægtig  Galdestens- 
produktion, der  begynder  med  Kønslivets  aktive  Indtræden 
og  fortsættes  gennem  de  tredive  Aar,  det  varer.  Det  forvirrer 
aabenbart  S c h e e 1,  at  man  ogsaa  efter  Klimakteriet  finder  en 
ligesaa  høj,  ja  højere  Galdestensprocent  hos  Kvindelig,  og  han 
synes  at  gaa  ud  fra,  at  disse  ere  dannede  efter  Klimakteriet, 
medens  det  sandsynlige  jo  er,  at  de  som  Regel  er  dannet  for- 
længst og  har  ligget  i Galdeblæren  siden  Pt.s  kønsvirksomme 
Periode.  Hvad  dernæst  Mændene  angaar,  begynder  deres 
Galdestensdannelse  med  Tredive-Aarsalderen  og  stiger  jævnt 
i de  to  næste  Decennier.  Ganske  vist  er  der  en  stærk  Stigning 
af  Galdestensprocenten  efter  det  halvfjerdsindstyvende  Aar, 
men  rent  bortset  fra,  at  man  næppe  kan  sætte  en  Grænse  for 
Kønslivet  hos  Manden,  er  der  jo  ingen  som  helst  Grund  til  at 
tro,  at  de  Sten  man  finder  hos  en  halvf jerdsaarig  skulde  være 
dannede  samme  Aar.  Tværtimod  tør  man  vist  gaa  ud  fra, 
at  de  i de  fleste  Tilfælde  er  af  meget  gammel  Dato,  Der  synes 
da  ikke  at  være  noget  som  helst  Holdepunkt  for  Victor 
Scheels  Theori. 

S c h e e 1 har  sat  sig  i Hovedet,  at  Aarsagen  hos  alle 
Mænd  og  Kvinder  maa  være  denne  ene  og  samme:  Kønslivets 
Ophør,  og  han  erklærer,  »at  Graviditeten  ikke  kan  spille  den 
Rolle,  man  har  tillagt  den,  fordi  den  slet  ikke  virker  hos  Mæn- 
dene«. S c h e e 1 siger  iøvrigt  intet  om,  hvorledes  han  tænker 
sig  Galdestensdannelsen  fremkaldt  ved  Kønslivets  Ophør, 
udover  »at  det  er  Forandringer  i Stofskiftet,  der  hænger  sam- 
men med  Ophør  af  Kønsfunktionen«.  For  mig,  der  nu  mener 
at  have  fastslaaet,  at  al  Galdestensdannelse  begynder  i Leveren 
med  Udskillelse  af  Pigmentkalk  som  Følge  af  Stofskifteano- 
malier, synes  det  højst  naturligt  at  antage,  at  en  Række  af  for- 
skellige sygelige  eller  abnorme  Tilstande  i Legemet  kan  medføre 

de  Stofskifteforandringer , der  betinge  Pigmentkalkens  Udfældning 
i Leveren.  I Modsætning  til  S c h e e 1 og  S v.  Hansen  anser 
jeg  Svangerskabet  som  en  af  de  fornemste  Aarsager,  ja,  som 
Aarsagen  til  Kvindernes  store  Overvægt.  Jeg  skal  nærmere 
begrunde  denne  Anskuelse. 

Hvad  kan  enhver  med  Sikkerhed  læse  ud  af  Statistikerne? 
At  Galdesten  kan  findes  i alle  Aldre:  som  jeg  allerede  paaviste 
i mine  Konkurrenceforelæsninger  i 1899  foreligger  der  en  lille 
Række  Iagttagelser  i Litteraturen  af  medfødte  Galdesten  hos 
spæde  Børn.  Selv  meddelte  jeg  dengang  et  Tilfælde,  hvor  jeg 
hos  et  Barn  paa  1 V2  Aar  ved  Operation  havde  fjernet  en  Mængde 
sorte  Pigmentkalksten,  der  havde  tilstoppet  Ductus  chole- 
dochus.  Svend  Hansen  angiver  at  have  fundet  lignende 
Galdesten  ved  Sektion  af  et  1 Aars  Barn.  I den  af  mig  her 
meddelte  Statistik  fra  Universitetets  pathologisk-anatomiske 
Institut  findes  to  saadanne  Tilfælde:  et  hos  et  Barn  paa  3 Maa- 
neder  og  et  hos  et  Barn  paa  7 Maaneder.  Det  er  hermed  givet, 
at  vi  kan  finde  Galdesten  i alle  Aldre.  Men  ligesaa  sikkert  er 
det,  at  indtil  det  tyvende  Aar  findes  Galdesten  saavel  paa  Ope- 
rationsbordet som  paa  Sektionsbordet  kun  ganske  sporadisk,  saa 
sjældent,  at  det  har  foranlediget  Scheel  og  Hansen  til 
slet  ikke  at  medtage  de  to  første  Decennier,  men  at  begynde 
Statistiken  med  det  tyvende  Aar.  Dette  synes  Svend  Han- 
sen at  have  glemt,  naar  han  siger,  at  det  Faktum,  at  det 
første  Galdestensanfald  hos  Kvinder  saa  hyppigt  indfinder  sig 
under  det  første  Svangerskab  eller  kort  efter  Fødselen,  »selv- 
følgeligt intet  beviser  om  Galdestensdannelsen  — jeg  havde 
nær  sagt  tværtimod«.  Det  at  Galdestensanfaldene  optræde 
under  Kvindens  første  Svangerskab,  vil,  siger  Sv.  Hansen, 
»vel  netop  sige,  at  Stenene  har  været  dannede  før  Graviditeten, 
da  de  jo  dog  maa  have  nogen  Tid  til  at  dannes,  forinden  de  kan 
give  Galdestensanfald«. 

Først  maa  jeg  spørge:  er  de  9 — 10  Maaneder,  et  Svanger- 
skab varer,  da  ikke  »nogen  Tid«?  og  er  det  ikke  Tid  nok?  jovist 
er  det  saa.  Det  ved  vi  jo  simpelt  hen  deraf,  at  Galdesten  kan 
være  medfødte.  Der  er  saaledes  intet  som  helsti  Vejen  for,  at 
Galdesten  have  Tid  nok  til  at  dannes  under  Svangerskabet, 
men  der  er  i Virkeligheden  slet  ingen  Tvivl  om,  at  det  sker.  Be- 

viset  herfor  ligger,  hvad  S v.  Hansen  har  overset,  i hans 
egen  som  i alle  andre  Statistiker  i den  første  Aldersklasse,  i 
hvilken  Galdestensdannelsen  hos  Kvinden  begynder,  nemlig 
i Tyverne.  Der  findes  her  en  Mængde  tyveaarige  Kvinder, 
hos  hvilke  Galdesten  manifesterer  sig  første  Gang  under  eller 
kort  efter  det  første  Svangerskab.  Da  Grunden  til,  at  Han- 
sen først  begynder  sin  Statistik  med  det  tyvende  Aar,  netop 
er  den,  at  han  saavelsom  andre  Forskere  aldrig  eller  saa  godt 
som  aldrig  finder  Galdesten  hos  unge  Piger  før  det  tyvende 
Aar,  er  det  givet,  at  i hvert  Fald  hos  den  ret  store  Gruppe, 
jeg  nævnte,  maa  Galdestensdannelsen  være  foregaaet  under  den 
første  Graviditet.  Anden  Mulighed  existerer  overhovedet  ikke 
for  disse  Tilfælde.  Hermed  tages  Grunden  bort  under  S v. 
Hansens  Hypothese,  der  jo  er  ganske  den  samme,  som  jeg 
fremsatte  i 1899,  men  forlængst  har  opgivet,  fordi  de  nøjag- 
tigere og  langt  mere  detaillerede  Statistiker,  som  vi  senere  have 
faaet,  tale  et  ganske  overbevisende  Sprog  om  Graviditetens  store 
Betydning  for  Galdestensdannelsen  hos  Kvinderne.  Vi  træffe 
Galdesten  hos  ganske  enkelte  V irgines  i Tyverne,  ganske  som 
vi  træffe  det  hos  enkelte  Mænd  i denne  Alder,  hvilket  blot  er 
Udtryk  for,  at  der  er  andre  fælles  Aarsager  til  Galdesten  hos 
de  to  Køn,  men  at  den  store  Majoritet  af  Kvinderne  blandt 
Galdestenspatienterne  i denne  Aldersklasse  netop  udgøres  af 
dem,  der  er  gravide  eller  have  født,  gør  Graviditetens  Betyd- 
ning evident.  Og  det  samme  Forhold  mellem  virginelle  og 
materneile  Kvinder  blandt  alle  Aldersklasser  af  kvindelige 
Galdestenspatienter  taler  overbevisende  for,  at  Kvindens 
Overvægt  overhovedet  med  Hensyn  til  Galdesten  skyldes 
Graviditetens  Indflydelse. 

Allerede  i 1912  fremkom  en  af  Grube  og  Graff  fore- 
taget Undersøgelse  over  Forholdet  mellem  gifte  og  ugifte 
Kvinder  med  Galdesten,  der  viste,  at  for  hver  ugift  forekom 
sex  gifte  og  af  657  gifte  Kvinder  havde  de  613  født,  de  44  ikke. 
Endnu  stærkere  træder  dette  Forhold  frem  i Operationsstati- 
stiker, utvivlsomt  fordi  selve  Fødselsarbejdet  bringer  Stenene 
til  at  vandre  og  derfor  særlig  hyppigt  hos  denne  Gruppe  af 
Galdestensbærere  fremkalder  Galdestenslidelser,  der  kræve 
Operation.  William  M a y o har  saaledes  offentliggjort  en 

Operationsstatistik  over  3075  Kvinder,  af  hvilke  de  90  % havde 
født  og  af  disse  igen  havde  de  90  % mærket  deres  første  Symp- 
tomer i eller  lige  efter  Svangerskabet. 

Uheldigvis  har  hverken  S c h e e 1 eller  S v.  Hansen 
undersøgt,  hvormange  af  Kvinderne  i deres  Statistiker  der  have 
født,  og  derved  udelukket  et  vigtigt  Moment  til  Afgørelsen  af 
det  pathogenetiske  Spørgsmaal  af  deres  Statistiker. 

For  mit  eget  kliniske  Materiales  Vedkommende  har  jeg 
opgjort  Tallene,  og  fundet,  at  344  af  de  428  Kvinder,  som  jeg 
har  opereret  for  Galdesten,  havde  født,  det  vil  altsaa  sige  over 
80  %. 

Hvorledes  kan  vi  nu  forklare  os  Sammenhænget  imellem 
Svangerskab  og  Galdestensdannelse?  Jeg  har  i mine  Forelæs- 
ninger peget  paa  to  Momenter,  der  hvert  for  sig  eller  maaske  i 
Forening  kunde  foraarsage  den  Udfældning  af  Pigmentkalk 
i Leveren,  hvorom  det  gælder.  Det  ene  er  for  ringe  Vædske- 
tilførsel  til  Leveren,  paa  Grund  af  de  store  Vædskemængder, 
Fosteret  og  Mælkedannelsen  lægge  Beslag  paa.  Mange  gravide 
Kvinder,  navnlig  de,  som  lide  af  Svangerskabsbrækninger,  vil 
ikke  ved  at  drikke  være  i Stand  til  at  kompensere  dette  Vædske- 
deficit  i Leveren,  som  kan  tænkes  at  medføre,  at  Pigment- 
kalken ikke  længer  kan  holdes  i opløst  Stand  og  derfor  udfæl- 
des. Vi  kende  jo  noget  tilsvarende  fra  Urinorganerne  i Ud- 
fældningen af  Nyregrus  ved  Tørstekure  eller  habituel  Mangel 
paa  Tørst. 

Den  anden  Mulighed  er  Overgang  af  toxiske  Stoffer  fra 
Fosteret  til  Moderens  Kredsløb  som  Aarsag  til  Stofskifte- 
forandringer, der  da  resultere  i Udfældningen  af  Pigment- 
kalken. Denne  sandsynliggøres  i høj  Grad  ved  de  senere  Aars 
Forskninger  over  de  i Leveren  foregaaende  Forandringer 
saavel  under  pathologiske  som  normale  Graviditeter.  Det  har 
jo  længe  — bl.  a.  igennem  Albecks  og  Lohses  Arbejder 
— været  bekendt,  at  Leveren  er  i høj  Grad  afficeret  ved  Eklamp- 
sia  gravidarum  — den  voldsomste  Graviditetsintoxikation  vi 
kender,  men  i den  senere  Tid  har  særligt  franske  og  ameri- 
kanske Undersøgelser  vist,  at  Leveren  spiller  en  langt  større 
Rolle  for  Eliminationen  af  giftige  Stofskifteprodukter  end  tid- 
ligere antaget,  ja  man  mener  endog  en  større  Rolle  end  Nyren. 

M i 1 e s c u har  konstateret,  at  Leveren  selv  under  en  tilsyne- 
ladende ganske  normal  Graviditet  er  Sæde  for  Degenera  tions- 
foci,  hvor  Levercellerne  ere  fedtin  filtrerede  og  Sæde  for  andre 
Forandringer,  og  benævner  dette  Billede  »Graviditetslever«. 
Hofbauer,  som  ligeledes  har  studeret  Levere  fra  Gravidæ, 
der  ikke  havde  frembrudt  Symptomer  paa  Leverlidelser,  giver 
følgende  Karakteristik  af  Graviditetsleveren:  1)  Fedtinfiltra- 
tion  i de  centrale  Dele  af  acini  og  Mangel  påa  Glykogen;  2) 
Galdestase  og  Pigmentaflejring  i de  indre  Dele  af  Lobuli  med 
Udvidning  af  Galdekapillærerne;  3)  Ektasi  af  Yv.  centrales 
og  de  tilførende  Kapillærer. 

Den  saakaldte  Graviditets-Ikterus,  som  man  tidligere 
almindeligt  opfattede  som  en  af  den  gravide  Uterus  fremkaldt 
Kompressions-Staseikterus,  anses  nu  af  mange  (Brauer,  v.  d. 
V e 1 d e n,  K e h r e r)  som  Følge  af  en  embrgogen  Toxæmi, 
og  i den  nordiske  Litteratur  har  Silas  Lindqvist  peget 
paa  Muligheden  af  en  saadan  Toxæmis  Betydning  ved  et 
interessant  Tilfælde  af  Hy drops  i hele  Galdevejssystemet 
(hvid  Galde). 

Det  vil  ses,  at  der  i disse  Undersøgelser,  men  særlig  i 
Hof  bauers  Paavisning  af  Pigmentaflejring  i Leveren 
under  tilsyneladende  normal  Graviditet  er  de  bedste  Holde- 
punkter for  en  Forstaaelse  af  Galdestensdannelsen  under 
Graviditeten  som  Resultatet  af  en  embryonal  Toxæmi,  der 
medfører  Udfældning  af  Pigmentkalk  i Leveren. 

Vanskeligere  bliver  det  at  besvare  det  Spørgsmaal,  der 
nu  staar  tilbage:  hvilke  for  Mænd  og  Kvinder  fælles  Aarsager 
ligger  bag  ved  Mændenes  og  de  virginelle  Kvinders  Galdesten? 
Det  synes  mig  rimeligt  ud  fra  Erfaringerne  fra  Graviditets- 
galdestenene at  slutte,  at  sygelige  Tilstande,  der  medføre 
Yædskefattigdom  i Legemet  og  samtidig  en  Toxæmi,  maa 
kunne  føre  til  Pigmentkalkudfældning  i Leveren  og  derigennem 
til  Galdesten.  Jeg  er  heri  bleven  bestyrket  derved,  at  et  stort 
Antal  af  disse  Patienter  i deres  Forhistorie  have  en  eller  flere 
langvarige  Infektionssygdomme  med  høj  Feber,  paa  den  anden 
Side  er  der  mange  Patienter,  der  ikke  kunde  erindre  at  have 
gennemgaaet  nogen  saadan.  Ud  fra  saadanne  kliniske  Ana- 
mneser  kan  man  vel  have  et  Indtryk,  men  at  bevise  noget  ad 

den  Vej,  er  saare  vanskeligt  eller  umuligt.  I de  Tilfælde,  hvor 
Journalen  intet  indeholder  om  saadanne  forudgaaende  Syg- 
domme, kan  det  dels  skyldes,  at  den  journalskrivende  Læge 
har  glemt  at  spørge,  dels  at  Patienten  har  glemt  den  langt 
tilbageliggende  Sygdom.  Og  i Tilfælde  af  positiv  Oplysning  om 
en  saadan  kan  man  jo  aldrig  med  Sikkerhed  bevise,  at  Galde- 
stenene ikke  har  bestaaet  forud,  og  at  det  ikke  blot  drejer  sig 
om  en  tilfældig,  helt  uafhængig  Sygdorn  eller  m aaske  en  Syg- 
dom, der  har  givet  Anledning  til  en  komplicerende  Infektion 
af  Galdevejene,  der  har  gjort  de  hidtil  latente  Galdesten  aaben- 
bare.  Jeg  har  derfor  anset  det  for  ørkesløst  at  præsentere  en 
Oversigt  over  alle  Anamneserne  i mine  kliniske  Tilfælde. 
Derimod  har  jeg  ment,  at  det  kunde  have  sin  Interesse  at  under- 
søge, hvad  alle  de  Individer,  der  ved  Sektion  paa  Rigshospi- 
talet fandtes  at  have  rene  Pigmentsten  i normalt  udseende 
Galdeblære,  havde  fejlet.  I saadanne  Tilfælde  er  det  sand- 
synligt, at  Pigmentstenene  er  af  temmelig  ny  Dato,  og  derfor 
kan  man  ogsaa  med  en  vis  Sandsynlighed  gaa  ud  fra,  at  de  er 
Resultatet  af  den  Sygdom,  Individet  er  bukket  under  for. 

Det  drejede  sig  om  32  Tilfælde  og  Døden  skyldtes 
i 1 Tilfælde  Phlebitis  extrem.  inf.  utriusque  og  Pancreatitis 
necrotica. 


- 2 

Pyonefrose  af  lang  Varighed. 

- 1 

Empy  ema  pleurae  af  lang  Varighed. 

- 1 

Pleuritis,  Hydropleura  ved  Morb.  cordis. 

- 6 

Rronchopneumoni  in  Bro nchi tide  chr. 

- 1 

Pneumonia  crouposa. 

- 1 

Appendicitis. 

- 1 — 

Otitis  media. 

- 1 

Gangræna  cruris. 

- 2 

Morb.  cordis. 

- 3 

Cancer  oesophagi. 

- 3 

— ventriculi. 

- 3 

coli. 

- 1 — 

— recti. 

- 3 

— renis. 

- 1 — 

mammæ. 

- 1 

— uteri. 

Som  det  ses,  spiller  kroniske  Suppurationer  og  strik- 
turerende Kancer  i Fordøjelseskanalen  Hovedrollen,  Lidelser, 
som  netop  medføre  en  langvarig  Toxæmi.  Naturligvis  præges 
denne  Sygdomsliste  ensidigt  af  at  være  taget  fra  en  Sektions- 
statistik og  maa  suppleres  med  de  Sygdomme,  der  ikke  eller 
kun  sjældent  medføre  Døden  og  som  hyppigst  fandtes  repræ- 
senterede i mit  kliniske  Materiale:  Febris  rheumatica,  Febris 
typhoidea  og  Osteomyelitis. 

Det  er  jo  en  gammel  Læresætning,  at  fed  Levemaade, 
Overernæring  og  stillesiddende  Liv  disponerer  til  Galdesten. 
Min  kliniske  Erfaring  har  givet  mig  det  Indtryk,  at  dette,  trods 
N a u n y n s og  hans  Tilhængeres  fuldstændige  Forkastelse 
af  konstitutionelle  og  diætetiske  Momenters  Betydning,  dog 
har  sin  Rigtighed.  Det  blev  mig  først  paafaldende,  da  jeg  paa 
mine  Tilfælde  skulde  prøve,  om  Enteroptosen,  der  af  N au  nyn 
blev  sat  i Stedet  for  de  gammeldags  disponerende  Momenter, 
nu  virkelig  ogsaa  spillede  saa  stor  en  Rolle.  Det  viste  sig  jo, 
at  det  tværtimod  var  den  fede  velnærede  Kvindetype,  der  med 
overvejende  Hyppighed  var  repræsenteret  blandt  Galdestens- 
patienterne, medens  det  var  paafaldende  sjældent,  jeg  fandt 
Galdesten  hos  Ptosepatienter.  Dernæst  fandt  jeg  det  interes- 
sante Forhold,  at  der  imellem  mine  private  Galdestens- 
patienter af  den  velhavende  Klasse  var  dobbelt  saa  stor  Mand- 
folkeprocent  som  blandt  Hospitalspatienterne:  27,5  % imod 
13,8  %. 

Hvorvidt  disse  Momenter  kan  betinge  den  Pigmentkalk- 
udf ældning  i Leveren,  der  i hvert  Fald  som  Regel  maa  anses  som 
nødvendig,  tør  jeg  ikke  udtale  mig  om,  derimod  synes  det  efter 
alt,  hvad  der  foreligger  experimentelt,  sikkert,  at  Galdens 
Cholesterinholdighed  i høj  Grad  afhænger  af  Diæten.  Og  af 
Galdens  Rigdom  paa  Cholesterin  afhænger  den  Hurtighed, 
hvormed  det  lille  Pigmentkorn  voxer  til  en  rigtig  Galdesten, 
ja  vistnok  ofte  om  det  overhovedet  bliver  til  en  saadan.  Man 
kan  i hvert  Fald  saare  vel  tænke  sig,  at  de  smaa  Pigmentsten 
i Tilfælde  af,  at  de  ikke  hurtigt  inkrusteres,  ser  Lejlighed  til 
igen  at  forlade  Galdeblæren  med  Galden. 

Der  findes  desværre  ingen  systematisk  Undersøgelsesrække 

af  dette  Spørgsmaal  fra  interne  Klinikeres  Haand,  men  til 
Gengæld  findes  der  Enkeltiagttagelser  fra  meget  ansete  interne 
Klinikere,  der  i høj  Grad  tyde  paa,  at  Diætfejl  hos  disponerede, 
fede  Individer  kan  medføre  endog  en  akut  Udfældning  af  sort 
Pigmentkalk  i selve  Leverparenkymet,  der  røber  sig  ved  Bræk- 
ninger, Smerter  i hele  Leveregnen,  kaldet  »Leverkolik«,  samt 
ved  Afgang  af  store  Mængder  af  smaa  Korn  og  Klumper  af 
sort  Pigmentkalk.  Allerede  F r e r i c h s,  der  indlagde  sig  saa 
stor  Fortjeneste  af  Leversygdommenes  Klinik,  har  meddelt 
saadanne  Iagttagelser  og  fandt  senere  ved  Sektion  af  saadanne 
Tilfælde  Masser  af  smaa  sorte  Pigmentkonkrementer  i alle 
Leverens  Galdegange,  helt  op  i Kapillærerne.  For  faa  Aar 
siden  har  Aufrechti  Magdeburg  meddelt  et  Tilfælde,  hvor 
en  48aarig  meget  korpulent  Dame  efter  en  stor  Middag  fik  en 
akut  Intoxikation  med  Opkastninger,  Diarrhoe  og  heftige 
Smerter  i Leveregnen,  og  hvor  Undersøgelsen  af  Fæces  viste 
en  Masse  af  typiske  smaa,  sorte  Pigmentkonkrementer  af  ind- 
til Hirsekorns  Størrelse.  I et  andet  Tilfælde,  hvor  der  ved 
Sektionen  fandtes  smaa  Pigmentkonkrementer  i Leverens 
fme  Galdegange,  har  Aufrecht  mikroskoperet  Lever- 
vævet og  fundet  Udfældning  af  sort  Pigmentkalk  i selve  Lever- 
cellerne, af  hvilke  nogle  findes  afbildede  i Afhandlingen  (se 
Tavle  III  Fig.  1). 

Det  er  altsaa  ganske  det  samme  Fund,  som  Hofbauer 
fandt  i Graviditetsleveren,  og  dette  bestyrker  i høj  Grad  min 
Forklaring  af  Galdestensdannelsen  hos  Mænd  og  hos  Kvinder, 
der  ikke  have  født,  som  beroende  paa  en  forbigaaende  Toxæmi 
af  anden  Aarsag,  men  som  i Lighed  med  Graviditetstoxæmien 
medfører  en  Udfældning  af  Pigmentkalk  i Levercellerne. 

Disse  Pigmentudfældninger  skylles  vel  som  Regel  med 
Galdestrømmen,  naar  denne  bliver  normal  igen,  ud  i Tarm- 
kanalen, undertiden  bliver  en  eller  flere  hængende  i Levergan- 
gene og  fremkalder  her  en  aseptisk  »stendannende  Katarrh« 
(Epithelafstødning,  Smaablødninger)  og  vi  forstaa,  hvorfor 
vi  af  og  til  ser  Galdestensdannelsen  fuldbyrdes  i Leveren,  i 
Ductus  hepatici  og  i choledochus,  men  i mange  Tilfælde  blive 
Pigmentstenene  paa  Grund  af  deres  piggede,  grenede  Form 

tilbage  i Galdeblæren  og  blive  her  Kærnerne  for  Dannelsen  af 
de  Galdesten,  som  vi  almindeligt  træffe  paa  ved  Operationer 
og  Sektioner.  De  mange  Forskelligheder  i Farve,  Form  og 
Sammensætning  beror  da  paa  Galdens  hos  de  forskellige  In- 
divider og  til  forskellige  Tider  vexlende  Indhold  af  Cholesterin, 
Kalk  og  Farvestoffer  og  dette  afhænger  naturligvis  igen  af 
Individets  Levemaade. 


Tavle  III. 


Thorkild  Rovsing:  Galdestenenes  Pathogenese. 


TRIN  AF  GALDESTENENS  UDVIKLING. 


Fig.  1.  Fig.  2. 


Fig.  3. 


Fig.  4.  Fig.  5. 

Fig.  1.  Pigmentkalkens  Udfældning  i Levercellerne  (efter  A uf  re  c ht). 

Fig,  2.  Pigmen  tkalkens  Udtræden  i Galdekapillærerne. 

Fig.  3.  Forgrenede  Pigmentkalkkonkrementer,  fundne  i Choledochus  og  i Galde- 
blæren hos  en  Pt.,  der  var  død  af  en  langvarig  Pyonefrose  med  høj  Feber, 
l ig.  4.  Stor  solitær  Galdesten,  der  tilsyneladende  helt  bestaar  af  Cholesterin,  ind- 
til Gennemsnittet  i Fig.  5 viser  Pigmentkalkkærnen  i delvis  Opløsning. 

PATHOGENESEPROBLEMETS  BETYDNING  FOR 
GALDESTENSSYGDOMMENS  BEHANDLING 

OG 

BEHANDLINGSRESULTATERNES  BETYDNING  SOM 
KONTRAPRØVE  PAA  PATHOGENESETHEORIERNES 

RIGTIGHED. 

Som  allerede  i Indledningen  fremhævet  og  i den  senere 
Fremstilling  lejlighedsvis  berørt,  har  Spørgsmaalet  om  Galde- 
stenenes Opstaaelsesmaade  ikke  blot  videnskabelig,  men  tillige 
i høj  Grad  praktisk  Betydning,  idet  det  har  haft  og  maa  have 
afgørende  Indflydelse  paa  Behandlingen,  saavel  paa  den  medi- 
cinske som  paa  den  kirurgiske.  Den  medicinske  maatte  for  at 
være  i Overensstemmelse  med  Naunyns  Theori  da  i første 
Linie  gaa  ud  paa  ved  Indgift  af  antiseptiske  Stoffer  at  dræbe 
Infektionsstofferne  og  maaske  ved  Vakcine-  og  Serumbehand- 
ling at  gøre  Organismen  uimodtagelig  for  de  Mikrober,  det 
sædvanlig  drejer  sig  om:  Coligruppen.  Mærkelig  nok  synes 
N a u n y n og  hans  Kolleger  i den  interne  Medicin  ikke  at  have 
taget  denne  nærliggende  eller  rettere  bydende  Konsekvens  af 
Infektionstheorien.  Nu  som  før  gaar  Medicinernes  Galdestens- 
behandling hovedsagelig  ud  paa  at  drive  Galdestenene  ud  af 
Blæren,  især  ved  Hjælp  af  Carlsbaderkure. 

Ganske  anderledes  have  Kirurgerne  taget  Konsekvenserne 
af  Naunyns  Theori,  hvilken  de  strax  med  Begejstring  gav 
deres  Tilslutning. 

Den  tyske  Kirurg  Langenbue  h,  der,  skønt  langtfra 
den  første,  der  opererede  for  Galdesten,  med  en  vis  Ret  kaldes 
Galdestenskirurgiens  Fader,  fordi  han  først  fremsatte  den  For- 
dring, at  Cholelithiasis  helt  og  holdent  skulde  betragtes  som 
en  kirurgisk  Lidelse,  havde  allerede  i 1882  udført  og  anbefalet 
Cholecystektomien  — den  fuldstændige  Fjernelse  af  Galde- 
blæren — som  et  tilladeligt  Indgreb,  fordi  Galdeblæren  efter 

hans  Formening  var  et  ganske  unyttigt  Organ,  hvilket  han  slut- 
tede af,  at  Hesten  og  visse  andre  Dyr  slet  ingen  Galdeblære 
have.  Efter  atNaunyn  har  fremsat  sin  Theori,  som  Langen- 
buch  i sin  »Chirurgie  der  Leber  und  Gallenblase«  1897  begej- 
stret omtaler  som  videnskabeligt  fastslaaet,  opstiller  han  som 
nødvendig  Konsekvens  af  denne  Theori  Galdeblæreexstirpatio- 
nen  som  den  eneste  rationelle  og  radikale  Therapi  mod  Galde- 
sten. Da  Galdeblæren  ifølge  N a u n y n s Theori  er  Dannel- 
sesstedet for  alle  Galdesten  — uden  Galdeblære  ingen  Galdesten 
— kan  vi  kun  ved  dens  Fjernelse  sikre  Patienten  imod  Recidiv. 

Dette  i Virkeligheden  logiske  Standpunkt  mødte  i Begyn- 
delsen særlig  fra  R i e d e 1 s,  men  ogsaa  fra  K e h r s og  andres 
Side  stærk  Opposition,  ikke  fordi  de  mistvivlede  om  Infektions- 
theoriens  Rigtighed,  men  fordi  de  af  Hensyn  til  den  fysio- 
logiske Funktion,  som  Galdeblæren  fornuftigvis  maatte  antages 
at  udøve  som  Reservoir  for  Galden  i Legemets  Husholdning, 
frygtede  Følgerne  af  dens  Fjernelse.  Dertil  kom,  at  Chole- 
cystotomien  var  et  langt  mindre  og  mindre  farligt  Indgreb. 
Hertil  svarede  imidlertid  Langenbuch  og  Cholecystekto- 
miens  andre  Forkæmpere,  at  de  opererede  Patienter  ikke  syntes 
at  savne  Galdeblæren  i mindste  Maade  og  med  fornyet  Hen- 
visning til,  at  visse  Dyr  ingen  Galdeblære  have.  Her  hæver 
La  ngenbuch  sig  i høj  poetisk  Flugt  i følgende  Udtalelser: 

»Der  arme  Mensch  hat  zwar  ein  grosseres  Gehirn  als  die 
Geier  und  Eulen,  diese  konnen  aber  fliegen,  haben  immer 
zu  essen  und  sind  in  Sachen  des  Gallenabflusses  weit  besser 
gestellt  als  der  Mensch,  vermuthlich  auch  gliicklicher,  als  so 
viele  der  homines  sapientes.  Wenden  wir  uns  jetzt  zur  Ab- 
wechselung  einmal  dem  Pferde  zu.  Dieses  Thier  diirfte  viel- 
fåltig  weniger  gliicklich  sein,  als  viele  Menschen  oder  theilt 
wenigstens  mit  diesen  nur  zu  haufig  die  Mlihseligkeiten  einer 
untergeordneten  socialen  Lage,  aber  — auch  dieses  hat  keine 
Gallenblase!« 

Disse  naive  Betragtninger  og  den  ikke  meget  logiske  Kon- 
klusion, at  Menneskets  Galdeblære  er  en  ganske  meningsløs 
og  overflødig  Genstand,  fordi  Gribbe,  Ugler  og  Heste  ikke  er 
forsynede  med  dette  Organ,  har  mærkelig  nok  gjort  et  betyde- 
ligt Indtryk,  og  man  træffer  den  atter  og  atter  anvendt  i Diskus- 

sioner  til  Fordel  for  Galdeblæreexstirpationen.  Ja,  jeg  har 
endog  for  nylig  haft  den  Tort,  at  se  denne  Trossætning  gaa 
igen  som  videnskabeligt  Faktum  hos  den  udmærkede  svenske 
Anatom  og  Embryolog  Ivar  Broman,  som  i en  lille  Af- 
handling: »Uber  die  Phylogenese  der  Gallenblase«  i 1921, 
væsentlig  støttet  til  Kirurgen  Le  nn  ander,  udtaler: 
»Die  Gallenblase  scheint  also  von  funktionellem  Gesichtspunkt 
aus  ein  gleichgultiges  Organ  zu  sein«  og  fremsætter  den  Hypo- 
these,  at  Galdeblæren  kun  er  at  betragte  som  et  »rudimentært 
Organ«,  uagtet  Broman  maa  indrømme,  at  Galdeblærens 
tidlige  Anlæg  ellers  vilde  tale  for,  at  den  netop  er  et  funk- 
tionelt vigtigt  Organ. 

Et  nyt  Exempel  til  dem,  jeg  i det  foregaaende  har  af  dæk- 
ket, paa,  at  en  fuldkommen  løs  Hypothese,  naar  den  har  naaet 
en  vis  Alder,  glider  videre  som  videnskabeligt  fastslaaet  Kends- 
gerning, paa  hvilken  der  bygges  nye  løse  Hypotheser,  der 
tager  sig  ud  og  benyttes  som  Bevis  for  den  førstes  Rigtighed 
— den  »videnskabelige  Svikmølle«.  Jeg  har  anset  det  særlig 
nødvendigt  at  afdække  dette  sidste  Exempel,  fordi  Bromans 
Navn  som  Videnskabsmand  borger  for,  at  hans  lille  Afhand- 
ling vil  blive  taget  til  Indtægt  af  Galdeblæreexstirpationens 
glødende  Tilhængere  som  et  »rein-wissenschaftlich«  højst  vel- 
komment Argument  for  Galdeblærens  Overflødighed. 

Beroligede  ved  Paastandene  om  Galdeblærens  Betydnings- 
løshed gik  Majoriteten  af  Kirurger  Verden  over,  efterhaanden 
som  Naunyns  Infektionstheori  vandt  almindelig  Tiltro,  over 
til  Cholecystektomien.  Selv  K e h r og  W m.  May  o,  der  i 
lang  Tid  hævdede  Cholecystotomien  som  den  rette  Normal- 
methode,  gik  over  til  Ektomien.  Motiverne  for  dette  Stand- 
punkt var  følgende  tre: 

1.  Al  Galdestensdannelse  foregaar  i Galdeblæren,  derfor 
maa  Fjernelsen  af  denne  sikre  os  absolut  imod  Recidiv. 

2.  Da  Stenenes  IJannelse  i Galdeblæren  skyldes  en  Betæn- 
delse i Slimhinden,  der  har  været  tilstede  forud  for  Stendannelsen, 
og  som  derfor  ikke  kan  ventes  helbredet  ved  Fjernelsen  af 
Galdestenene  gennem  Cholecystotomi,  maa  denne  Operation 
medføre  Recidiv  i alle  eller  dog  Majoriteten  af  Tilfælde. 

3.  Galdeblæren  er  et  ganske  unyttigt  Organ,  som  det 
derfor  er  meningsløst  at  skaane,  da  dets  Fjernelse  ikke  kan 
have  nogen  skadelig  Følge  for  Patienten. 

Ved  at  gøre  Prøve  paa  Rigtigheden  af  disse  tre  Paastande 
kan  vi  nu  gøre  Kontraprøve  paa  de  Theorier,  hvis  ubestrideligt 
logiske  Konsekvenser  de  udgøre. 

Ad  1.  Det  har  hidtil  været  meget  vanskeligt  fra  Littera- 
turen at  skaffe  sig  Materiale  til  Bedømmelse  af  Spørgsmaalet 
om,  hvorvidt  der  findes  Recidiver  af  Galdesten  efter  Exstirpa- 
tion  af  Galdeblæren,  paa  Grund  af  en  beklagelig  Mangel  paa 
Efterundersøgelser  fra  de  Kirurger,  der  sidde  inde  med  stort 
Materiale  af  Cholecystektomier.  Det  kan  ligge  i,  at  det  store 
Arbejde  ved  Opsøgning  af  de  ofte  vidtspredte  Patienter  har 
afskrækket  dem,  eller  i,  at  de  har  anset  Recidiv  for  umuligt 
og  derfor  Efterundersøgelse  overflødig.  At  saadanne  Under- 
søgelser paa  ingen  Maade  ere  overflødige,  fremgaar  imidlertid 
af  et  Indblik,  man  for  nylig  har  faaet  i et  Cystektomicentrums 
Materiale,  nemlig  Materialet  fra  den  kirurgiske  Universitets- 
klinik i Giessen,  hvis  Chef  er  Prof.  P o p p e r t.  Gennemgangen 
af  Materialet,  der  er  foretaget  af  Dr.  Otto  S p e c h t,  er 
ingenlunde  foretaget  med  det  Formaal  at  søge  efter  Recidiver, 
men  for  at  værge  Cystektomien  imod  den  fra  mange  Sider 
fremsatte  ubehagelige  Paastand,  som  jeg  senere  kommer  tilbage 
til,  at  der  ofte  efter  en  Cystektomi  udvikler  sig  en  ny  Galde- 
blære paa  det  Sted,  hvor  Cysticus  mundede  ind  i Choledochus. 
Forat  belyse  dette  Spørgsmaal  har  S p e c h t maattet  gaa  de 
Tilfælde  efter,  i hvilke  man  paa  Grund  af  Recidiv  af  Galdestens- 
symptomerne  har  været  nødt  til  at  gøre  Relaparotomi. 

Der  er  paa  Universitetskliniken  i Giessen  foretaget  3032 
Cholecystektomier  for  Galdesten,  i 502  af  disse  tillige  Choledo- 
chotomi.  I 68  Tilfælde  — altsaa  i 2,24  % af  samtlige  Tilfælde  - — 
maatte  der  paa  Grund  af  Recidivtilfælde  gøres  Relaparotomi. 

I 55  af  disse  var  der  første  Gang  gjort  Qiolecystektomi  alene, 
i de  øvrige  12  tillige  Choledochotomi.  Da  det  hele  nu  gaar  ud 
paa  at  optælle,  hvor  ofte  der  er  noteret  Dilatation  af  Cysticus- 
stumpen,  findes  der  ikke  en  nøjagtig  Opgivelse  af,  hvor  ofte 
der  fandtes  Sten,  men  lejlighedsvis  kommer  det  frem  ved 

Referat  af  Tilfælde  saaledes,  at  man  konstaterer,  at  der  i mindst 
18  Tilfælde  er  fundet  Sten.  Nu  maa  man  jo  være  meget  forsigtig 
med  Tydningen  af  disse  Fund  og  vel  erindre,  at  Choledochus- 
sten  ofte  overses  eller  rettere  ikke  føles  ved  Operationer,  ved 
hvilke  Choledochus  lades  urørt.  Saadanne  falske  Recidiver 
maa  man  gøre  alt,  hvad  man  kan,  for  ikke  at  forvexle  med 
de  ægte,  men  det  kan  være  meget  vanskeligt.  I de  10  af  Til- 
fældene  havde  man  ved  første  Operation  fundet  Choledochus 
naturlig  og  trods  omhyggelig  Palpation  ikke  kunnet  finde  Sten, 
medens  man  ved  Relaparotomien  fandt  Choledochus  stærkt 
dilateret,  bugtet.  Naar  S p e c h t her  skriver:  »Da  der  Chole- 
dochus damals  nicht  eroffnet  worden  war,  muss  angenommen 
werden,  dass  die  Steine  fruher  iibergesehen  worden  waren«, 
synes  dette  meget  usandsynligt  efter  den  nøjagtige  Undersøgelse 
ved  første  Operation  og  de  bestemte  Udtalelser  om  det  fuld- 
stændig negative  Fund  i Modsætning  til  det  strax  iøjnefaldende 
Fund  af  Dilatation  og  Sten  ved  den  anden.  Det  er  muligt,  at 
der  skjuler  sig  nogle  falske  Recidiver  imellem  disse  Tilfælde, 
men  det  sandsynligste  er  dog,  at  det  i de  fleste  har  drejet  sig 
om  ægte  Recidiver,  om  Sten,  der  er  dannet  i Choledochus  siden 
første  Operation.  I to  Tilfælde  havde  man  ved  Cholecystek- 
tomien  ikke  kunnet  sondere  eller  palpere  Galdevejene  paa 
Grund  af  Sammenvoxninger.  Her  maa  man  gaa  ud  fra  som  det 
sandsynligste,  at  Galdestenene  har  været  tilstede  allerede  ved 
første  Operation,  selv  om  Muligheden  af  et  virkeligt  Recidiv 
ikke  kan  udelukkes.  I de  resterende  sex  Tilfælde  havde  der  der- 
imod ved  første  Operation  været  gjort  Cholcdochotomi  med  Fjer- 
nelse af  Sten  og  paafølgende  Drænage  af  Choledochus,  hvor- 
efter Helbredelse,  men  Recidiv  af  Tilfældene  efter  Aars  Forlob. 
Ved  Relaparotomien  fandtes  da  i Regelen  flere  Sten  i Chole- 
dochus. I et  af  Tilfældene  fandt  man  første  Gang  kun  een  Sten 
i Choledochus;  efter  to  Aars  Forløb  nye  Smerteanfald  og  nu 
fandtes  der  ikke  mindre  end  ni  Choledochussten.  I hele  denne 
Række  kunne  vi  ikke  være  i Tvivl  om,  at  det  har  drejet  sig  om 
ægte  Recidiv.  Nu  maa  det  jo  vel  erindres,  at  disse  68  Ptt.  med 
Recidivtilfælde  kun  er  de,  som  af  sig  selv  har  meldt  sig  paa 
samme  Hospitalsafdeling  — sikkert  kun  en  Rrøkdel  af  de 

Ptt.  med  Recidivtilfælde,  der  er  bievne  hjemme  eller  har  ind- 
lagt sig  andetsteds  paa  Grund  af  det  uheldige  Resultat. 

Dette  Indblik  i et  stort  Cholecystektomicentrums  Mate- 
riale har  da  vist  os,  at  der  mindst  er  2,24  % »Recidivtilfælde«, 
rimeligvis  mange  flere  og  at  det  i et  betydeligt  Procenttal 
af  dem  igen  drejer  sig  om  ægte  Recidiver. 

At  saadanne  existere  kan  jeg  iøvrigt  dokumentere  ved  et 
Tilfælde  af  min  egen  Erfaring,  som  er  saa  instruktivt,  at  jeg 
ganske  kort  skal  referere  Sygehistorien. 

Charlotte  N.  68  Aar,  Enke  efter  Proprietær.  Afd.  C.  Rigsho- 
spitalet. Indl.  den  17.  September  1921.  Begyndte  at  lide  af  typiske 
Galdestensanfald  i Julen  1912  uden  Ikterus.  Indlagdes  paa  Afd.  C. 
den  27.  Februar  1913.  Ømhed  paa  Galdeblærens  Plads,  Achylia 
gastrica.  Den  5.  Marts  1913  gjordes  Cholecystektomi , fordi  Galdeblæ- 
ren fandtes  ifærd  med  at  gangrænere.  Der  fjernedes  to  kugleformede 
gule,  multebærlignende  Konkrementer,  et  af  en  Nøds  Størrelse,  et  af 
en  Ærts.  Galden  steril.  Intet  abnormt  at  føle  i eller  ved  Choledochus. 
Hun  var  derpaa  rask  i to  og  et  halvt  Aar,  hvorpaa  hun  fik  Smerte- 
anfald igen,  men  nu  ledsaget  af  Ikterus. 

Den  9.  Juli  1915  gjordes  Choledochotomi,  med  Fjernelse  af  et 
5 Cm.  langt  sort , halvblødt  Konkrement  af  Pigmentkalk.  Derefter 
rask  til  Oktober  1918,  da  hun  atter  indlægges  med  stærke  Smerter 
og  Ikterus. 

22.  Januar  1918  gøres  for  anden  Gang  Choledochotomi  og  derved 
fjernes  med  Curette  en  Mængde  smaa  facetterede  Galdesten  og  Galde- 
stensgrød. Derefter  rask  il  y2  Aar,  saa  begyndte  hun  igen  at  lide  af 
smaa  Anfald  med  Ikterus.  I de  sidste  tre  Uger  har  hun  maattet  holde 
Sengen  paa  Grund  af  7 store  Anfald.  Hun  indlægges  derfor  igen  paa 
Afdelingen  til  Operation.  Der  er  stærk  Ikterus  og  voldsomme  Opkast- 
ninger, ved  hvilke  hun  pludselig  opbringer  to  Lindse-store  Galdesten, 
hvorefter  Smerter,  Ikterus  og  Feber  hurtigt  svinder,  hvorfor  Opera- 
tionen opgives  og  hun  udskrives  rask  den  4.  November  1921. 

Dette  er  et  sikkert  Bevis  for,  at  Galdestensdannelsen  ingen- 
lunde er  bunden  til  Galdeblæren,  og  demonstrerer  meget  smukt, 
hvorledes  Galdestensdannelsen  foregaar  i Overensstemmelse 
med  min  Theori.  Ved  det  første  Anfald  to  Aar  efter  Chole- 
cystektomien  finder  vi  kun  et  friskt  Agglomerat  af  sort  Pig- 
mentkalk, de  følgende  Gange  mer  eller  mindre  fuldendte  Galde- 
sten, der  i Mellemtiden  har  udviklet  sig  ved  Aflejringer  af 

Galdens  normale,  faste  Bestanddele  om  Pigmentkærner  af 
samme  Kuld  som  den  først  fjernede. 

Foruden  dette  Recidivtilfælde  efter  egen  Cholecystektomi 
har  jeg  reopereret  tre  Patienter , hvis  Galdeblære  var  fjernet  af 
andre  Kirurger. 

Det  første  Tilfælde  drejer  sig  om  en  59-aarig  Dame,  som 
15  Aar  tidligere  var  behandlet  med  Galdeblæreexstirpation. 
Tilfældene  kom  meget  hurtigt  igen  og  Pt.  har  i tiltagende  Grad 
været  plaget  med  Anfald  siden.  Ved  Choledochotomien  den 
20.  Oktober  1919  fjernedes  4 facetterede  Galdesten.  Jeg  anser 
det  for  rimeligst  at  antage  dette  for  et  falsk  Recidiv:  Sten, 
der  er  overset  ved  første  Operation. 

I det  andet  Tilfælde  var  det  ligeledes  en  59-aarig  Dame, 
men  her  var  foruden  Cholecystektomi  gjort  Choledocholithotomi 
med  smukt  foreløbigt  Resutat.  Efter  et  Aars  Forløb  kom  der 
paany  Smerter  og  der  fjernedes  nu  ved  Reoperationen  en  Række 
Sten  og  Galdegrød.  Rimeligvis  et  ægte  Recidiv. 

I det  tredie  Tilfælde  var  der  hos  en  61-aarig  Kone  et  Aar 
iforvejen  gjort  Cholecystektomi,  men  uden  Virkning:  der  dannede 
sig  en  Fistel  og  hver  Gang  den  var  ved  at  lukke  sig,  indfandt 
sig  Smerter,  Ikterus  og  Feber.  Ved  Reoperationen  fandt  jeg 
Choledochus  og  Hepaticus  stærkt  udspilede  og  fulde  af  Sten 
og  Grød,  efter  hvis  Fjernelse  hun  hurtig  kom  sig.  Utvivlsomt 
et  uægte  Recidiv  — Choledochus  og  Hepaticussten,  der  var 
oversete  ved  første  Operation. 

Endelig  har  jeg  hos  to  af  mine  egne  Patienter  med  Chole- 
dochussten,  hvor  Galdeblæren  fandtes  skrumpet  og  tom  ved 
Cholecystotomi,  og  hvor  en  solitær  ægformet  Sten  fjernedes 
fra  Choledochus  med  hurtig,  fuld  Helbredelse,  efter  flere  Aars 
Forløb  set  ægte  Recidiv  med  total  Ikterus  som  Følge  af  Tilstop- 
ning af  Choledochus  med  Sten. 

Det  kunde  synes  som  om  Ductus  choledochus,  naar  Galde- 
blæren er  taget  bort  eller  skrumpet,  overtager  Galdeblærens 
Funktion  som  Voxested  for  Galdesten,  hvilket  heller  ikke  kan 
undre,  da  den,  som  vi  nedenfor  nærmere  skal  udvikle,  i et  stort 
Antal  Tilfælde  ogsaa  overtager  dens  Funktion  som  Reservoir 
for  Galden.  løvrigt  er  det  et  stort  Spørgsmaal,  om  ikke  Chole- 
dochusstenene  i det  hele  taget  hyppigt  er  primært  udviklede 

i Choledochus  omkring  direkte  fra  Leveren  kommende  Pigment- 
kalk. Hidtil  er  man  ved  Fund  af  Sten  i Choledochus,  selv  om 
der  ikke  fandtes  Sten  i Galdeblæren  og  Cysticus,  altid  gaaet 
ud  fra,  at  de  er  udviklede  i Galdeblæren  og  herfra  drevet  ud  i 
Choledochus,  - — i Troen  paa  Naunyns Theori.  Nu  da  vi  ved, 
at  Galdestensdannelsen  begynder  i Leveren,  vil  man  være  til- 
bøjelig til  at  se  noget  anderledes  paa  dette  Spørgsmaal. 

For  de  Venner  af  Gaideblæreexstirpationen,  der  plejer  at 
føre  Hesten  i Ilden  som  Bevis  for  Galdeblærens  Overflødighed, 
vil  jeg  dog  gøre  opmærksom  paa,  hvad  de  ikke  synes  at  vide, 
at  Hesten  ikke  destomindre  ret  hyppig  har  Galdesten. 

De  her  fremførte  Fakta  vise,  at  Galdestensdannelsen  ikke 
er  bunden  til  Galdeblæren,  og  at  Galdeblærens  Fjernelse  ikke 
sikrer  imod  Recidiv. 

Ad  2.  Hvis  Naunyns  Infektionstheori  var  rigtig, 
maatte  de  Operationer,  der  lade  Galdeblæren  tilbage,  udvise 
et  Utal  af  ægte  Recidiver  og  det  er  jo  ogsaa  Hovedpunktet 
i Ektomivennernes  Argumentation  imod  Cholecystotomien.  En 
Undersøgelse  af  de  virkelige  Forhold  gør  det  imidlertid  hurtig 
klart,  at  Naunyns  Theori  ikke  finder  den  svageste  Støtte 
her.  Saavidt  mit  Litteraturkendskab  strækker,  findes  der  ikke 
noget  fuldgyldigt  Bevis  for,  at  der  overhovedet  findes  virkelige 
Recidiver  af  Sten  i Galdeblæren.  Der  er  Meddelelser  nok  om 
»Recidiver«,  men  Forfatterne  synes  aldrig  at  have  gjort  sig 
klart,  hvor  vanskeligt  det  er  at  skelne  imellem  virkeligt  Recidiv 
og  Sten,  der  er  oversete  ved  Operationen.  Naar  nogle  Forfattere 
notere  som  Recidiv  de  Tilfælde,  hvor  Patienter  til  Spørgeskemaet 
svare,  at  de  har  haft  Galdestenssmerter  efter  Operationen, 
da  er  dette  ganske  hen  i Vejret,  idet  saadanne  Smerter  kan 
skyldes  mange  andre  Aarsager:  Neuralgier  fra  Arret,  Adhæren- 
cedannelser,  Suturer,  smaa  Hernier  etc.  Bedre  forstaar  man, 
at  Afgang  af  Sten  med  Afføringen  i Tilslutning  til  Smerter  har 
forledt  mange  Forfattere  til  at  anføre  saadanne  Tilfælde  som 
Recidiver,  men  i Virkeligheden  gaar  dette  heller  ikke  an,  thi 
det  viser  jo  kun,  at  der  er  Sten,  men  intet  om,  hvorvidt  disse 
Sten  er  oversete  ved  forrige  Operation  eller  nydannede  siden 
denne.  Nu  maa  det  jo  huskes,  at  Kirurger  ogsaa  er  Mennesker, 

der  naturligvis,  saalænge  det  gaar  an,  hellere  vil  lægge  Naturen 
end  egne  Kunstfejl  de  fornyede  Sygdomstilfælde  til  Last.  Vi 
maa  derfor  være  særdeles  kritiske  overfor  Kirurgernes  Angivelser 
om  Galdestensrecidiver. 

Uden  Autopsi  ved  fornyet  Operation  eller  Obduktion  kan 
Spørgsmaalet:  Recidiv  eller  glemt,  overset  Galdesten?  i det 
enkelte  Tilfælde  overhovedet  ikke  afgøres,  og  endda  kan  det 
være  vanskeligt  nok  at  afgøre.  Finde  vi  i Galdeblæren  eller 
Ductus  cysticus  en  eller  ganske  faa  Sten  af  samme  Type  som 
ved  forrige  Operation,  eller  finde  vi  Sten  i Ductus  choledochus 
og  hepatici,  hvor  disse  ikke  have  været  aabnede  og  nøje  explo- 
rerede  ved  første  Operation,  tør  vi  ikke  være  i Tvivl  om,  at  det 
er  Sten,  som  Kirurgen  har  overset,  en  Fejl,  som  i mange  Til- 
fælde er  i høj  Grad  undskyldelig.  Kun  naar  vi  i Galdeblæren, 
som  vi  sidst  tømte  for  Galdesten,  finde  et  helt  nyt  Kuld  Galde- 
sten, der  fylde  Galdeblæren  eller  dog  er  tilstede  i saadan 
Mængde,  at  der  ikke  kan  være  Tale  om,  at  de  har  været 
oversete,  kan  vi  tale  om  virkeligt  Recidiv  i Galdeblæren,  lige- 
som vi  kun  kan  tale  om  Recidiv  i Choledochus,  naar  vi, 
efter  at  have  tømt  den  omhyggeligt  for  Sten  forrige  Gang,  nu 
finder  den  fyldt  med  et  nyt  Kuld. 

Det  her  sagte  illustreres  godt  ved  det  eneste  danske  Ar- 
bejde, der  har  beskæftiget  sig  mere  indgaaende  med  Recidiv- 
spørgsmaalet  og  ment  at  kunne  bevise,  at  man  altid  bør  gøre 
Cystektomi,  fordi  der  saa  hyppigt  kommer  Recidiv  efter  Cho- 
lecystotomi.  Dette  Arbejde  skyldes  Overlæge  Fenger- Just 
og  forelagdes  i den  Diskussion  om  Galdestensspørgsmaalet, 
der  fandt  Sted  paa  Nordisk  kirurgisk  Forenings  niende  Møde 
i Stockholm  i 1911.  Jeg  er  nødt  til  at  gaa  lidt  nærmere  ind 
paa  dette  Arbejde,  fordi  F enge  r- J ust  for  ganske  nylig, 
den  12.  November  1921  i dansk  kirurgisk  Selskabs  85.  Møde, 
hvor  jeg  desværre  ikke  var  tilstede,  i Diskussionen  afWessels 
Foredrag  om  Galdestensoperationer,  udtalte  sig  paa  følgende 
Maade:  »Hovedgrunden  til,  at  man  altid  bør  gøre  Cholecystek- 
tomi,  er  den,  at  denne  Operation  giver  vore  Patienter  langt 
større  Sikkerhed  imod  Recidiv  end  de  Methoder,  der  bevare 
Galdeblæren.  Det  har  jeg  allerede  vist  med  klare  Tal  fra  det 
Materiale,  som  jeg  fremlagde  paa  Nordisk  kirurgisk  Møde  i 

Stockholm  1911  og  det  er  der  ingen,  der  senere  har  kunnet 
rokke  ved.« 

Det  er  maaske  rigtigt,  at  ingen  har  taget  sig  for  at  rokke 
ved  de  »klare  Tal«,  men  det  er  overilet,  naar  F e n g e r-J  u s t 
deraf  slutter,  at  ingen  har  kunnet  rokke  ved  dem.  De  falder 
nemlig  sammen,  bare  man  ser  paa  dem. 

F e n g e r-J  u s t s Materiale  bestaar  af  154  Operationer 
for  Galdesten:  87  Ektomier  og  59  Cholecysto tomier.  9 døde  i 
Tilslutning  til  Operationen. 

Af  de  145  overlevende,  siger  F-J.,  maatte  de  fem  reopereres: 
heraf  fire  Tomier  og  en  Ektomi.  For  Ektomiens  Vedkommende 
viste  det  sig,  at  F enge  r-J  u s t havde  overset  en  Choledochus- 
sten.  For  de  to  af  Tomierne  viste  det  sig,  at  han  ogsaa  havde 
overset  en  Choledochussten,  medens  han  i de  to  resterende 
slet  ikke  fandt  Sten , hvilket  illustrerer  mine  Ord  om,  hvor  for- 
sigtig man  skal  være  med  at  tro,  at  Recidiv  af  Smerter  betyder 
Recidiv  af  Galdesten.  F e n g e r-J  u s t har  altsaa  i de  fem 
reopererede  Tilfælde  overhovedet  ikke  fundet  Recidiv,  og 
i intet  af  de  fire  cysto tomer ede  Tilfælde  har  han  overhovedet  fun- 
det Sten  i Galdeblæren!  Af  de  øvrige  128  havde  103  følt  sig 
fuldstændig  raske,  medens  22  havde  klaget  over  Smerter:  sex 
af  disse  havde  Hernier  i Operationsarret,  deraf  tre  Tomier  og 
tre  Ektomier.  Hos  tre  — to  Cystotomier  og  en  Ektomi  — fandtes 
Galdefistler.  Disse  synes  han  ikke  at  mistænke  for  Recidiv, 
men  han  nævner  heller  ikke,  hvad  det  utvivlsomt  er:  tre  nye 
Tilfælde , i hvilke  han  har  overset  Sten  ved  Operationen  og  som 
derfor  burde  opereres  igen.  I et  Tilfælde  — en  Ektomi  — har 
Patienten  haft  forbigaaende  Ikterus.  Dette  synes  mærkelig  nok 
ikke  at  interessere  F e n g e r-J  u s t,  skønt  det  jo  maa  betyde 
et  af  to:  en  overset  Choledochussten  eller  et  virkeligt  Recidiv 
efter  Ektomi.  Der  er  nu  12  Tilfælde  tilbage,  hvor  Ptt.  har  haft 
Smerter  »med  eller  uden  Afgang  af  større  eller  mindre  Konkre- 
menter«  — heraf  10  Tomier  og  to  Ektomier.  Her  staar  vi, 
siger  Forfatteren,  overfor  de  »egentlige  Recidiver«.  Denne 
Udtalelse  er  ganske  forbausende  i flere  Henseender.  Hvad  vil 
det  sige:  med  eller  uden  Afgang  af  Sten?  I hvor  mange  er  der 
afgaaet  Sten,  i hvor  mange  ikke?  Dette  maa  vi  da  virkelig 
have  at  vide,  thi  kun  i dem,  hvor  der  er  afgaaet  Sten,  er  der 

et  lille  Holdepunkt  for  Muligheden  af  et  Recidiv,  og  selv  i disse 
er  Sandsynligheden,  hvis  vi  skal  dømme  ud  fra  Fundet  i de  fem 
af  F e n g e r-J  u s t reopererede  Tilfælde,  langt  større  for, 
at  det  drejer  sig  om  Sten,  som  F e n g e r-J  u s t har  overset 
ved  Operationen.  Fenge  r-J  ust  har  narret  sig  selv  ved  at 
skille  de  fem  reopererede  Tilfælde  ud  af  Bevismaterialet  for 
Recidivernes  Existens,  skøndt  det  jo  netop  er  disse  Tilfælde 
alene  ud  af  det  hele  Materiale,  der  ejer  Beviskraft  — og  da 
de  netop  bevise  det  modsatte  af  Forfatterens  Konklusioner, 
er  det  blevet  katastrofalt  for  ham. 

En  logisk  og  upartisk  Bedømmelse  af  F e n g e r-J  u s t s 
Materiale  vilde  lyde  saaledes:  I 27  af  de  145  opererede,  overle- 
vende Tilfælde  klagede  Patienterne  sidenhen  over  Smerter.  I sex 
af  disse  fandtes  et  Brok  i Arret  som  Aarsag  til  Smerterne. 
Disse  falde  altsaa  bort  med  Hensyn  til  Recidivspørgsmaalet. 
Rest  21  Tilfælde.  Kun  i fem  af  disse  give  Tilfældene  Anledning 
til  Reoperation  og  dermed  til  den  Autopsi,  som  alene  kan  af- 
gøre, om  Smerterne  skyldes  Recidiv  eller  overset  Sten.  I alle 
fem  Tilfælde  viser  det  sig,  at  der  ikke  er  Tale  om  Recidiv  og 
særlig  interessant  er  det,  at  i alle  fire  Tilfælde  af  Cystotomi 
fandtes  Galdeblæren  ganske  tom,  i to  af  Tomitilfældene  fandtes 
overhovedet  ingen  Sten  i Galdevejene,  i de  to  andre  sad  den 
oversete  Sten  i Choledochus  ligesom  i det  femte  Tilfælde,  hvor 
der  var  gjort  Ektomi.  Hvis  det  overhovedet  er  tilladt  at  slutte 
noget  med  Hensyn  til  de  tolv  Tilfælde,  som  Forf.  i Blinde 
udnævner  til  »virkelige«  Recidiver,  ud  fra  de  fem  reopererede, 
maatte  det  være,  at  der  i intet  af  Tomitilfældene  fandtes  Sten 
i Galdeblæren,  i Halvdelen,  altsaa  i de  fem,  Sten  i Choledochus 
og  i begge  Ektomierne  ogsaa  Sten  i Choledochus.  Det  vilde  alt- 
saa føre  til  den  Konklusion,  at  der  aldrig  eller  dog  yderst  sjæl- 
dent kommer  Recidiv  i Galdeblæren  efter  Cholecystolithotomi. 

Hvad  nu  mit  eget  Materiale  angaar,  har  jeg  foranstaltet 
Efterundersøgelse  for  alle  inden  1.  Januar  1921  efter  Galde- 
stensoperation udskrevne  Patienter.  Det  er  lykkedes  at  skaffe 
Oplysning  om  340:  163  fra  Universitetskliniken,  177  fra 

Privatkliniken,  hvis  Patienter  det  naturligt  har  været  nemmere 
at  genfinde.  Af  disse  340  drejede  det  sig  hos  de  302  om  Cho- 
lecystotomi. 

Resultaterne  hos  disse  302  cystotomerede  Galdestenspati- 
enter har  været  følgende: 

Fuldstændig  raske  siden  Operationen. . . 282 
Klagende  over  Smerter  efter  Operationen  22 


Deraf  sikkert  ægte  Recidiver 1 

Tvivlsomt  ægte  Recidiver 2 

Utvivlsomt  falske  Recidiver 19 


Hvad  den  sidste  Gruppe  angaar,  som  jeg  har  betegnet 
som  utvivlsomt  falske  Recidiver,  skal  jeg  oplyse,  at  de  elleve 
paa  Grund  af  recidiverende  Smerter  er  blevet  reopererede  enten 
af  mig  selv  eller  i nogle  faa  Tilfælde  af  andre  Kirurger.  Ved 
Reoperationen  fandtes  kun  i to  Tilfælde  Sten  i Galdeblæren, 
i begge  Tilfælde  havde  der  holdt  sig  en  Fistel,  indtil  jeg  ved 
Reoperationen  fjernede  henholdsvis  en  og  to  oversete  Sten. 
I ni  Tilfælde  fandtes  Galdeblæren  tom.  I tre  af  disse  Tilfælde 
fandtes  en  Sten  glemt  i Ductus  cysticus,  i tre  en  Sten  i Chole- 
dochus  og  i tre  fandtes  overhovedet  ingen  Sten. 

Hvad  nu  de  resterende  8 Tilfælde,  hvor  der  ikke  var  fore- 
taget Reoperation,  angaar,  drejede  det  sig  kun  om  Smerter  af 
ubestemt  Karakter  efter  Cystotomi. 

De  to  som  tvivlsomt  ægte  Recidiver  betegnede  Tilfælde  viste 
følgende  Forhold:  den  ene  Pt.  var  en  Dame,  som  15  Aar  efter, 
at  jeg  gennem  Cystotomi  havde  fjernet  17  Sten  fra  Galdeblæ- 
ren, 5 fra  Cysticus  og  3 fra  Choledochus,  pludselig  igen  fik 
Smerter  og  Ikterus,  og  hos  hvem  jeg  ved  Reoperation  fandt  en 
lille  facetteret  Sten  af  ganske  samme  karakteristiske  Type  — 
hvid  perlemoderglindsende  — i Galdeblæren,  medens  en  nødstor 
af  samme  Type  fandtes  i Choledochus.  Stenenes  Faatallighed 
og  Type  gør  det  i høj  Grad  sandsynligt,  at  det  er  to  i sin  Tid 
efterladte  Sten,  af  hvilke  Choledochusstenen  nu  tilfældig  er 
kommen  i Klemme  og  ved  Ikterus  og  Smerter  har  røbet  sin 
Nærværelse,  men  føre  noget  stringent  Revis  for,  at  det  forholder 
sig  saaledes,  kan  jeg  naturligvis  ikke.  Den  anden  Pt.  var  en 
Dame,  hos  hvilken  der  to  Aar  i Forvejen  ved  Cystotomi  var 
fjernet  54  Galdesten  fra  Blæren.  To  Aar  efter  fik  hun  igen 
Smerter  og  der  fandtes  nu  et  spurveægstort  Konkrement  i 
Galdeblæren. 

Hos  302  Galdestenspatienter,  behandlede  med  Cholecystoli- 
thotomi  har  jeg  altsaa  kan  et  sikkert  ægte  Recidiv.  Hos  denne 
Patient  fjernede  jeg  i 1905  en  solitær,  rund  blommestor  Sten, 
i 1919,  altsaa  14  Aar  efter,  recidiverede  Tilfældene  og  ved 
Operation  paa  et  andet  Sygehus  fjernedes  der  nu  6 facetterede 
Sten. 

Desuden  har  jeg  i et  andet  Tilfælde,  hvor  en  Kirurg  i 
Provindsen  havde  fjernet  talrige  facetterede  Sten  ved  den  første 
Operation,  ved  Recidiv  tre  Aar  efter  fundet  tre  Multebær- 
formede  Sten  i Galdeblæren. 

Det  viser  sig  altsaa,  at  virkelige  Recidiver  efter  Cholecysto- 
lithotomi  er  saa  sjældne,  at  de,  selv  om  vi  tage  de  tvivlsomme 
med,  kun  indtræder  i mellem  1 og  2 % af  Tilfældene  og,  hvis  vi 
holde  os  til  de  sikkert  konstaterede,  i mindre  end  1 %. 

I en  i November  1921  i dansk  kirurgisk  Selskab  stedfunden 
Diskussion  om  Galdestensoperationer,  erklærede  Carl  Wes- 
s e 1,  at  han  ved  127  Cholecysto tomier,  hvoraf  endda  de  40 
vare  ideale  Cholecystendyser,  ikke  havde  oplevet  noget  Recidiv 
i Galdeblæren.  Det  blev  ved  denne  Lejlighed  hævdet  af  F e n- 
g e r-J  u s t,  at  Cholecystektomien  sikrede  Operatøren  imod  at 
overse  og  efterlade  Sten  i Choledochus  og  Hepaticus,  fordi  man 
gennem  Cysticusstumpen  kan  sondere.  Dette  er,  som  Wes- 
s e 1 ogsaa  paaviste,  en  Misforstaaelse.  Sondering  gennem 
Stumpen  er  en  meget  usikker  Methode  og  derved  farlig,  at  man 
dels  let  glider  forbi  en  Sten,  dels,  hvad  der  er  værre,  let  skyder 
den  op  i Hepatici  eller  ned  i Pars  pancreatica,  hvor  den  let 
undgaar  Kirurgens  Efterstræbelser.  Sikkerhed  naar  man  kun 
ved  at  gøre  en  rigelig  Incision  i Ductus  choledochus,  saa  at 
man  ved  Curette  kan  rense  Galdegangene  frit  og  fuldstændig 
ud.  Men  hvorfor  fjerne  Galdeblæren  og  Cysticus,  som  netop 
give  udmærket  Hold  paa  Ductus  choledochus  under  Incisionen, 
som  ere  saa  udmærkede  til  Drænage  bagefter  og  tillade  primær 
Sutur  af  Choledochus  i mange  Tilfælde,  hvor  man  ellers  ikke 
vilde  vove  det?  løvrigt  viser  S p e c h t s oven  refererede  Af- 
handling ligesom  min  Erfaring,  at  Ektomien  ingenlunde  gar- 
derer imod  at  lade  Sten  tilbage  i de  dybe  Gange.  Naar  dertil 
kommer,  at  en  Reoperation  paa  Choledochus  er  mange  Gange 

vanskeligere,  naar  Galdeblæren  er  fjernet,  synes  Cystotomiens 
Supremati  som  Normaloperation  indlysende. 

Den  store  Sjældenhed  af  ægte  Recidiv  af  Galdestenssyg- 
dommen viser  os  paany,  at  Infektionen  slet  ingen  Rolle  spiller 
med  Hensyn  til  Galdestens  dannelsen,  og  er  i god  Overensstem- 
melse med  min  Theori,  at  denne  skyldes  en  ganske  forbigaaende 
Aarsag,  hvilket  finder  sit  Udtryk  i,  at  alle  Stenene  i Regelen 
ere  af  samme  Størrelse,  Form  og  Farve.  Undertiden  findes  to 
Kuld,  ofte  med  stor  Afstand  i Størrelsen,  som  Udtryk  for, 
at  den  forbigaaende  Aarsag  kan  gentage  sig.  Derfor  maatte 
man  ogsaa  vente,  at  der  vilde  forekomme  Recidiv  i et  vist  Antal 
Tilfælde  efter  Galdestenenes  Fjernelse  ved  Operation,  og  det 
har  kun  forb auset  mig,  at  Recidiverne  ere  saa  sjældne,  som  det 
efter  det  foreliggende  synes. 

Ad  3.  Vi  komme  nu  til  Ektomisternes  sidste  Argument, 
at  Galdeblæren  er  et  ganske  unyttigt  Organ , hvis  Fjernelse  aldrig 
kan  gøre  Skade.  Jeg  stod  i mange  Aar  ret  alene  med  min  Paa- 
stand om,  at  helt  betydningsløs  kunde  en  saa  kompliceret  og 
sindrig  Indretning  som  Galdeblæren  næppe  være,  i hvilken  der, 
som  Ha  mm  arsten  allerede  i 1894  har  lært  os,  sker  en  Kon- 
centration af  Galden,  saa  at  den  bliver  8 — 10  Gange  saa  rig 
paa  faste  Bestanddele  som  Levergalden,  og  hvorfra  Galden 
da  i stor  Mængde  og  samtidig  i stor  Koncentration  udtømmes 
i Tarmen  i det  Øjeblik,  der  er  Brug  for  den  i Legemets  Hushold- 
ning. Alle  svarede  mig,  at  de  cholecystektomerede  Patienter 
aldrig  savnede  den  og  at  de  ligesom  Hesten  levede  lykkeligt 
uden  Galdeblære.  Men  henved  1912  begynder  man  at  gøre 
Efterundersøgelser  af  cholecystektomerede  Patienters  Befin- 
dende og  det  viser  sig  nu,  at  en  Mængde  af  dem  lider  af  Dys- 
pepsi, Cardialgi,  Opstød,  Opkastninger,  Forstoppelse  og  Diar- 
rhoe.  Selv  havde  jeg  ofte  i mine  Forelæsninger  gjort  opmærk- 
som paa  den  ejendommelige  Hyppighed,  hvormed  Achylia 
gastrica  optræder  hos  Galdestenspatienter,  og  havde  netop  sat 
en  Assistent  igang  med  Undersøgelser  over  Mavesaftens  Forhold 
hos  Cystektomerede,  da  H o h 1 w e g fremkom  med  sine 
Undersøgelser  af  cholecystektomerede  Ptt .,  der  viste , at  disse  meget 

ofte  havde  Achijli.  Han  undersøgte  derefter  Ventrikelfunktionen 
hos  en  Række  Patienter,  hvis  Galdeblærefunktion  som  Følge 
af  Galdesten  eller  Cholecystitis  var  ophørt,  og  fandt,  at  97  % 
af  dem  havde  Achyli  eller  Hypochyli.  H o h 1 w e g opstil- 
lede paa  Basis  heraf  og  af  Dyreforsøg  den  Lære,  at  Aflukning 
af  Ductus  cysticus  foraarsager  Achyli.  Fra  mange  forskellige 
Sider  fremkom  der  nu  Meddelelser,  der  bekræftede  H o h 1- 
w e g s Iagttagelser  (O  h 1 y,  v.  A 1 d o r,  W o h 1,  Magnus, 
B o s s og  M i y a k e).  Her  i Danmark  bragte  Carl  Wessel 
i 1918  stort  Liv  i Spørgsmaalet  ved  en  Række  smukke  Obser- 
vationer af  Patienter  med  Cysticusspærring  ved  Galdesten. 
Af  22  Ptt.  med  fuldstændig  Cysticusspærring  havde  16  total 
Achyli,  2 Hypochyli  og  4 Normochyli.  I Begyndelsen  af  1920 
offentliggjorde  Frode  Rydgaard  et  betydningsfuldt 
Arbejde:  » Cholelithiasis  og  Achyli «,  i hvilket  han  først  gør 
Rede  for  en  Undersøgelse  af  mit  Materiale,  forsaavidt  (fer  har 
været  foretaget  grundig  Ventrikelundersøgelse,  det  vil  sige  af 
158  Tilfælde,  og  derpaa  danner  han  af  vore  og  af  alle  de  offent- 
liggjorte, paa  dette  undersøgte,  Rækker  af  Tilfælde  en  Samle- 
statistik  paa  ialt  471  opererede  Galdestens  patienter.  Han  finder, 
at  ialt  52  % af  disse  havde  Achyli  eller  Hypochyli,  men  nu  an- 
stiller  han  en  Analyse  af  Achylitilfældene  for  at  udfinde,  af 
hvilke  Forhold  Achylien  er  betinget.  Han  viser,  at  Køn,  Alder 
og  Tilstedeværelsen  af  Ikterus  ikke  har  nogen  Indflydelse, 
hvorimod  Galdestenenes  Sæde  er  af  største  Betydning.  I den 
Gruppe  Tilfælde,  hvor  der  kun  fandtes  Sten  i Galdeblæren, 
havde  25  % af  Ptt.  Hypo-  eller  Achyli,  hvor  der  fandtes  Sten 
i Cysticus  eller  Choledochus  steg  Procenten  til  55,8  %,  og  hvor 
endelig  Cysticus  var  helt  spærrel  steg  Procenten  til  74  %. 

Det  viser  sig  altsaa,  at  Cysticusspærring  i et  meget  stort 
Antal  Tilfælde,  men  ingenlunde  i alle,  fører  til  Achyli  eller 
Hypochyli. 

Kan  vi  nu  forklare  os,  hvorfor  Saltsyresekretionen  i 
25  % af  Tilfældene  forbliver  upaavirket?  Jeg  mener,  at  det 
er  meget  nærliggende  at  søge  Aarsagen  i den  meget  vexlende 
Sufficiens  af  den  Sphinkter,  der  findes  i Choledochus  ved  Ind- 
mundingen  til  Duodenum. 

Denne  Lukkemuskel  er  hos  Mennesket,  saaledes  som  Un- 
dersøgelser af  Oddi,  Hendrickson,  He  Hy  og  Bro- 
man har  vist  det,  snart  lille  og  svag,  uegnet  til  at  holde  Gal- 
den tilbage  i Choledochus,  snart  bred  og  kraftig. 

Det  samme  Forhold  findes  hos  Hunde,  og  hvor  stor  Betyd- 
ning det  faar  i Tilfælde  af  Cysticusspærring,  lærer  vi  af  Franz 
R o s t s udmærkede  experimentelle  Arbejde:  »Die  funktionelle 
Bedeutung  der  Gallenblase«.  Det  viste  sig  nemlig,  at  naar 
Sphinkter  er  insufficient,  flyder  der  hyppig  eller  stadig  en  svag 
Galdestrøm  ind  i Duodenum,  medens  Galden  ved  kontinent 
Lukkemuskel  holdes  tilbage  i Choledochus  og  de  store  Lever- 
gange, der  Dag  for  Dag  udvides,  og  det  gaar  da  ganske  som,  naar 
Galdeblæren  er  funktionsdygtig,  at  hele  Galdemængden  reflek- 
torisk tømmes  ind  i Duodenum  paa  én  Gang,  saasnart  Chymus 
efter  Maaltidet  begynder  at  drives  fra  Mavesækken  over  i 
Tarmen,  og  da  neutraliserer  Saltsyren. 

Naar  Sphinkter  ved  en  indtrædende  Cysticusspærring  er 
fuldt  sufficient,  vil  alt  jo  altsaa  blive  ved  at  gaa  paa  normal 
Maade,  og  der  er  ingen  Grund  til  Forholdsregler  fra  Naturens 
Side  til  Afværgelse  af  Saltsyrens  ætsende  Virkning  paa  Duo- 
denums  Slimhinde,  men  er  Lukkemusklen  helt  eller  delvis 
insufficient,  da  er  der  Fare  paa  Færde,  som  jeg  tænker  mig, 
at  Organismen  afværger  ved  en  reflektorisk  Standsning  eller 
Nedsættelse  af  Saltsyrefabrikationen  i Mavesækken. 

Einar  Thomsen  har  i sin  Doktorafhandling:  »Stu- 
dier over  neurogen  og  cellulær  Achyli « af  tre  Forsøg  paa  Hunde 
draget  den  Konklusion:  »at  Cholecystektomi  ikke  har  nogen 
nedsættende  Indflydelse  paa  Mavesækkens  sekreto  riske  Funk- 
tioner.« Denne  Konklusion  er  af  to  Grunde  uberettiget.  For 
det  første  siges  intet  om  Choledochussphinkters  Sufficiens  hos 
de  tre  Hunde.  Hvis  den  har  været  sufficient,  kunde  man  ikke 
vente  Forandring  af  Saltsyresekretionen.  Men  nu  indtraf  der 
netop  hos  Thomsens  tre  Hunde  umiddelbart  efter  Ekto- 
mien  et  Fænomen,  som  kun  lader  sig  forklare  ved,  at  Chole- 
dochus sphinkter  en  har  været  ualmindelig  sufficient , idet  Pylorus 
pludselig  aabnede  sig,  medens  store  Galdemængder  strømmede 
ind  i Ventriklen.  Sphinkter  har  altsaa  været  stærk  nok  til  at 
holde  saa  store  Galdemængder  tilbage  i Choledochus.  For 

det  andet  har  Thomsen  i Modsætning  til  de  andre  For- 
skere, der  ved  Forsøg  paa  Hunde  kom  til  det  modsatte  Re- 
sultat, tappet  Mavesekretet  ud  af  en  i Mavesækken  indsyet 
Pawlow-Kanyle , hvilket  naturligvis  kan  have  uberegnelige  For- 
styrrelser i Reflexvirkningerne  til  Følge.  Disse  tre  Dyreforsøg 
kunne  altsaa  ikke  rokke  ved  det  baade  klinisk  og  experimen- 
telt  godt  underbyggede  Faktum,  at  Cysticusspærring  i et 
stort  Antal  Tilfælde  fører  til  Achyli  eller  Hypochyli. 

Der  kan  da  næppe  være  Tvivl  om,  at  de  Fordøjelsesforstyr- 
relser: Cardialgi,  Madlede,  Opstød,  Opkastninger,  som  vi  saa 
ofte  se  baade  under  Galdestenssygdommen  og  efter  Chole- 
cystektomi,  skyldes  Ophør  eller  Forstyrrelse  af  Galdeblærens 
fysiologiske  Funktion  ved  hel  eller  delvis  Cysticusspærring. 

Hermed  er  det  givet,  at  Galdeblæren  ingenlunde  er  et 
unyttigt  og  overflødigt  Organ,  og  at  Kirurgen  kun,  hvor  ganske 
særlige  Forhold  nødvendiggør  det,  bør  fjerne  Galdeblæren. 

Endnu  et  Bevis  for  Galdeblærens  Betydning  for  Organis- 
men ligger  i det  ved  R o s t s Dyreforsøg  paaviste  interessante 
Faktum,  at  Fjernelsen  af  Galdeblæren  fører  til  en  meget  betyde- 
lig Sekretionsformindskelse  ikke  blot  af  Galden,  men  ogsaa  af 
Pankreassaften.  Hos  cholecystektomerede  Hunde  udskiltes  der 
kun  en  Trediedel  saameget  Galde  + Pankreassaft  som  hos  nor- 
male Hunde  efter  Indgift  af  et  bestemt  Kvantum  Næring. 

Endelig  har  saavel  Dyreforsøg  af  Oddi,  Nasse,  de 
Voogt,  Clairmont  og  Haberer  som  Iagttagelser 
hos  Mennesker  afv.  Stubenrauch,  Kehr,  Riede  1, 
Florken,  Rost,  Wessel  og  Specht  vist,  at  der, 
saafremt  der  blot  resterer  en  lille  Stump  af  Cysticus  efter  Galde- 
blæreexstirpationen,  udvikler  sig  en  ny  Galdeblære.  Specht, 
som  selv  har  otte  saadanne  blandt  de  reopererede  Tilfælde, 
er  meget  ivrig  for  at  vise,  at  det  ikke  er  en  virkelig  Nydannelse 
af  en  Galdeblære,  men  kun  en  Udvidning  af  Ductus  cysticus, 
hvilket  skal  fremgaa  af  Epithelets  Type.  Naar  Specht, 
som  er  en  ivrig  Tilhænger  af  Cystektomien,  lægger  saa  megen 
Vægt  paa  dette,  er  det  fordi  han  ogsaa  tror  paa  N a u n y n s 
Theori  om,  at  Galdesten  kun  kan  dannes  i Galdeblæren,  og 
mener  derved  at  kunne  rehabilitere  Cholecystektomien  som  den 
radikale  Operation,  der  absolut  udelukker  Galdestensrecidiv. 

For  os  andre,  der  ved,  at  Galdestenenes  Dannelse  altid  begyn- 
der i Leveren  og  kan  fortsættes  i de  store  Galdegange,  er  det  jo 
ganske  ligegyldigt,  og  jeg  maa  sige,  at  det  aldrig  er  faldet  mig 
ind,  at  det  skulde  være  andet  end  en  ved  en  Udvidning  af  Cysti- 
cusstumpen  dannet  ny  Galdeblære.  Men  det  er  jo  i og  for  sig  et 
interessant  Udtryk  for,  hvor  betydningsfuldt  et  Organ  Galde- 
blæren er,  at  Organismen  strax  gaar  i Gang  med  at  danne  et  nyt 
Reservoir  for  Galden,  naar  Kirurgerne  tage  det  naturlige  bort. 

Paavisningen  af  Achyli  som  en  hyppig  Følge  af  Ophævelse 
af  Galdeblærens  Funktion  og  Studiet  af  de  hermed  i Forbindelse 
staaende  Forhold  har  ogsaa  kastet  Lys  over  Spørgsmaalet  om, 
hvorledes  den  Infektion , der  i saa  mange  af  de  til  Operation 
kommende  Galdestenstilfælde  komplicerer  Sygdommen  og  i høj 
Grad  paavirker  Sygdomsbilledet  og  Prognosen  i alvorlig  Ret- 
ning, opstaar.  Wessel  har  nemlig  fundet  at  15  af  18  Ptt. 
med  Infektion  i Galdevejene  havde  Achyli  eller  Hypochyli  og 
at  15  af  25  Ptt.  med  Achyli  havde  Infektion.  Dette  er  i Virke- 
ligheden meget  naturligt,  thi  vi  ved  jo,  at  Saltsyren  er  Mave- 
sækkens ypperlige  Antiseptikum,  der  steriliserer  Føden  saa 
godt  under  normale  Forhold,  at  Duodenalindholdet  ikke  giver 
Væxt  ved  Podning  paa  de  sædvanlige  Næringssubstrater.  Ved 
Achyli  forandres  strax  totalt  dette  Forhold.  Det  vrimler  med 
levedygtige  og  ofte  meget pathogene  Mikrober,  som,  hvisSphinc- 
ter  choledochi  af  Naturen  eller  af  pathologisk  Aarsag  er  slap, 
kan  trænge  ind  i de  normalt  sterile  Galdeveje.  Rydgaard 
har  undersøgt  mit  Materiale  med  Hensyn  til  dette  Spørgsmaal 
og  fundet  Achyli  eller  Hypochyli  i 59  % af  de  inficerede  Tilfælde, 
medens  kun  27  af  66  Ptt.  med  Achyli  havde  Infektion,  altsaa 
en  betydelig  mindre  Procent  end  Wessel,  hvilket  Ryd- 
gaard for  en  Del  forklarer  ved,  at  det  i en  væsentlig  Del  af 
de  ikke-inficerede  Tilfælde  drejede  sig  om  Hy drops  eller  total 
Aflukning  af  Galdeblæren.  Infektionen  har  simpelthen  ikke 
kunnet  faa  Adgang.  Det  forekommer  mig  imidlertid  saare 
forklarligt,  at  der  i mange  Tilfælde  af  Achyli  udebliver  Infek- 
tion af  Galdevejene  i Overensstemmelse  med  den  vexlende 
Sufficiens  af  Sphincter  choledochi.  Hvor  denne  er  nogenlunde 
kraftig  og  danner  et  paalideligt  Lukke  holdes  Infektionen  ude, 
hvor  den  er  slap  og  aabenstaaende,  der  trænger  Infektionen  op. 

Jeg  har  iøvrigt  allerede  i 1899  i mine  Ko  nkurre nceforelæs- 
ninger  været  inde  paa  dette  Spørgsmaal  og  der  fremhævet 
Passagen  af  Sten  igennem  Choledochus  som  en  meget  væsentlig 
Faktor  i Infektionens  Pathogenese.  Herpaa  kom  jeg  dengang 
ind  ad  den  kliniske  Iagttagelses  Vej,  idet  jeg  paaviste  at  den 
første  Temperaturstigning,  den  første  Kulderystelse,  kort  sagt 
det  første  Tegn  paa  Infektion  hos  Galdestenspatienter  viser 
sig  under  Passagen  af  en  Sten  igennem  Ductus  choledochus, 
især  hvis  denne  medfører  Ikterus.  Jeg  har  forklaret  Infektionens 
Indtrængen  paa  den  Maade,  at  Fastkilingen  af  en  Sten  i Chole- 
dochus har  to  Følger,  der  i høj  Grad  begunstiger  Indtrængen 
af  Bakterier  fra  Duodenum:  1.  en  Slappelse  af  Sphinkter  saa- 
ledes,  som  vi  ser  det  ved  Tillukning  af  andre  muskuløse  Rør  i 
Legemet,  som  vi  se  Anus  gabe  ved  Ileus,  eller  Uretermundingen 
ved  Stenindklemning  i Ureter,  og  2.  Ophør  af  den  Galdestrøm, 
der  ellers  skyller  rent  og  hindrer  Indtrængen  af  Tarmindhold  i 
Galdevejene.  Hvilken  Betydning  det  i et  saadant  Øjeblik  har, 
om  der  forud,  som  Følge  af  Cysticusspærringen,  har  været 
Achyli  og  derfor  findes  et  Mylder  af  Mikrober  i Duodenum,  ligger 
nu  klart  i Dagen. 

Jeg  tror,  at  det  igennem  disse  Undersøgelser  er  lykkedes 
i det  væsentlige  at  klarlægge  Pathogenesen  til  de  komplicerende 
Infektioner  ved  Galdesten. 

Hvad  nu  specielt  Cholecystektomien  angaar,  vil  det  ogsaa 
være  klart,  hvor  uheldig  den  virker  overfor  Infektion.  Ved 
forud  tilstedeværende  Infektion  er  det  klart,  at  den  i alle  Til- 
fælde, hvor  Sphinkter  er  sufficient  holder  paa  Infektionen,  som 
stiger  op  i de  mer  og  mer  dilaterede  Levergange  med  Cholan- 
gitis  og  Hepatitis  som  uundgaaelig  Følge.  Ved  aseptiske  Galde- 
veje fører  den,  hvor  Sphinkter  er  slap,  meget  let  til  sekundær 
Infektion  fra  Duodenum,  der  som  Regel  paa  Grund  af  den 
Achyli,  der  følger  Cholecystektomien,  og  som  ofte  har  været 
tilstede  længe  forud  paa  Grund  af  Cysticusspærring  ved  Galde- 
sten, er  rig  paa  virulente  Mikrober.  Paa  samme  Maade  som 
Urininkontinens  hos  Kvinder  altid  hurtigt  fører  til  Bakteriuri, 
fordi  de  bevægelige  Mikrober  vandre  mod  den  stadigt,  men 
langsomt  sivende  Urin  op  igennem  den  slappe  Sphinkter,  paa 
samme  Maade  danner  ogsaa  den  svage,  sivende  Galdestrøm 

et  Bindeled  imellem  Duodenum  og  Choledochus,  en  bekvem 
Forbindelseskanal,  ad  hvilken  Mikroberne  trænge  op  i Galde- 
vejene. 

Det  er  hermed  givet,  at  det  er  ganske  uforsvarligt  at  fjerne 
Galdeblæren,  hvor  ikke  særlige  Grunde  tvinger  dertil.  Af 
saadanne  existerer  der  næppe  mer  end  tre:  total  Gangræn, 
impermeabel  Stenose  af  Ductus  cysticus  og  Kræft  i Galde- 
blæren. 

Cholecystotomien  har  — rent  bortset  fra,  at  vi  bevarer 
Galdeblæren  — det  Fortrin,  at  vi  igennem  den  kan  drænere  de 
inficerede  Galdeveje,  indtil  de  er  rene.  I Tilfælde  af,  at  vi  har 
maattet  gøre  Choledochotomi,  aflaster  den  Choledochus  for 
Galdens  Tryk  og  giver  den  langt  bedre  Betingelser  for  Heling. 
Den  Recidivfare,  som  man  har  talt  saa  meget  om,  er,  som  paa- 
vist, meget  ringe:  1 — 2 %,  og  synes  mindre  end  Recidivfaren 
ved  Galdeblæreexstirpationen,  i hvert  Fald  ikke  større.  Ende- 
lig har  det  været  gjort  gældende,  af  B o r e 1 i u s og  mange 
andre,  at  en  Galdeblære,  i hvilken  der  har  været  Sten,  ikke  kan 
tænkes  at  blive  funktionsdygtig  igen.  Dette  er  en  stor  Vild- 
farelse. I samtlige  Tilfælde,  i hvilke  jeg  af  en  eller  anden  Grund 
Aar  og  Dag  efter  en  Cholecystostomi  har  genset  Galdeblæren 
ved  en  ny  Operation  eller  ved  Sektion,  har  jeg  fundet  den 
funktionsdygtig,  af  helt  normalt  Udseende,  bortseet  fra  Adhæ- 
rencer.  For  Flertallet  af  Tilfældene,  hvor  der  ikke  er  Komplika- 
tion med  Infektion,  og  hvor  Galdeblærevæggen  intet  alvorligt 
har  lidt,  er  der  jo  intet  mærkværdigt  heri,  men  selv  i Tilfælde, 
hvor  man  finder  Galdeblærens  Væg  diffust  betændelsesinfil- 
treret, stiv  og  tyk,  svinder  efter  Galdestenenes  Fjernelse  og 
efter  nogen  Tids  Drænage  alle  disse  Forandringer  og  man  kan 
finde  en  fuldstændig  normal  Galdeblære,  der  ikke  bærer  Spor 
af  den  svære  Sygdomsproces.  I en  af  de  snart  talrige  Diskus- 
sioner om  dette  Emne  i Dansk  kirurgisk  Selskab  (1921)  med- 
delte H a r t m a n n et  meget  slaaende  Exempel  herpaa:  En 
75-aarig  Kvinde  — der  havde  en  Livmoderkræft  — fik  vold- 
somme Galdestenskoliker  og  maatte  opereres  herfor.  Ved 
Operationen  fandtes  Galdeblæren  voldsomt  betændt,  indlejret 
i Adhærencer.  Der  fjernes  et  Par  Sten  og  indlægges  et  Dræn. 
Da  Pt.  6 Uger  efter  dør  af  sin  Kræftlidelse,  findes  Galdeblæren 

helt  naturlig , fri  for  Adhærencer,  og  den  har  aabenbart  ganske 
genvundet  sin  Funktion. 

Fra  pathologisk-anatomisk  Side  er  der  afAschoff  fore- 
taget indgaaende  Undersøgelser  over  dette  Spørgsmaal  med 
det  Resultat,  at  fuldstændig  Restitutio  ad  integrum  som  Regel 
indtræder  selv  efter  phlegmonøs  og  ulcerøs  Cholecystitis.  Ved 
den  sidste  Form  skyder  Epithel  fra  Bunden  af  de  L u s c h k a’ske 
Gange  sig  efterhaanden  hen  over  Granulationsvævet. 

Kun,  naar  Galdeblærevæggen  er  gangrænøs  i hele  sin  Tyk- 
kelse, er  Exstirpation  indiceret,  idet  man  dog  ved  partiel  Gan- 
græn  bør  nøjes  med  en  Resektion,  der  bevarer  den  endnu 
levedygtige  Del. 

Men  jo  mindre  angreben  Galdeblæren  er,  desto  større  Udsigt 
er  der  naturligvis  til,  at  Galdeblæren  kan  genvinde  sin  fulde  Funk- 
tionsdygtighed, og  derfor  gælder  det  i Modsætning  til  Kehr 
og  hans  Skole,  der  kun  fandt  Operation  indiceret  i vidt  frem- 
skredne Tilfælde,  at  operere  saa  tidligt  som  muligt,  helst  før 
der  har  vist  sig  Tegn  til  Infektion , men  er  en  saadan  først  kon- 
stateret, bør  der  ikke  tøves. 


SLUTNING. 


Skulde  jeg  nu  tilsidst  ganske  kort  rekapitulere  og  præcisere 
den  nye  Lære  om  Galdestenenes  og  Galdestenssygdommens 
Pathogenese,  der  resulterer  af  de  i det  foregaaende  meddelte 
experimentelle,  kliniske  og  statistiske  Erfaringer  og  derpaa 
byggede  Overvejelser,  kan  jeg  vel  med  en  vis  Ret  i Almindelig- 
hed sige,  at  disse  vise,  at  man  hidtil  har  stillet  Tingene  paa  Hove- 
det, forvexlet  Aar  sag  og  Virkning:  man  har  troet , at  Galdestens- 
dannelsen skyldtes  Infektion  og  Stase  i Galdeblæren , medens 
Forholdet  omvendt  er  det , at,  naar  vi  ved  Galdesten  finde  Infek- 
tion og  Galdestase,  ere  begge  Komplikationer  mere  eller  mindre 
direkte  Følger  af  Galdestenenes  Indkiling  eller  vanskelige  Pas- 
sage gennem  Cysticus  og  Choledochus. 

Medens  man  har  troet,  at  Galdestenene  fødes  i Galdeblæren, 
er  Sandheden,  at  de  fødes  i Leveren  ved  Udfældning  af  sort  Bili- 
huminkalk  i Levercellerne  som  Følge  af  en  forbigaaende  Toxæmi. 
Den  bløde  Pigmentmasse  stødes  af  Levercellerne  ud  i Galde- 
kapillærerne og  tage  Form  efter  disse  som  smaa  ujævne,  piggede 
eller  grenede  Konkrementer  af  sort  Pigmentkalk.  Paa  Grund  af 
deres  Form  klumpe  disse  sig  let  sammen  og  sætte  sig  fast  i 
Galdeblæren  eller  sjældnere  i Galdegangene,  hvor  de  nu  voxe  ved 
Udfældning  af  Galdens  normale  Bestanddele:  Cholesterin  og 
Bilirubin-  og  Biliverdinkalk,  der  bindes  sammen  ved  organisk 
Substans:  Epithelceller,  Fibrin  og  Blod,  der  skyldes  Stenenes 
Irritation  og  Vulneration  af  Slimhinderne.  Stenenes  Væxt  i 
Galdeblæren  begunstiges  utvivlsomt  ved  den  stærke  Koncentration, 
som  Galden  normalt  undergaar  i Galdeblæren  og  ved  dens  for- 
øgede Cholesterinholdighed  ved  Overernæring  og  under  visse  syge- 
lige Tilstande. 

I den  store  Majoritet  af  Tilfælde  blive  Galdestenene  liggende 
rolig  i Galdeblæren  uden  at  røbe  sig  ved  Smerter  eller  andre  Syg- 
domstegn. 

Galdestenssygdommen , der  yttrer  sig  ved  Smerter,  Feber, 
Gulsot  og  dyspeptiske  Tilfælde,  opstaar  først  ved  Vandring  af 
Galdesten.  Først  kommer  da  Indkilingen  i Ductus  cysticus  — 
forbigaaende  eller  permanent.  Den  giver  voldsomme  Koliksmerter 
som  Følge  af  Galdeblærens  og  Cysticus ’ voldsomme  Kontraktioner 
for  at  drive  Stenen  igennem,  Stase  og  Spænding  i Galdeblæren, 
dernæst  ofte  Achyli  eller  Hypochyli,  hvorved  Duodenums  Ind- 
hold bliver  rigt  paa  Infektionsstoffer,  for  hvilke  Porten  til  Galde- 
vejene aabnes  om  ikke  før,  saa  naar  Stenen  omsider  drives  ind  i 
Choledochus  og  sætter  sig  fast  her  for  en  kortere  eller  længere  Tid. 

Og  er  Infektionen  sket,  er  den  alvorsfulde  Akt  af  Galde- 
stenssygdommen begyndt,  som,  hvis  den  ikke  ved  et  hurtigt  og 
heldigt  Indgreb  bringes  til  Ophør,  gennem  Angiocholitis,  Hepatitis, 
Empyem  og  Gangræn  af  Galdeblæren  saa  ofte  fører  til  en  Kata- 
strofe og  tragisk  Afslutning. 

